

|  |  |
| --- | --- |
|  | **PASAULES ANTIDOPINGA AĢENTŪRA****Godīga spēle** |

***Pārbaužu* un izmeklējumu *starptautiskais standarts***

Pasaules antidopinga *kodeksa Pārbaužu* un izmeklējumu *starptautiskais standarts* ir Pasaules antidopinga programmas ietvaros izstrādāts obligāts *starptautiskais standarts*. To izstrādāja, apspriežoties ar *parakstītājiem*, valsts iestādēm un citām ieinteresētajām personām.

*Starptautiskais pārbaužu standarts* pirmo reizi tika pieņemts 2003. gadā un stājās spēkā 2004. gada janvārī. Pēc tam to sešas reizes grozīja, pirmajam grozījumam stājoties spēkā 2009. gada janvārī, otrajam – 2011. gada janvārī, trešajam grozījumam, ar kuru šo standartu pārsauca par *Pārbaužu* un izmeklējumu *starptautisko standartu* – 2015. gada janvārī, ceturtajam grozījumam – 2017. gada janvārī, piektajam – 2019. gada martā un sestajam – 2020. gada martā. Pārskatītu redakciju *WADA* izpildkomiteja apstiprināja Pasaules konferencē par dopingu sportā Katovicē 2019. gada 7. novembrī, un tā stājas spēkā 2021. gada 1. janvārī.

Izdevējs:

Pasaules Antidopinga aģentūra

*Stock Exchange Tower*

*800 Place Victoria (Suite 1700)*

*PO Box 120*

*Montreal, Quebec*

*Canada H4Z 1B7*

www.wada-ama.org

Tālr.: + 1 514 904 9232

Fakss: + 1 514 904 8650

E-pasts: code@wada-ama.org

**SATURS**

[PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS 5](#_Toc52535784)

[1.0. Ievads un darbības joma 5](#_Toc52535785)

[2.0. *Kodeksa* noteikumi 5](#_Toc52535786)

[3.0. Definīcijas un interpretācija 6](#_Toc52535787)

[3.1. Turpmāk norādīti 2021. gada Kodeksā definētie termini, kuri lietoti Pārbaužu un izmeklējumu starptautiskajā standartā 6](#_Toc52535788)

[3.2. Laboratoriju starptautiskajā standartā definētie termini 11](#_Toc52535789)

[3.3. Starptautiskajā rezultātu pārvaldības standartā definētie termini 12](#_Toc52535790)

[3.4. Tie definētie termini, kas īpašā nozīmē lietoti Pārbaužu un izmeklējumu starptautiskajā standartā 13](#_Toc52535791)

[3.5. Interpretācija 15](#_Toc52535792)

[OTRĀ DAĻA. PĀRBAUŽU STANDARTI 17](#_Toc52535793)

[4.0. Efektīvu *pārbaužu* plānošana 17](#_Toc52535794)

[4.1. Mērķis 17](#_Toc52535795)

[4.2. Riska novērtējums 17](#_Toc52535796)

[4.3. Starptautiska un valsts līmeņa sportistu definēšana 18](#_Toc52535797)

[4.4. Prioritātes noteikšana sporta veidiem un/vai disciplīnām 20](#_Toc52535798)

[4.5. Prioritātes noteikšana dažādiem sportistiem un paraugiem 20](#_Toc52535799)

[4.6. Prioritāšu noteikšana dažādiem pārbaužu un paraugu veidiem 23](#_Toc52535800)

[4.7. Paraugu analīzes, saglabāšanas stratēģija un papildu analīzes 24](#_Toc52535801)

[4.8. Informācijas par sportista atrašanās vietu noskaidrošana 24](#_Toc52535802)

[4.9. Saskaņošana ar citām antidopinga organizācijām 38](#_Toc52535803)

[5.0. Paziņošana *sportistiem* 39](#_Toc52535804)

[5.1. Mērķis 39](#_Toc52535805)

[5.2. Vispārīgi norādījumi 39](#_Toc52535806)

[5.3. Prasības, kas jāievēro pirms paziņošanas sportistiem 40](#_Toc52535807)

[5.4. Prasības attiecībā uz paziņošanu sportistiem 41](#_Toc52535808)

[6.0. Sagatavošanās *parauga* savākšanas procesam 44](#_Toc52535809)

[6.1. Mērķis 44](#_Toc52535810)

[6.2. Vispārīgi norādījumi 44](#_Toc52535811)

[6.3. Prasības attiecībā uz sagatavošanos parauga savākšanas procesam 44](#_Toc52535812)

[7.0. *Parauga* savākšanas procesa norise 47](#_Toc52535813)

[7.1. Mērķis 47](#_Toc52535814)

[7.2. Vispārīgi norādījumi 47](#_Toc52535815)

[7.3. Prasības, kas jāievēro pirms parauga savākšanas 48](#_Toc52535816)

[7.4. Prasības attiecībā uz parauga savākšanu 48](#_Toc52535817)

[8.0. Drošības/pēcpārbaudes pārvaldība 51](#_Toc52535818)

[8.1. Mērķis 51](#_Toc52535819)

[8.2. Vispārīgi norādījumi 51](#_Toc52535820)

[8.3. Prasības attiecībā uz drošības/pēcpārbaudes pārvaldību 51](#_Toc52535821)

[9.0. *Paraugu* transportēšana un dokumentācija 52](#_Toc52535822)

[9.1. Mērķis: 52](#_Toc52535823)

[9.2. Vispārīgi norādījumi 52](#_Toc52535824)

[9.3. Prasības attiecībā uz paraugu un dokumentācijas transportēšanu un glabāšanu 52](#_Toc52535825)

[10.0. *Paraugu* īpašumtiesības 53](#_Toc52535826)

[TREŠĀ DAĻA. INFORMĀCIJAS APKOPOŠANAS UN IZMEKLĒJUMU STANDARTI 54](#_Toc52535827)

[11.0. Informācijas apkopošana, novērtēšana un izmantošana 54](#_Toc52535828)

[11.1. Mērķis 54](#_Toc52535829)

[11.2. Antidopinga informācijas apkopošana 54](#_Toc52535830)

[11.3. Antidopinga informācijas novērtēšana un analīze 54](#_Toc52535831)

[11.4. Informācijas rezultāti 55](#_Toc52535832)

[12.0. Izmeklēšana 55](#_Toc52535833)

[12.1. Mērķis 55](#_Toc52535834)

[12.2. Iespējamo antidopinga noteikumu pārkāpumu izmeklēšana 56](#_Toc52535835)

[12.3. Izmeklējumu rezultāti 57](#_Toc52535836)

[A PIELIKUMS. IZMAIŅAS ATTIECĪBĀ UZ *SPORTISTIEM* AR INVALIDITĀTI 59](#_Toc52535837)

[B PIELIKUMS. IZMAIŅAS ATTIECĪBĀ UZ *NEPILNGADĪGIEM SPORTISTIEM* 61](#_Toc52535838)

[C PIELIKUMS. URĪNA *PARAUGU* SAVĀKŠANA 63](#_Toc52535839)

[D PIELIKUMS. ASINS *PARAUGU* SAVĀKŠANA 66](#_Toc52535840)

[E PIELIKUMS. URĪNA *PARAUGI*, KURU APJOMS IR NEPIETIEKAMS 69](#_Toc52535841)

[F PIELIKUMS. URĪNA *PARAUGI*, KAS NEATBILST PRASĪBAI PAR ANALĪZĒM PIEMĒROTU ĪPATNĒJO SVARU 71](#_Toc52535842)

[G PIELIKUMS. PRASĪBAS ATTIECĪBĀ UZ *PARAUGU* SAVĀKŠANAS PERSONĀLU 73](#_Toc52535843)

[H PIELIKUMS. *PĀRBAUŽU* VEIKŠANA *SPORTA PASĀKUMĀ* 76](#_Toc52535844)

[I PIELIKUMS. *SPORTISTA BIOLOĢISKĀS PASES* ASINS *PARAUGU* SAVĀKŠANA, UZGLABĀŠANA UN TRANSPORTĒŠANA 78](#_Toc52535845)

# PIRMĀ DAĻA. IEVADS, *KODEKSA* NOTEIKUMI, *STARPTAUTISKĀ STANDARTA* NOTEIKUMI UN DEFINĪCIJAS

# 1.0. Ievads un darbības joma

*Pārbaužu* un izmeklējumu *starptautiskā standarta* galvenais nolūks ir plānot pārdomātas un efektīvas *pārbaudes* gan *sacensību* laikā, gan *ārpus sacensībām*, kā arī saglabāt savākto *paraugu* viengabalainību un identitāti no brīža, kad *sportistam* paziņo par pārbaudi, līdz brīdim, kad *paraugus* nogādā laboratorijā analīžu veikšanai. Šajā nolūkā *Pārbaužu* un izmeklējumu *starptautiskajā standartā* (tostarp tā pielikumos) ir paredzēti obligāti standarti attiecībā uz pārbaužu veikšanas plānošanu (tostarp informācijas par *sportista* atrašanās vietu apkopošanu un izmantošanu), paziņojumu sniegšanu *sportistiem*, sagatavošanos *paraugu* savākšanai un tās veikšanu, *paraugu* drošības/pēcpārbaudes pārvaldību un dokumentāciju, kā arī *paraugu* nogādāšanu uz laboratorijām analīžu veikšanai.

*Pārbaužu* un izmeklējumu *starptautiskā standarta* otrs nolūks ir noteikt obligātus standartus antidopinga informācijas efektīvai un lietderīgai apkopošanai, novērtēšanai un izmantošanai un izmeklēšanas efektīvai un lietderīgai veikšanai saistībā ar iespējamajiem antidopinga noteikumu pārkāpumiem.

*Pārbaužu* un izmeklējumu *starptautisko standartu* papildinās *WADA* sagatavoti *tehniskie dokumenti*, kuros būs sniegta sīkāka informācija, lai palīdzētu *antidopinga organizācijām* pildīt savus pienākumus saskaņā ar Pasaules antidopinga programmu. *Tehniskie dokumenti* ir obligāti. *Rezultātu pārvaldības* procesi, kas iepriekš bija ietverti *Pārbaužu* un izmeklējumu *starptautiskajā standartā*, tagad ir atspoguļoti *Starptautiskajā rezultātu pārvaldības standartā*.

Šajā *starptautiskajā standartā* lietotie termini, kas ir definēti *Kodeksā*, ir rakstīti kursīvā Termini, kas ir definēti šajā vai citā *starptautiskajā standartā*, ir pasvītroti.

# 2.0. *Kodeksa* noteikumi

Turpmāk norādītie 2021. gada *Kodeksa* panti tieši attiecas uz *Pārbaužu* un izmeklējumu *starptautisko standartu*; ar tiem var iepazīties, skatot pašā *Kodeksā*:

* + - 2. pantu “Antidopinga noteikumu pārkāpumi”;
		- 5. pantu “*Pārbaudes* un izmeklēšana”;
		- 6. pantu “*Paraugu* analīze”;
		- 8. pantu “*Rezultātu pārvaldība*. Tiesības uz taisnīgu lietas izskatīšanu un tiesības uz informāciju par pieņemto lēmumu”;
		- 10. pantu “Individuālās sankcijas”;
		- 12. pantu “*Parakstītāju* piemērotās sankcijas citām sporta organizācijām”;
		- 13. pantu “*Rezultātu pārvaldība*. Pārsūdzības”;
		- 14. pantu “Konfidencialitāte un ziņošana”;
		- 20. pantu “*Parakstītāju* un *WADA* papildu funkcijas un pienākumi”;
		- 21. pantu “*Sportistu* un citu *personu* papildu funkcijas un pienākumi”;
		- 23. pantu “Atzīšana un īstenošana”.

# 3.0. Definīcijas un interpretācija

## 3.1. Turpmāk norādīti 2021. gada *Kodeksā* definētie termini, kuri lietoti *Pārbaužu*un izmeklējumu *starptautiskajā standartā*

***ADAMS* –** antidopinga administrācijas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un *WADA* veiktos dopinga apkarošanas pasākumus, ievērojot tiesību aktus datu aizsardzības jomā.

***Aizliegtā metode* –** jebkura metode, kas *aizliegto vielu un metožu sarakstā* norādīta kā aizliegta.

***Aizliegtā viela*–** jebkura viela vai vielu kategorija, kas *aizliegto vielu un metožu sarakstā* norādīta kā aizliegta.

***Amatieru līmeņa sportists –*** fiziska *persona*, kuru tā ir definējusi attiecīgā *valsts antidopinga organizācija*, tomēr ar nosacījumu, ka šis termins neietver nevienu *personu*, kura piecu gadu laikā pirms antidopinga noteikumu pārkāpuma izdarīšanas ir bijusi *starptautiska līmeņa sportists* (ko katra starptautiskā federācija definē saskaņā ar *Pārbaužu* un izmeklējumu *starptautisko standartu*) vai *valsts līmeņa sportists* (ko katra *valsts antidopinga organizācija* definē saskaņā ar *Pārbaužu* un izmeklējumu *starptautisko standartu*), pārstāvējusi jebkuru valsti *starptautiskā sporta pasākumā* atklātā kategorijā vai bijusi iekļauta *Pārbaudāmo sportistu reģistrā* vai citā atrašanās vietas informācijas reģistrā, kuru uztur kāda no starptautiskajām federācijām vai *valstu antidopinga organizācijām*.

*[Piezīme par termina “amatieru līmeņa sportists” definīciju. Termina “atklātā kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.]*

***Antidopinga noteikumu* pārkāpumu *sekas* (“*sekas*”) –** ja *sportists* vai cita *persona* pārkāpj kādu antidopinga noteikumu, tā sekas var būt viens vai vairāki no šiem sodiem: a) *anulēšana* ir konkrētajās *sacensībās* vai *sporta pasākumā* gūto *sportista* rezultātu anulēšana, piemērojot visas no tā izrietošās *sekas*, tostarp atsavinot visas medaļas, punktus un balvas; b) *diskvalifikācija* nozīmē to, ka *sportistam* vai citai *personai* antidopinga noteikumu pārkāpuma dēļ noteiktu laiku ir aizliegts piedalīties *sacensībās* vai citos pasākumos, kā arī aizliegts saņemt finansējumu, kā noteikts 10. panta 14. punkta 1. apakšpunktā; c) *pagaidu aizliegums* piedalīties sacensībās nozīmē to, ka *sportistam* vai citai *personai* uz laiku ir aizliegts piedalīties *sacensībās* vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) *finansiālas sekas* nozīmē finansiālas sankcijas par antidopinga noteikumu pārkāpumu vai ar šādu pārkāpumu saistīto izmaksu atlīdzināšanu; e) *informācijas publiskošana* ir informācijas izplatīšana plašai sabiedrībai vai citām *personām*, ne tikai tām, kas ir tiesīgas saņemt iepriekšēju paziņojumu saskaņā ar 14. pantu. *Komandu sporta veidos* 11. pantā paredzētās *sekas* var vērst arī pret komandām.

**Antidopinga organizācija –** *WADA* vai *parakstītājs*, kas atbild par antidopinga noteikumu pieņemšanu attiecībā uz jebkura *dopinga kontroles* procesa posma sākšanu, īstenošanu vai izpildi. Tie ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas *lielu sporta pasākumu rīkotājorganizācijas*, kas veic *pārbaudes* savos rīkotajos *sporta pasākumos*, starptautiskās federācijas un *valstu antidopinga organizācijas*.

***Apsargājamā persona –*** *sportists* vai cita fiziska *persona*, kas antidopinga noteikumu pārkāpuma izdarīšanas laikā: i) nav sasniegusi sešpadsmit gadu vecumu; ii) nav sasniegusi astoņpadsmit gadu vecumu un nav iekļauta nevienā *Pārbaudāmo sportistu reģistrā*, un nekad nav sacentusies nevienā *starptautiskā sporta pasākumā* atklātā kategorijā, vai iii) citu ar vecumu nesaistītu iemeslu dēļ saskaņā ar piemērojamajiem valsts tiesību aktiem ir atzīta par rīcībnespējīgu.

*[Piezīme par terminu “apsargājamā persona”. Kodeksā pret apsargājamām personām ir noteikta atšķirīga attieksme nekā pret citiem sportistiem vai personām noteiktos apstākļos, izprotot, ka sportistam vai citai personai, kura ir jaunāka par noteiktu vecumu vai kurai ir mazākas intelektuālās spējas, var nebūt garīgu spēju izprast un novērtēt Kodeksā noteiktos aizliegumus. Šāda persona ir, piemēram, paraolimpiskais sportists, kuram ir dokumentāli pierādīta rīcībnespēja intelektuālās attīstības traucējumu dēļ. Termina “atklātā kategorija” nolūks ir izslēgt tās sacensības, kas paredzētas tikai junioru vai noteiktu vecuma grupu kategorijām.]*

***Ārpus sacensībām* –** jebkurš laikposms ārpus *sacensību laika*.

***Būtiska palīdzība* –** atbilstīgi 10. panta 7. punkta 1. apakšpunktam *personai*, kas sniedz *būtisku palīdzību*, ir: 1) parakstītā rakstveida paziņojumā vai ierakstītā iztaujāšanā pilnībā jāatklāj visa informācija, kas tai zināma saistībā ar antidopinga noteikumu pārkāpumu vai citu 10. panta 7. punkta 1. apakšpunkta 1. punktā aprakstītu tiesvedību, un 2) pilnībā jāsadarbojas jebkuras tādas lietas vai jautājuma izmeklēšanā un iztiesāšanā, kas saistīts ar šīs personas sniegto informāciju, tostarp, piemēram, jāsniedz liecība lietas izskatīšanā, ja to pieprasa *antidopinga organizācija* vai lietas izskatīšanas komisija. Turklāt sniegtajai informācijai ir jābūt ticamai un tai ir jābūt būtiskai sāktās lietas vai tiesvedības materiālu daļai; ja lietas vai tiesvedības izskatīšanu nesāk, šai informācijai ir jābūt pietiekamai, lai uz tās pamata tomēr varētu sākt lietas izskatīšanu vai tiesvedību.

***CAS* –** sporta šķīrējtiesa.

***Deleģētas trešās personas –*** jebkura *persona*, kurai *antidopinga organizācija* deleģē jebkuru *dopinga kontroles* vai antidopinga *izglītības* programmu aspektu, tostarp, bet ne tikai, trešās personas vai citas *antidopinga organizācijas*, kas veic *paraugu* vākšanu vai sniedz citus *dopinga kontroles* pakalpojumus vai īsteno antidopinga *izglītības* programmas *antidopinga organizācijai*, vai personas, kas darbojas kā neatkarīgi darbuzņēmēji, kuri sniedz *dopinga kontroles* pakalpojumus *antidopinga organizācijai* (piemēram, *dopinga kontrolieri*, kuri nav darbinieki, vai pavadoņi). Šī definīcija neietver *CAS*.

***Diskvalifikācija –*** skat. iepriekš “*antidopinga noteikumu pārkāpumu sekas*”.

***Dopinga kontrole –*** visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un *seku* izpildei, tostarp visi starppasākumi un starpprocesi, piemēram, arī *pārbaužu* veikšana, izmeklēšana, informācijas sniegšana par atrašanās vietu, *TLA*, *paraugu* vākšana un apstrāde, laboratoriskās analīzes, *rezultātu pārvaldība*, lietu un pārsūdzību izskatīšana, kā arī izmeklēšana un tiesvedības saistībā ar 10. panta 14. punkta pārkāpumiem (statuss *diskvalifikācijas* vai *pagaidu aizlieguma* laikā).

***Falsifikācija* –** apzinātas darbības, kas grauj *dopinga kontroles* procesu, bet kas pretējā gadījumā nebūtu iekļautas *aizliegto metožu* definīcijā. *Falsifikācija* tostarp ir kukuļa piedāvāšana vai pieņemšana, lai veiktu vai neveiktu kādu darbību, *parauga* vākšanas kavēšana, *parauga* analīzes ietekmēšana vai padarīšana par neiespējamu, *antidopinga organizācijai* vai *TLA* komitejai, vai lietas izskatīšanas komisijai iesniegto dokumentu viltošana, liecinieku nepatiesu liecību iegūšana, jebkuru citu krāpniecisku darbību veikšana pret *antidopinga organizāciju* vai lietas izskatīšanas komisiju nolūkā ietekmēt *rezultātu pārvaldību* vai *seku* izpildi, kā arī jebkura cita līdzīga apzināta iejaukšanās vai *mēģinājums* iejaukties attiecībā uz jebkuru *dopinga kontroles* aspektu.

*[Piezīme par terminu “falsifikācija”. Piemēram, saskaņā ar šo pantu pārbaudes laikā ir aizliegts grozīt identifikācijas numurus dopinga kontroles veidlapā, B parauga analīzes laikā sasist B mēģeni vai pārveidot paraugu, pievienojot piemaisījumu, vai iebiedēt vai mēģināt iebiedēt iespējamo liecinieku vai liecinieku, kurš dopinga kontroles procedūrā devis liecību vai sniedzis informāciju. Falsifikācija ir amatpārkāpums, ko pieļauj rezultātu pārvaldības un lietas izskatīšanas procesa laikā. Skat. Kodeksa 10. panta 9. punkta 3. apakšpunkta 3. daļu. Tomēr par falsifikāciju neuzskata darbības, kas veiktas, nodrošinot personas likumīgu aizstāvību pret antidopinga noteikumu pārkāpuma apsūdzību. Tādu agresīvu izturēšanos pret dopinga kontroles amatpersonu vai citu dopinga kontrolē iesaistītu personu, ko citos gadījumos neuzskata par neatļautu iejaukšanos, iekļauj sporta organizāciju disciplinārajos noteikumos.]*

***Izglītība* –** mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.

***Izšķiršanas robeža –*** rezultāta vērtība sliekšņa vielai *paraugā*, kuras pārsniegšanas gadījumā ir jāpaziņo par *nelabvēlīgiem analīžu rezultātiem*, kā noteikts Laboratoriju *starptautiskajā standartā*.

***Kodekss* –** Pasaules Antidopinga *kodekss*.

***Komandu sporta veids –*** sporta veids, kurā ir atļauta sportistu maiņa *sacensību* laikā.

***Marķieris* –** tāds savienojums, savienojumu grupa vai bioloģiski parametri, kas norāda uz *aizliegtas vielas* vai *aizliegtas metodes* *lietošanu*.

***Mēģinājums –*** tīša iesaistīšanās norisē, kas ir būtisks posms tādu darbību ciklā, kuru plānotais iznākums ir antidopinga noteikumu pārkāpums. Tomēr antidopinga noteikumu pārkāpumu nevar konstatēt, pamatojoties tikai uz *mēģinājumu* izdarīt šādu pārkāpumu, ja *persona* atsakās no šāda nodoma, pirms to atklāj ar šo *mēģinājumu* nesaistīta trešā persona.

***Mērķpārbaude*–** noteiktu *sportistu* atlase *pārbaudei*, pamatojoties uz *Pārbaužu* un izmeklējumu *starptautiskajā standartā* noteiktajiem kritērijiem.

***Neatkarīgo novērotāju programma* –** *WADA* īstenotas *Kodeksa* ievērošanas pārraudzības programmas ietvaros *WADA* uzraudzīta novērotāju un/vai revidentu grupa, kas novēro *dopinga kontroles* procesu pirms noteiktiem *sporta pasākumiem* vai to laikā, sniedz norādījumus saistībā ar to un ziņo par saviem novērojumiem.

***Nelabvēlīgi analīžu rezultāti* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* ir norādīts, ka *paraugā* konstatēta *aizliegtas vielas* vai tās *metabolītu* vai *marķieru* klātbūtne vai pierādījumi par *aizliegtas metodes lietošanu*.

***Nelabvēlīgi [bioloģiskās] pases parametri –*** ziņojums, kurā saskaņā ar piemērojamajiem *starptautiskajiem standartiem* identificēts *normai neatbilstīgs pases parametrs*.

***Nepilngadīga persona –*** fiziska *persona*, kas nav sasniegusi astoņpadsmit gadu vecumu.

***Netipiska atrade* –** *WADA* akreditētas laboratorijas vai citas *WADA* apstiprinātas laboratorijas ziņojums, kurā saskaņā ar Laboratoriju *starptautisko standartu* vai attiecīgajiem *tehniskajiem dokumentiem* ir noteikta prasība veikt papildu izmeklēšanu pirms *nelabvēlīgu analīžu rezultātu* konstatēšanas.

***Netipiski [bioloģiskās] pases parametri* –** ziņojums, kurā saskaņā ar piemērojamajiem *starptautiskajiem standartiem* identificēts *netipisks [bioloģiskās] pases parametrs*.

***Pagaidu aizliegums* piedalīties sacensībās*–*** skat. iepriekš terminu “*antidopinga noteikumu pārkāpumu sekas*”.

***Parakstītāji* –** struktūras, kas pieņēmušas *Kodeksu* un piekritušas īstenot *Kodeksu* saskaņā ar 23. pantu.

***Paraugs* –** jebkāds bioloģiskais materiāls, kas ņemts, lai veiktu *dopinga kontroli*.

*[Piezīme par termina “paraugs” definīciju. Reizēm ir izteikti iebildumi, ka asins paraugu ievākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]*

***Pārbaudāmo sportistu reģistrs –*** augstākās prioritātes *sportistu* saraksts, ko starptautiskā līmenī atsevišķi izveidojušas starptautiskās federācijas, bet valstu līmenī – *valstu antidopinga organizācijas*; saskaņā ar attiecīgās starptautiskās federācijas vai *valsts antidopinga organizācijas* izstrādāto pārbaužu veikšanas plānu šiem sportistiem veic mērķtiecīgas *pārbaudes* gan *sacensību laikā*, gan *ārpus sacensībām*, un tādēļ viņiem ir jāsniedz ziņas par savu atrašanās vietu saskaņā ar 5. panta 5. punktu un *Pārbaužu* un izmeklējumu *starptautisko standartu*.

***Pārbaude* –** *dopinga kontroles* procesa daļas, kas ietver pārbaužu veikšanas plānošanu, *paraugu* vākšanu, *paraugu* apstrādi, kā arī *paraugu* transportēšanu uz laboratoriju.

***Persona –*** fiziska *persona*, organizācija vai cita struktūra.

***Rezultātu pārvaldība* –** process, kas ietver termiņu starp paziņojuma sniegšanu saskaņā ar *Rezultātu pārvaldības starptautiskā standarta* 5. pantu vai atsevišķos gadījumos (piemēram, *netipiska atrade*, *sportista bioloģiskā pase*, prasības sniegt informāciju par atrašanās vietu neizpilde) šādus iepriekšējas paziņošanas pasākumus, kas skaidri paredzēti *Rezultātu pārvaldības starptautiskā standarta* 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).

***Sacensības –*** vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp *sacensībām* un *sporta pasākumu* ir noteiktas attiecīgās starptautiskās federācijas noteikumos.

***Sacensību laiks*** – laika posms, kas sākas plkst. 23.59 dienā pirms *sacensībām*, kurās *sportistam* paredzēts piedalīties, līdz *sacensību* beigām un ar šādām *sacensībām* saistītā *parauga* vākšanas procesam.Tomēr attiecībā uz konkrētu sporta veidu *WADA* var apstiprināt citu definīciju, ja starptautiskā federācija sniedz pārliecinošu pamatojumu, ka attiecīgajam sporta veidam ir nepieciešama cita definīcija; pēc tam, kad *WADA* ir apstiprinājusi attiecīgo definīciju, to ievēro visas attiecīgā sporta veida *lielu sporta pasākumu rīkotājorganizācijas*.

*[Piezīme par termina “sacensību laiks” definīciju. Vispārpieņemta definīcija terminam “sacensību laiks” garantē* lielāku saskaņotību *sportistu* starpā visos sporta veidos, *sportistu* starpā novērš vai samazina neskaidrības par *attiecīgo termiņu pārbaužu veikšanai sacensību laikā, novērš nejaušus nelabvēlīgus analīžu rezultātus starp sacensībām sporta pasākuma laikā un palīdz novērst to, ka jebkādas ārpus sacensībām aizliegtas vielas iespējama snieguma uzlabošanai tiek pārnestas uz sacensību laiku.]*

***Sporta pasākuma norises vieta –*** *sporta pasākuma* rīkotāja norādītā pasākuma norises vieta.

***Sporta pasākums* –** vienas pārvaldības struktūras organizēta atsevišķu *sacensību* kopīga virkne (piemēram, olimpiskās spēles, Starptautiskās federācijas pasaules meistarsacīkstes vai Amerikas sporta spēles).

***Sportista bioloģiskā pase –*** *pārbaužu* un izmeklējumu *starptautiskajā standartā* un Laboratoriju *starptautiskajā standartā* noteikto datu apkopošanas un salīdzināšanas programma un metodes.

***Sportista palīgpersonāls* –** visi treneri, menedžeri, aģenti, komandas dalībnieki, amatpersonas, medicīnas personāls, medicīnas palīgpersonāls, vecāki vai jebkura cita *persona*, kas strādā ar sportistu, ārstē *sportistu* vai palīdz *sportistam*, kurš piedalās sporta *sacensībās* vai gatavojas tām.

***Sportists –*** jebkura *persona*, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra *valsts antidopinga organizācija*) piedalās sporta sacensībās. *Antidopinga organizācija* pēc saviem ieskatiem var piemērot antidopinga noteikumus *sportistam*, kas nav ne *starptautiska*, ne *valsts līmeņa sportists*, un tādējādi termina “sportists” definīciju attiecināt uz šiem *sportistiem*. Saistībā ar tādiem *sportistiem*, kas nav ne *starptautiska*, ne *valsts līmeņa sportisti*, *antidopinga organizācija* var izvēlēties veikt ierobežotas *pārbaudes* vai *pārbaudes* neveikt vispār, analizēt *paraugus*, izmantojot *aizliegto vielu* nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt *TLA*. Tomēr, ja kāds no *antidopinga organizācijai* pakļautajiem *sportistiem*, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2. panta 1. punktā, 2. panta 3. punktā vai 2. panta 5. punktā minētos antidopinga noteikumus, jāpiemēro *Kodeksā* noteiktās *sekas*. Lai pildītu *Kodeksa* 2. panta 8. punkta un 2. panta 9. punkta prasības un informētu un *izglītotu* antidopinga jautājumos, *sportists* ir jebkura *persona*, kuru sporta pasākumos piedalīties norīkojis attiecīgais *parakstītājs*, valdība vai cita sporta organizācija, kas pieņēmusi *Kodeksu*.

*[Piezīme par definīciju “sportists”. Personas, kuras piedalās sporta pasākumos, var iedalīt kādā no šādām piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]*

***Starptautiska līmeņa sportists* –** *sportisti*, kas piedalās starptautiska līmeņa sacensībās, ko katra starptautiska federācija nosaka saskaņā ar *Starptautisko pārbaužu* un izmeklēšanas *standartu*.

***Starptautiskais standarts* –** *WADA* pieņemts standarts, kas papildina *Kodeksu*. Ja *starptautiskajā standartā* (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka *starptautiskajā standartā* norādītās procedūras ir veiktas pienācīgi. *Starptautiskajos standartos* ir iekļauti visi *tehniskie dokumenti*, kas izdoti atbilstīgi attiecīgajam *starptautiskajam standartam*.

***Starptautisks sporta pasākums* –** tāds *sporta pasākums* vai *sacensības*, kuras rīko Starptautiskā Olimpiskā komiteja, Starptautiskā Paraolimpiskā komiteja, starptautiskā federācija, lielu *sporta pasākumu* rīkotājorganizācija vai cita starptautiska sporta organizācija vai saistībā ar kurām kāda no minētajām organizācijām norīko tehniskās amatpersonas.

***Tehniskais dokuments* –** dokuments, kuru laiku pa laikam pieņem un publicē *WADA* un kurā iekļautas obligātās tehniskās prasības par konkrētiem tematiem antidopinga jomā, kā noteikts kādā *starptautiskā standartā*.

***Valsts antidopinga organizācija* –** tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot *paraugu* vākšanu, veikt pārbaužu rezultātu pārvaldību un lietu izskatīšanu. Ja kompetentā(-ās) valsts iestāde(-es) nav piešķīrusi(-šas) šādas pilnvaras, šādas struktūras funkcijas pilda *valsts olimpiskā komiteja* vai tās pilnvarota iestāde.

***Valsts līmeņa sportists –*** *sportisti*, kas piedalās valsts līmeņa sacensībās, ko katra *valsts antidopinga organizācija* noteikusi saskaņā ar *Pārbaužu* un izmeklējumu *starptautisko* *standartu*.

***Valsts mēroga sporta pasākums –*** tāds *sporta pasākums* vai *sacensības*, kurās piedalās *starptautiska* vai *valsts līmeņa sportisti* un kas nav *starptautisks sporta pasākums*.

***Valsts olimpiskā komiteja* –** Starptautiskās Olimpiskās komitejas atzīta organizācija. Termins “*valsts olimpiskā komiteja*” attiecas arī uz valsts sporta konfederāciju tajās valstīs, kurās valsts sporta konfederācija pilda *valsts olimpiskās komitejas* ierastos pienākumus antidopinga jomā.

***WADA* –** Pasaules Antidopinga aģentūra.

## 3.2. Laboratoriju *starptautiskajā standartā* definētie termini

**Adaptīvais modelis –** matemātisks modelis, kas paredzēts, lai identificētu neparastus *sportistu* rezultātus ilgākā laika posmā. Izmantojot šo modeli, aprēķina *marķiera* vērtību garenprofila varbūtību, pieņemot, ka *sportistam* ir normāls fizioloģisks stāvoklis.

**Analītiskā *pārbaude* –** tās laboratorijā veiktās *dopinga kontroles* procesa daļas, kas iekļauj *paraugu* apstrādi, analīzi un ziņošanu par rezultātiem.

**Apstiprināšanas procedūra (*CP*) –** analītiska pārbaudes procedūra, kuras mērķis ir apstiprināt vienas vai vairāku konkrētu *aizliegto vielu*, viena vai vairāku konkrētu *aizliegtās vielas metabolītu* vai *aizliegtas vielas* vai *aizliegtas metodes lietošanas marķieru* klātbūtni *paraugā* un/vai – attiecīgos gadījumos – apstiprināt to koncentrāciju/attiecību/vērtību un/vai noteikt to izcelsmi (eksogēna vai endogēna).

**Laboratorija(-as) –** *WADA* akreditēta(-as) laboratorija(-as), kas izmanto pārbaužu metodes un procesus, lai saistībā ar *dopinga kontroles* pasākumiem sniegtu pierādāmus datus *aizliegto vielu un metožu sarakstā* iekļauto *aizliegto vielu* vai *aizliegto metožu* lietošanas konstatēšanai un/vai identificēšanai un – vajadzības gadījumā – sliekšņa vielas daudzuma noteikšanai urīna *paraugos* un citās bioloģiskajās matricās.

***Sportista* bioloģiskās pases pārvaldības struktūrvienība (*APMU*) –** vienas vai vairāku *personu* veidota struktūrvienība, kas ir atbildīga par *sportistu bioloģisko pasu* savlaicīgu pārvaldību *ADAMS par pasi atbildīgās organizācijas* vārdā.

***WADA* apstiprināta(-as) laboratorija(-as) *sportista bioloģiskās pases* vajadzībām –** laboratorija(-as), kas nav citādi *WADA* akreditēta(-as) laboratorija(-as) un kas izmanto analītiskās metodes un procedūras *APB* programmas hematoloģijas moduļa atbalstam saskaņā ar neakreditēto laboratoriju apstiprināšanas kritērijiem attiecībā uz *APB*.

## 3.3. *Starptautiskajā rezultātu pārvaldības standartā* definētie termini

**[Bioloģiskā] pase –** visu atsevišķam *sportistam* būtisko datu apkopojums, kurā var būt iekļauti *marķieru* garenprofili, konkrētā *sportista* unikālie heterogēnie faktori un cita būtiska informācija, kas palīdz novērtēt *marķierus*.

**Informācijas nesniegšana –** *sportista* (vai trešās personas, kam *sportists* ir deleģējis šo uzdevumu) precīzas un pilnīgas tādas informācijas par atrašanās vietu nesniegšana, kas ļauj noteikt *sportista* atrašanās vietu *pārbaužu* nolūkā laikos un vietās, kuri noteikti sniegtajā informācijā par atrašanās vietu, vai arī vajadzības gadījumā šīs sniegtās informācijas par atrašanās vietu neprecizēšana, lai nodrošinātu, ka tā saglabājas precīza un pilnīga, atbilstoši *Pārbaužu* un izmeklējumu *starptautiskā standarta* 4. panta 8. punktam un *Rezultātu pārvaldības starptautiskā standarta* B pielikuma 2. punktam.

**Informācijas par atrašanās vietu nesniegšana –** informācijas nesniegšana vai neierašanās uz pārbaudi.

**Neierašanās uz pārbaudi –** *sportista* nepieejamība *pārbaužu* veikšanai tajā vietā un 60 minūšu ilgā laika sprīdī, ko viņš norādījis, sniedzot informāciju par savu atrašanās vietu attiecīgajā dienā, saskaņā ar *Pārbaužu* un izmeklējumu *starptautiskā standarta* 4. panta 8. punktu un *Rezultātu pārvaldības starptautiskā standarta* B pielikuma 2. punktu.

**Par pasi atbildīgā organizācija –** *antidopinga organizācija*, kas atbildīga par attiecīgā *sportista* [bioloģiskās] pases *rezultātu pārvaldību* un būtiskas informācijas apmaiņu ar citu(-ām) *antidopinga organizāciju(-ām)* attiecībā uz šī *sportista* [bioloģisko] pasi.

**Prasību neievērošana –** šo terminu lieto, lai apzīmētu antidopinga noteikumu pārkāpumus saskaņā ar *Kodeksa* 2. panta 3. punktu un/vai 2. panta 5. punktu.

***Rezultātu pārvaldības* iestāde –** *antidopinga organizācija*, kura ir atbildīga par to, lai attiecīgajā gadījumā veiktu *rezultātu pārvaldību*.

## 3.4. Tie definētie termini, kas īpašā nozīmē lietoti *Pārbaužu* un izmeklējumu *starptautiskajā standartā*

**Analīzēm piemērots īpatnējais svars –** *paraugiem*, kuru minimālais tilpums ir 90 ml un kuru tilpums ir mazāks par 150 ml, īpatnējais svars ir 1,005 vai lielāks, mērot ar refraktometru, vai arī 1,010 vai lielāks, mērījumiem izmantojot teststrēmeli. *Paraugiem*, kuru tilpums ir 150 ml vai lielāks, īpatnējais svars ir 1,003 vai lielāks, mērot tikai ar refraktometru.

**Analīzēm piemērots urīna daudzums –** vismaz 90 ml neatkarīgi no tā, vai laboratorija *paraugam* veiks analīzes visu vai tikai dažu *aizliegto vielu* klātbūtnes vai *aizliegto metožu* lietošanas konstatēšanai.

**Asins paraugu savākšanas amatpersona (jeb *BCO*) –** amatpersona, kuru *paraugu* savākšanas iestāde ir kvalificējusi un pilnvarojusi savākt asins *paraugus* no *sportista*.

**Atlase pēc nejaušības principa –** *sportistu* atlase tādām *pārbaudēm*, kas nav *mērķpārbaudes*.

***Dopinga kontroles* koordinators –** *antidopinga organizācija* vai *deleģēta trešā persona*, kas koordinē kādu *dopinga kontroles* aspektu *antidopinga organizācijas* vārdā. Saskaņā ar *Kodeksu* galīgā atbildība par *Pārbaužu* unizmeklējumu *starptautiskā standarta*, *Terapeitiskās lietošanas atļaujas starptautiskā standarta*, Privātuma un personas datu aizsardzības *starptautiskā standarta* un *Starptautiskā rezultātu pārvaldības standarta* prasību ievērošanu vienmēr ir *antidopinga organizācijai*.

***Dopinga kontroles* punkts –** vieta, kurā tiek veikts *paraugu* savākšanas process saskaņā ar 6. panta 3. punkta 2. apakšpunktu.

***Dopinga kontrolieris* (jeb *DCO*) –** amatpersona, ko paraugu savākšanas iestāde ir apmācījusi un pilnvarojusi veikt *DCO* uzticētos pienākumus atbilstoši *Pārbaužu* un izmeklējumu *starptautiskajam standartam*.

**Drošs pret falsifikāciju –** attiecas uz vienu vai vairākiem *paraugu* vākšanas inventārā iestrādātiem vai attiecīgā gadījumā iekļautiem indikatoriem vai atvēršanas šķēršļiem, kuru salaušana, trūkums vai citāds bojājums, ir redzams pierādījums tam, ka ir notikusi attiecīgā *paraugu* vākšanas inventāra *falsifikācija* vai *falsifikācijas mēģinājums*.

**Eksperts –** eksperts(-i) un/vai ekspertu grupa, kam ir zināšanas konkrētajā jomā un ko izvēlas *antidopinga organizācija* un/vai *sportista* [bioloģiskās] pases pārvaldības struktūrvienība, ir atbildīga par [bioloģiskās] pases izvērtējuma sniegšanu. Ekspertam jābūt *antidopinga organizācijas* pieaicinātam ārējam ekspertam.

Hematoloģijas modulī ekspertu grupai jāsastāv vismaz no trim (3) ekspertiem, kuriem ir kvalifikācija vienā vai vairākās klīniskās un laboratoriskās hematoloģijas jomās, sporta medicīnā vai sporta fizioloģijā, jo tie attiecas uz asins dopingu. Steroīdu modulī ekspertu grupā jābūt vismaz trim (3) personām ar kvalifikāciju laboratorisko steroīdu analīžu, steroīdu dopinga un metabolisma un/vai klīniskās endokrinoloģijas jomā. Attiecībā uz abiem moduļiem ekspertu grupa jāveido no ekspertiem, kuriem ir tādas papildu zināšanas, kas ļautu tiem pārstāvēt visas būtiskās jomas. Ekspertu grupu var veidot vismaz trīs (3) norīkoti eksperti un jebkurš papildu eksperts vai eksperti, kas varētu būt vajadzīgs(-i) saskaņā ar jebkura norīkotā eksperta vai *antidopinga organizācijas sportista* [bioloģiskās] pases pārvaldības struktūrvienības pieprasījumu.

**Informācijas sniegšana par atrašanās vietu –** informācija, ko atbilstīgi 4. panta 8. punkta noteikumiem *sportists* vai cita persona tā uzdevumā sniedz *Pārbaudāmo sportistu reģistrā* (vai, ja atbilstīgi, *pārbaužu* reģistrā), norādot *sportista* atrašanās vietu nākamajā ceturksnī.

***Kodeksa* 2. panta 4. punkta prasības attiecībā uz informācijas sniegšanu par atrašanās vietu –** 4. panta 8. punktā noteiktās prasības attiecībā uz informācijas sniegšanu par atrašanās vietu, kas piemērojamas tiem *sportistiem*, kuri ir iekļauti kādas starptautiskās federācijas vai *valsts antidopinga organizācijas Pārbaudāmo sportistu reģistrā*.

**Komandas darbība/darbības –** ar sportu saistītas darbības, ko *sportisti* veic kopā kā daļa no komandas (piemēram, treniņš, ceļošana, taktiskās nodarbības) vai komandas uzraudzībā (piemēram, komandas ārsta veikta ārstēšana).

***Paraugu* savākšanas iestāde –** organizācija, kas atbild par *paraugu* savākšanu atbilstīgi *Pārbaužu* un izmeklējumu *starptautiskā standarta* prasībām un ir vai nu 1) pati *pārbaudes* iestāde, vai arī 2) *deleģēta trešā puse*, kurai ir piešķirtas tiesības veikt *pārbaudes* vai ar kuru ir noslēgts attiecīgs apakšlīgums. Atbilstīgi *Kodeksam pārbaudes* iestāde vienmēr ir tieši atbildīga par *Pārbaužu* un izmeklējumu *starptautiskā standarta* prasību ievērošanu saistībā ar *paraugu* vākšanu.

***Paraugu* savākšanas process –** visas tās secīgās darbības, kuras ir tieši saistītas ar *sportistu* un kuras veic, sākot no brīža, kad *sportistam* tiek paziņots par pārbaudi, līdz brīdim, kad *sportists* pēc *parauga(-u)* nodošanas atstāj *dopinga kontroles* punktu.

***Paraugu* vākšanas inventārs –** A un B paraugu pudeles, komplekti vai konteineri, paraugu savākšanas trauki, mēģenes un cita veida aprīkojums, ko izmanto *parauga* savākšanai, turēšanai vai glabāšanai jebkurā laikā *paraugu* savākšanas procesa gaitā un pēc tam un kas atbilst 6. panta 3. punkta 4. apakšpunkta prasībām.

***Paraugu* vākšanas personāls –** kopīgs termins, kas aptver kvalificētas amatpersonas, kuras *paraugu* savākšanas iestāde ir pilnvarojusi veikt kādus uzdevumus vai palīdzēt to veikšanā *paraugu* savākšanas procesa laikā.

**Pavadonis –** amatpersona, kuru *paraugu* savākšanas iestāde ir pienācīgi apmācījusi un pilnvarojusi veikt konkrētus pienākumus, tostarp vienu vai vairākus no šiem pienākumiem (pēc *paraugu* savākšanas iestādes izvēles): paziņot izraudzītajam *sportistam* par *paraugu* savākšanu, pavadīt *sportistu* līdz *dopinga kontroles* punktam, veicot viņa novērošanu, pavadīt un/vai novērot *dopinga kontroles* punktā esošos *sportistus*, un/vai būt klāt *parauga* nodošanas laikā vai to apliecināt, ja šī amatpersona ir īpaši apmācīta šādu darbību veikšanai.

***Pārbaude* bez iepriekšēja brīdinājuma –** *paraugu* savākšana, kura notiek, iepriekš nebrīdinot *sportistu*, un kuras laikā *sportists* ir pastāvīgā pavadoņa uzraudzībā, sākot no brīža, kad viņam tiek paziņots par pārbaudi, līdz brīdim, kad tiek paņemts *paraugs*.

**Pārbaude(-es) –** jebkuras kombinācijas *paraugs(-i)*, kas savākts(-i) (un analizēts(-i)) no viena *sportista* vienā *paraugu* savākšanas procesā.

***Pārbaudes* veikšanas iestāde –** *antidopinga organizācija*, kas pilnvaro *pārbaužu veikšanu sportistiem*, kuri ir tās pārraudzībā. Tā var pilnvarot *deleģēto trešo personu* veikt *pārbaudes* saskaņā ar *antidopinga organizācijas* pilnvarām un saskaņā ar tās noteikumiem.Šādu pilnvarojumu dokumentē. *Antidopinga organizācija*, kas pilnvarojusi *pārbaužu veikšanu*, saglabā *pārbaudes* iestādes statusu un atbilstīgi *Kodeksam* ir tieši atbildīga par to, lai nodrošinātu, ka *deleģētā trešā persona*, kura veic *pārbaudes*, to dara saskaņā ar *Pārbaužu* un izmeklējumu *starptautiskā standarta* prasībām.

**Pārbaužu veikšanas plāns –** *antidopinga organizācijas* sagatavots dokuments, kur saskaņā ar 4. panta prasībām ir izplānotas *pārbaudes* tiem *sportistiem*, kurus tā ir pilnvarota *pārbaudīt*.

**Riska novērtējums –**dopinga riska novērtējums sportā vai sporta disciplīnā, ko veic *antidopinga organizācija* saskaņā ar 4. panta 2. punktu.

***Sacensību* diena –** kā aprakstīts 4. panta 8. punkta 8. apakšpunkta 4. daļā.

***Tehniskais dokuments* par sporta analīžu veikšanu (*TDSSA*) –** *tehniskais dokuments*, kur noteikts minimālais analīžu apmērs, kas *antidopinga organizācijām* jāpiemēro sporta veidiem un sporta disciplīnām, lai konstatētu tādu noteiktu *aizliegto vielu* klātbūtni un/vai *aizliegto metožu* lietošanu, kuras, visticamāk, ļaunprātīgi izmanto konkrētajos sporta veidos un sporta disciplīnās.

**Uzraudzības ķēde –** tādu personu vai organizāciju secība, kas atbildīgas par *parauga* uzraudzību no *parauga* savākšanas brīža līdz brīdim, kad tas nogādāts laboratorijā analīžu veikšanai.

**Ziņojums par nesekmīgu mēģinājumu –** detalizēts ziņojums par nesekmīgu mēģinājumu ievākt *paraugu* no *sportista*, kas iekļauts *Pārbaudāmo sportistu reģistrā* vai *pārbaužu* sarakstā, norādot mēģinājuma datumu, apmeklēto vietu, precīzu ierašanās laiku atrašanās vietā un došanos prom no tās, norādītajā vietā veiktos pasākumus, mēģinot atrast *sportistu* (tostarp sīka informācija par jebkādu saziņu ar trešām personām), un jebkādu citu ar mēģinājumu saistītu sīku informāciju.

## 3.5. Interpretācija

**3.5.1.** *Pārbaužu* un izmeklējumu *starptautiskā standarta* oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.

**3.5.2.** Tāpat kā *Kodekss*, arī *Pārbaužu* un izmeklējumu *starptautiskais standarts* ir izstrādāts, pienācīgi ņemot vērā samērīguma un cilvēktiesību aizsardzības principus, kā arī citus piemērojamos tiesiskos principus. To interpretē un piemēro, ņemot vērā šos aspektus.

**3.5.3.** Piezīmes, kas pievienotas par vairākiem *Pārbaužu* un izmeklējumu *starptautiskā standarta* noteikumiem, izmanto, lai interpretētu *starptautisko standartu*.

**3.5.4.** Ja nav norādīts citādi, atsauces uz sadaļām un pantiem ir atsauces uz *Pārbaužu* un izmeklējumu *starptautiskā standarta* sadaļām un pantiem.

**3.5.5.** *Pārbaužu* un izmeklējumu *starptautiskajā standartā* lietotais termins “dienas” nozīmē kalendārās dienas, ja nav norādīts citādi.

**3.5.6.** *Pārbaužu* un izmeklējumu *starptautiskā standarta* pielikumiem ir tāds pats obligātais statuss kā pārējam *Pārbaužu* un izmeklējumu *starptautiskajam standartam*.

# OTRĀ DAĻA. PĀRBAUŽU STANDARTI

# 4.0. Efektīvu *pārbaužu* plānošana

## 4.1. Mērķis

**4.1.1.** Katrai *antidopinga organizācijai* ir jāplāno un jāīsteno pārdomātas *pārbaudes* tiem *sportistiem*, attiecībā uz kuriem tai ir pilnvaras, un šīm *pārbaudēm* ir jābūt samērīgām ar dopinga risku un efektīvām šādas prakses atklāšanai un novēršanai. 4. panta mērķis ir noteikt pasākumus, kas nepieciešami, lai izstrādātu tādu riska novērtējumu un sagatavotu tādu pārbaužu veikšanas plānu, kas atbilst šai prasībai. Saskaņā ar *Kodeksa* 23. panta 3. punktu *parakstītājiem* ir jāvelta pietiekami līdzekļi, lai visās jomās īstenotu *Kodeksam* un *starptautiskajiem standartiem* atbilstīgas *pārbaužu* programmas.

**4.1.2.** *Antidopinga organizācija* nodrošina, ka pārbaužu veikšanas plānošanā attiecībā uz konkrētiem *sportistiem* vai *sportistu* atlases procesā saistībā ar *pārbaudēm* nav iesaistīts šo *sportistu palīgpersonāls* un jebkuras citas *personas*, kurām tādējādi varētu rasties interešu konflikts.

**4.1.3.** *Antidopinga organizācija* dokumentē savu riska novērtējumu un pārbaužu veikšanas plānu un pēc pieprasījuma šo riska novērtējumu un pārbaužu veikšanas plānu iesniedz *WADA*. *Antidopinga organizācijai* jāspēj atbilstoši *WADA* prasībām uzskatāmi parādīt, ka tā ir pienācīgi novērtējusi attiecīgos riskus un ir izstrādājusi un/vai īstenojusi atbilstošu pārbaužu veikšanas plānu, pamatojoties uz šā novērtējuma rezultātiem.

**4.1.4.** *Antidopinga organizācija* gada/cikla laikā uzrauga, izvērtē un atjaunina savu riska novērtējumu un pārbaužu veikšanas plānu, ņemot vērā mainīgos apstākļus un šā pārbaužu veikšanas plāna īstenošanu.

## 4.2. Riska novērtējums

**4.2.1.** Uzskata, ka pārbaužu veikšanas plāna sākuma punkts ir godprātīgi veikts riska novērtējums. Šajā novērtējumā ņem vērā (vismaz) šādu informāciju:

a) attiecīgā(-o) sporta veida(-u) (un/vai sporta disciplīnas(-u)) fiziskās un citas prasības, jo īpaši ņemot vērā sporta veida(-u)/sporta disciplīnas(-u) fizioloģiskās prasības;

b) kuras *aizliegtās vielas* un/vai *aizliegtās metodes sportists*, visticamāk, uzskatītu par tādām, kas uzlabo sniegumu attiecīgajā(-os) sporta veidā(-os)/sporta disciplīnā(s);

c) informāciju par dažādos konkrētā sporta veida(-u)/sporta disciplīnas(-u) līmeņos un valstīs, kas piedalās šādā(-os) sporta veidā(-os)/sporta disciplīnā(-ās), pieejamajiem apbalvojumiem un/vai iespējamajiem dopinga lietošanas stimuliem;

d) dopinga vēsturi attiecīgajā sporta veidā(-os)/sporta disciplīnā(-ās), valstī(-īs) un/vai *sporta pasākumā*;

*[Piezīme par 4. panta 2. punkta 1. apakšpunkta d) punktu. Ja vien sporta veidā nav bijusi efektīva pārbaužu programma, kas aptver pārbaužu veikšanu gan sacensību laikā, gan ārpus sacensībām, nekādu vai dažu nelabvēlīgu analīžu rezultātu vēsture izsaka maz vai neizsaka neko par dopinga risku attiecīgajā sporta veidā.]*

e) pieejamos statistikas datus un pētījumus par dopinga tendencēm (piemēram, *WADA* publicētie antidopinga *pārbaužu* dati un antidopinga noteikumu pārkāpumu pārskati; speciālistu sagatavoti salīdzinoši raksti);

f) saņemto informāciju/ziņas par iespējamo dopinga praksi konkrētajā sporta veidā (piemēram, laboratoriju un *APMU* ieteikumi, *paraugu* savākšanas personāla ziņojumi, *sportistu* liecības, kriminālizmeklēšanas informācija un/vai cita saņemtā informācija/ziņas, kas iegūtas saskaņā ar *WADA* Pamatnostādnēm par informācijas vākšanu un ievākto ziņu apmaiņu) saskaņā ar 11. pantu;

g) iepriekšējo pārbaužu veikšanas plānošanas ciklu rezultātus, tostarp iepriekšējās *pārbaužu* veikšanas stratēģijas;

h) informāciju par to, kuros brīžos *sportista* karjeras laikā konkrētajā sporta veidā/sporta disciplīnā viņš, visticamāk, lietos *aizliegtās vielas* un/vai *aizliegtās metodes*, un

i) ņemot vērā attiecīgā sporta veida/sporta disciplīnas sezonalitāti (tostarp standarta *sacensību* grafikus un treniņu modeļus), informāciju par to, kurā(-os) gada laikā(-os)/ciklā *sportists*, visticamāk, lietos *aizliegtās vielas* un/vai *aizliegtās metodes*.

**4.2.2.** Izstrādājot savu pārbaužu veikšanas plānu, *antidopinga organizācija* godprātīgi ņem vērā visus attiecīgā sporta veida vai sporta disciplīnas riska novērtējumus, ko veikušas tādas citas *antidopinga organizācijas*, ar kurām tai sakrīt *pārbaužu* veikšanas pilnvaras. Tomēr starptautiskajai federācijai nav saistošs *valsts antidopinga organizācijas* novērtējums par dopinga riskiem konkrētā sporta veidā vai disciplīnā, un *valsts antidopinga organizācijai* nav saistošs starptautiskās federācijas novērtējums par dopinga riskiem konkrētā sporta veidā vai disciplīnā.

**4.2.3.** Pārbaužu veikšanas plānošana ir nepārtraukts, nevis statisks process. Gada/cikla laikā *antidopinga organizācija* regulāri pārskata savu pārbaužu veikšanas plānu un to atbilstoši pielāgo, atspoguļojot jauno informāciju un datus, ko šī *antidopinga organizācija* apkopojusi vai izstrādājusi, un ņemot vērā citu *antidopinga organizāciju* veiktās *pārbaudes*.

**4.2.4.** Izstrādājot savu pārbaužu veikšanas plānu, *antidopinga organizācija* tajā iekļauj *TDSSA* prasības.

## 4.3. Starptautiska un valsts līmeņa *sportistu* definēšana

**4.3.1.** *Kodeksa* 5. panta 2. punktā dažādām *antidopinga organizācijām* ir noteiktas pilnvaras veikt *pārbaudes* attiecībā uz, iespējams, ļoti lieliem sportistu reģistriem. Tomēr, atzīstot *antidopinga organizāciju* ierobežotos resursus, *Kodeksā* sniegtā “*sportista*” definīcija atļauj *valstu antidopinga organizācijām* ierobežot to sportistu skaitu, uz kuriem attieksies valsts antidopinga programmas (jo īpaši *pārbaudes*), un tās piemērot tikai sportistiem, kuri sacenšas visaugstākajos valsts līmeņos (t. i., *valsts līmeņa sportistiem*, kā definējusi *valsts antidopinga organizācija*). Tas arī ļauj starptautiskajām federācijām koncentrēt savas antidopinga programmas (tostarp *pārbaudes*) uz *sportistiem*, kas regulāri sacenšas starptautiskajā līmenī (t. i., *starptautiska līmeņa sportistiem*, kā definējusi starptautiskā federācija).

*[Piezīme par 4. panta 3. punkta 1. apakšpunktu. Nekas neliedz starptautiskai federācijai veikt tāda savā pārziņā esoša sportista pārbaudi, kas nav starptautiska līmeņa sportists, ja tā to uzskata par piemērotu, piemēram, ja viņš piedalās starptautiskā sporta pasākumā. Turklāt saskaņā ar Kodeksā sniegto termina “sportists” definīciju valsts antidopinga organizācija var nolemt piemērot savu antidopinga programmu (tostarp pārbaudes) sportistiem, kas piedalās sacensībās, kuru līmenis ir zemāks par valsts līmeni. Tomēr starptautiskās federācijas pārbaužu veikšanas plānam galvenokārt jākoncentrējas uz starptautiska līmeņa sportistiem un valsts antidopinga organizācijas pārbaužu veikšanas plānam galvenokārt jākoncentrējas uz valsts un augstāka līmeņa sportistiem.]*

**4.3.2.** Tāpēc, tiklīdz ir pabeigts riska novērtējums un pārbaužu veikšanas plāns, kas aprakstīts 4. panta 2. punktā, nākamais solis ir atbilstošas definīcijas noteikšana terminam “*starptautiska līmeņa sportists*” (starptautiskai federācijai) vai “*valsts līmeņa sportists*” (*valsts antidopinga organizācijai*), kam *antidopinga organizācija* veiks *pārbaudes*:

a) starptautiskā federācija var pati noteikt kritērijus, saskaņā ar kuriem tā klasificēs *sportistus* kā *starptautiska līmeņa sportistus*, piemēram, atbilstoši iegūtajai vietai, dalībai konkrētos *starptautiskajos sporta pasākumos* u. c. Tai jāveic šāda noteikšana godprātīgi, saskaņā ar tās pienākumu aizsargāt sporta integritāti starptautiskajā līmenī (sporta veida rādīšana sabiedrībai) un nosakot definīciju, kas vismaz (un saskaņā ar riska novērtējumu, kas veikts attiecībā uz konkrēto sporta veidu/sporta disciplīnu) ietver tos *sportistus*, kuri regulāri piedalās sacensībās starptautiskajā līmenī un/vai piedalās sacensībās atbilstoši standartam, kurā var uzstādīt pasaules rekordu;

*[Piezīme par 4. panta 3. punkta 2. apakšpunkta a) punktu. Kodeksā prasīts, ka katrai starptautiskajai federācijai skaidrā un precīzā veidā jāpublicē kritēriji, kurus tā izmanto, klasificējot sportistus kā starptautiska līmeņa sportistus, lai ikvienam būtu skaidrs, kur ir robeža un cik detalizēti sportisti ir jāklasificē. Piemēram, ja kritērijos ir iekļauta sacenšanās konkrētos starptautiskajos sporta pasākumos, starptautiskā federācija publicē šo starptautisko sporta pasākumu sarakstu.]*

b) līdzīgi *valsts antidopinga organizācija* var brīvi noteikt kritērijus, kurus tā izmantos, klasificējot *sportistus* kā *valsts līmeņa sportistus*. Turklāt tai jāveic šī noteikšana godprātīgi, saskaņā ar pienākumu aizsargāt sporta veida integritāti valsts līmenī (valsts lepnuma avots dažādos sporta veidos un pirmais solis ceļā uz starptautiskajām *sacensībām*, tostarp valsts pārstāvēšana *starptautiskajos sporta pasākumos* vai *sacensībās*). Attiecīgi definīcijā vismaz (un saskaņā ar riska novērtējumu, kas veikts saistībā ar attiecīgo sporta veidu/sporta disciplīnu) ietver visus tos *sportistus*, kuri piedalās valsts augstāko līmeņu *sacensībās* konkrētajā sporta veidā (t. i., valsts čempionātos vai citos *sporta pasākumos*, kuros nosaka valstī labākos *sportistus* attiecīgajā kategorijā/sporta disciplīnā un/vai personu, kura var tikt izraudzīta pārstāvēt valsti *starptautiskajos sporta pasākumos* vai *sacensībās*, vai ieskaita punktus, lai noteiktu šos *sportistus*). Tajā būtu arī jāietver tie attiecīgās valsts valstspiederīgie, kas parasti vai bieži sacenšas starptautiskā līmenī un/vai *starptautiskos sporta pasākumos* vai *sacensībās* (biežāk nekā valsts līmenī), bet ko viņu starptautiskā federācija nav klasificējusi kā *starptautiska līmeņa sportistus*.

## 4.4. Prioritātes noteikšana sporta veidiem un/vai disciplīnām

**4.4.1.** Pēc tam *antidopinga organizācijai* būtu jāapsver, vai ir kādi faktori, kuru dēļ *pārbaužu* veikšanai paredzētie resursi būtu prioritārā kārtā jāpiešķir vienam sporta veidam vai disciplīnai, vai valstij (atbilstošā gadījumā), attiecībā uz kuru tai ir pilnvaras veikt *pārbaudes*, salīdzinot ar citiem sporta veidiem, disciplīnām vai valstīm. Tas nozīmē, ka pēc tam, kad ir novērtēti ar dopingu saistītie riski:

a) starptautiskās federācijas *pārbaužu* veikšanai paredzētos resursus piešķir dažādām sporta disciplīnām un valstīm attiecīgajā sporta veidā, pamatojoties uz *sporta pasākumu* kalendāru;

b) *valsts antidopinga organizācijas* *pārbaužu* veikšanai paredzētos resursus piešķir dažādiem sporta veidiem, attiecībā uz kuriem tai ir pilnvaras veikt *pārbaudes*, kā arī ņem vērā visas valsts antidopinga politikas prasības, kuru dēļ tai var būt nepieciešams noteiktiem sporta veidiem noteikt prioritāti salīdzinājumā ar citiem sporta veidiem;

*[Piezīme par 4. panta 4. punkta 1. apakšpunkta b) punktu. Valsts antidopinga organizācijām ir mainīgas valsts politikas prasības un prioritātes. Piemēram, vienai valsts antidopinga organizācijai var būt pamatoti iemesli prioritāti noteikt (dažiem vai visiem) olimpiskajiem sporta veidiem, turpretī citai antidopinga organizācijai attiecīgajā valstī pastāvošo sporta veidu atšķirīgo iezīmju dēļ var būt pamatoti iemesli prioritāti noteikt, piemēram, konkrētiem “nacionālajiem” sporta veidiem. Šīs valsts politikas prasības līdztekus dopinga relatīvā riska novērtējumam dažādos sporta veidos, ko praktizē attiecīgās valsts jurisdikcijā, ir būtisks apsvērums valsts antidopinga organizācijas pārbaužu veikšanas plānošanā. To rezultātā, piemēram, valsts antidopinga organizācija savā pārbaužu veikšanas plānā konkrētam laikposmam var nolemt 1) attiecināt pārbaudes uz dažiem tās jurisdikcijā esošiem sporta veidiem, bet uz citiem nē, un 2) noteikt prioritāti konkrētiem sporta veidiem attiecībā pret citiem, nevis lielāka dopinga riska dēļ šajos sporta veidos, bet lielākas nacionālās intereses dēļ, lai nodrošinātu šo sporta veidu integritāti.]*

c) *lielu sporta pasākumu rīkotājorganizācija* *pārbaužu* veikšanai paredzētos resursus piešķir dažādiem sporta veidiem un/vai sporta disciplīnām, kas iekļautas tās *sporta pasākumā*;

d) vēl cits faktors, kas ir būtisks, nosakot *pārbaužu* veikšanai paredzēto resursu piešķiršanu atbilstoši pārbaužu veikšanas plānam, ir to *sportistu* skaits, kas attiecīgajā līmenī piedalās attiecīgajā(-os) sporta veidā(-os) un/vai sporta disciplīnā(-ās), un/vai valstī(-īs). Ja novērtēts, ka dopinga risks ir vienāds divos dažādos sporta veidos vai disciplīnās, vai valstīs, būtu jāpiešķir vairāk resursu tam sporta veidam vai disciplīnai, vai valstij, kurā iesaistīts lielāks *sportistu* skaits.

## 4.5. Prioritātes noteikšana dažādiem *sportistiem* un *paraugiem*

**4.5.1.** Pēc tam, kad ir definēti *starptautiska līmeņa sportisti* un *valsts līmeņa sportisti* (skat. 4. panta 3. punktu) un noteikti prioritārie sporta veidi/sporta disciplīnas/valstis (skat. 4. panta 4. punktu), pārdomātā pārbaužu veikšanas plānā paredz *mērķpārbaudes*, lai *pārbaužu* veikšanai paredzētos resursus koncentrētu tur, kur tie kopējā *sportistu* reģistrā visvairāk ir vajadzīgi.Tāpēc *mērķpārbaudes* nosaka kā prioritāras, t. i., būtisks to *pārbaužu* skaits, ko veic kā daļu no kādas *antidopinga organizācijas* pārbaužu veikšanas plāna, ir kopējā reģistrā iekļauto *sportistu* *mērķpārbaudes*.

*[Piezīme par 4. panta 5. punkta 1. apakšpunktu. Mērķpārbaudes ir prioritāras, jo izlases veida pārbaudes vai pat svērtā izlases veida pārbaudes nenodrošina, ka visi atbilstošie sportisti tiks pietiekami pārbaudīti. Kodeksā nav noteikts, ka mērķpārbaudes varētu veikt tikai gadījumos, kad ir pietiekamas aizdomas vai varbūtējs iemesls. Tomēr mērķpārbaudes nevajadzētu izmantot tādiem citiem nolūkiem, kas nav likumīga dopinga kontrole.]*

**4.5.2.** *Antidopinga organizācijas* apsver *mērķpārbaužu* veikšanu šādām *sportistu* kategorijām:

a) starptautiskās federācijas *sportisti* (jo īpaši no tās prioritārajām disciplīnām vai valstīm), kas regulāri piedalās starptautisko *sacensību* visaugstākajā līmenī (piemēram, kandidāti uz olimpisko spēļu, paraolimpisko spēļu vai pasaules čempionātu medaļām), kā noteikts atbilstoši ieņemtajai vietai vai citiem piemērotiem kritērijiem;

b) *valsts antidopinga organizācijas* šādi *sportisti* no tās prioritārajiem sporta veidiem:

i) *sportisti*, kuri iekļauti valstu komandās dalībai lielos *sporta pasākumos* (piemēram, olimpiskajās spēlēs, paraolimpiskajās spēlēs, pasaules čempionātos un citos daudzus sporta veidus aptverošos *sporta pasākumos*) vai citos sporta veidos, kam valsts līmenī noteikta augsta prioritāte (vai kurus var izraudzīties iekļaušanai šādās komandās);

ii) *sportisti*, kuri trenējas neatkarīgi, bet piedalās lielos *sporta pasākumos* (piemēram, olimpiskajās spēlēs, paraolimpiskajās spēlēs, pasaules čempionātos un citos daudzus sporta veidus aptverošos *sporta pasākumos*) vai kurus var izraudzīties dalībai šādos *sporta pasākumos*;

iii) *sportisti*, kas saņem valsts finansējumu;

iv) augsta līmeņa *sportisti*, kuri dzīvo, trenējas vai sacenšas ārvalstīs;

v) augsta līmeņa *sportisti*, kuri ir citu valstu valstspiederīgie, bet atrodas (vai nu dzīvo, trenējas, piedalās sacensībās, vai citādi) *valsts antidopinga organizācijas* valstī, un

vi) sadarbībā ar starptautiskām federācijām – *starptautiska līmeņa sportisti*;

c) visas *antidopinga organizācijas*, kam ir attiecīgās *pārbaužu* veikšanas pilnvaras:

i) *sportisti*, kuri izcieš *diskvalifikācijas* periodu vai kuriem noteikts *pagaidu aizliegums* piedalīties sacensībās, un

ii) *sportisti*, kam bija noteikta augsta prioritāte *pārbaužu* veikšanai pirms viņu aiziešanas no sporta un kas tagad vēlas atgriezties, lai aktīvi piedalītos sportā.

*[Piezīme par 4. panta 5. punkta 2. apakšpunktu. Starptautisko federāciju, valstu antidopinga organizāciju un antidopinga organizāciju veikto pasākumu koordinēšana notiek saskaņā ar 4. panta 9. punktu.]*

**4.5.3.** *Antidopinga organizācija* apsver arī citus individuālos faktorus, kas ir svarīgi, lai noteiktu, kuriem *sportistiem* jāveic *mērķpārbaudes*. Svarīgi faktori cita starpā var būt šādi:

a) iepriekšēji antidopinga noteikumu pārkāpumi/pārbaužu vēsture, tostarp jebkādi neparasti bioloģiskie rādītāji (asins rādītāji, steroīdu profili saskaņā ar *APMU* ieteikumiem u. c.);

b) sportiskā snieguma vēsture, sportiskā snieguma modelis un/vai augsts sportiskais sniegums bez atbilstošiem *pārbaužu* protokoliem;

c) atkārtota prasību par atrašanās vietas ziņošanu nepildīšana;

d) aizdomīgs informācijas par atrašanās vietu sniegšanas veids (piemēram, sniegtās informācijas par atrašanās vietu atjauninājumi pēdējā brīdī);

e) pārcelšanās uz attālu vietu vai trenēšanās tajā;

f) dalības atsaukšana vai neierašanās uz gaidāmām *sacensībām*;

g) saistība ar tādu trešo personu (piemēram, komandas biedru, treneri vai ārstu), kas ir bijis iesaistīts dopinga lietošanā;

h) trauma;

i) vecums/karjeras posms (piemēram, pāriešana no junioru līmeņa uz senioru līmeni, līguma termiņa beigu tuvošanās, pensionēšanās vecuma tuvošanās);

j) finansiāli stimuli uzlabot sportisko sniegumu, piemēram, naudas balvas vai sponsorēšanas iespējas, un/vai

k) no trešās puses saņemta ticama informācija vai *antidopinga organizācijas* sagatavoti dati, vai dati, kas koplietoti ar *antidopinga organizāciju* saskaņā ar 11. pantu.

**4.5.4.** *Pārbaudes*, kas nav *mērķpārbaudes*, nosaka, veicot atlasi pēc nejaušības principa, un tās notiek saskaņā ar atlases iespējām, kas noteiktas Pamatnostādnēs par efektīvas *pārbaužu* programmas īstenošanu. Atlasi pēc nejaušības principa veic, izmantojot dokumentētu sistēmu, kas paredzēta šādai atlasei. Atlase pēc nejaušības principa var būt vai nu svērta (ja *sportisti* tiek klasificēti, izmantojot iepriekš noteiktus kritērijus, lai palielinātu vai samazinātu atlases iespējas), vai pilnīgi nejauša (ja netiek ņemti vērā nekādi iepriekš noteikti kritēriji un *sportisti* tiek patvaļīgi izvēlēti no *sportistu* vārdu un uzvārdu saraksta vai reģistra). Svērto atlasi pēc nejaušības principa veic saskaņā ar prioritātēm un noteiktiem kritērijiem, ņemot vērā 4. panta 5. punkta 3. apakšpunktā minētos faktorus (atbilstošā gadījumā), lai nodrošinātu procentuāli lielākas daļas “riska grupas” *sportistu* atlasīšanu.

*[Piezīme par 4. panta 5. punkta 4. apakšpunktu. Papildus mērķpārbaudēm arī pārbaudēm, veicot atlasi pēc nejaušības principa, var būt svarīga atturoša loma, kā arī tās var palīdzēt aizsargāt sporta pasākuma integritāti.]*

**4.5.5.** Lai novērstu šaubas jānorāda, ka neatkarīgi no kritēriju pilnveidošanas saistībā ar *sportistu* atlasi *pārbaudēm* un jo īpaši *mērķpārbaudēm*, kā arī neatkarīgi no tā, ka parasti *pārbaudes* noris laikā no plkst. 6.00 līdz 23.00, ja vien i) *sportists* nav norādījis 60 minūšu laika sprīdi no plkst. 5.00 vai ii) nav pamatotu iemeslu *pārbaužu* veikšanai nakts laikā (t. i., laikā no plkst. 23.00 līdz plkst. 6.00), paliek spēkā pamatprincips (kas noteikts *Kodeksa* 5. panta 2. punktā), ka ikviena *antidopinga organizācija*, kas ir pilnvarota attiecīgajam *sportistam* veikt pārbaudes, var lūgt viņam sniegt *paraugu* jebkurā laikā un jebkurā vietā, neatkarīgi no tā, vai *sportista* atlase *pārbaudes* veikšanai atbilst vai neatbilst šādiem kritērijiem. Attiecīgi *sportists* nedrīkst atteikties ierasties uz *paraugu* savākšanu, pamatojoties uz to, ka šāda *pārbaude* nav paredzēta *antidopinga organizācijas* pārbaužu veikšanas plānā un/vai ka tā netiek veikta laikā no plkst. 6.00 līdz 23.00, un/vai ka *sportists* neatbilst attiecīgajiem *pārbaužu* veikšanas atlases kritērijiem vai citu iemeslu dēļ nebūtu bijis jāizraugās *pārbaužu* veikšanai.

## 4.6. Prioritāšu noteikšana dažādiem *pārbaužu* un *paraugu* veidiem

**4.6.1.** Pamatojoties uz riska novērtējumu un 4. panta 2.–5. punktā aprakstīto prioritāšu noteikšanas procesu, *antidopinga organizācijai* jānosaka, cik lielā mērā ir nepieciešams katrs no turpmāk norādītajiem *pārbaužu* veidiem, lai pārdomāti un efektīvi konstatētu dopinga lietošanas praksi un atturētu no tās attiecīgajā(-os) sporta veidā(-os), sporta disciplīnā(-ās) un/vai valstī(-īs):

a) *pārbaudes sacensību laikā* un *pārbaudes ārpus sacensībām*:

i) sporta veidos un/vai disciplīnās, kuros *ārpussacensību* laikā ir augsts dopinga risks, prioritāra nozīme ir *ārpus sacensību pārbaudēm* un ievērojamu daļu pieejamo *pārbaužu* veic *ārpus sacensībām*. Taču veic vēl arī pietiekami daudz *pārbaudes sacensību laikā*;

ii) sporta veidos un/vai disciplīnās, kuros *ārpussacensību* laikā ir zems dopinga risks (t. i., ja var skaidri parādīt, ka dopinga lietošana *ārpus sacensībām* nevar uzlabot sportisko sniegumu vai sniegt citas nelikumīgas priekšrocības), prioritāra nozīme ir *pārbaužu* veikšanai *sacensību laikā* un ievērojamu daļu pieejamo *pārbaužu* veic *sacensību laikā*. Tomēr veic arī dažas *pārbaudes ārpus sacensībām*, proporcionāli dopinga lietošanas riskam *ārpus sacensībām* attiecīgajā sporta veidā/disciplīnā. Ļoti retos izņēmuma gadījumos, t. i., nelielā skaitā sporta veidu un/vai disciplīnu, kuros godprātīgi ir noteikts, ka nav būtiska dopinga lietošanas riska laikposmos *ārpus sacensībām*, *ārpus sacensību pārbaudes* var neveikt; Šādos apstākļos starptautiskā federācija vēršas *WADA*, lai saņemtu atbrīvojumu no *ārpussacensību pārbaužu* veikšanas saskaņā ar jebkuru *WADA* izdotu protokolu;

b) urīna *pārbaudes*;

c) asins *pārbaudes* un

d) *pārbaudes*, kas saistītas ar ilgtermiņa izmeklējumiem, t. i., *sportista bioloģiskās pases* programma.

## 4.7. *Paraugu* analīzes, saglabāšanas stratēģija un papildu analīzes

**4.7.1.** *Antidopinga organizācijas* lūdz laboratorijām veikt *paraugiem* analīzes, izmantojot standarta analīžu izvēlni, atkarībā no tā, vai attiecīgais *paraugs* ir ticis savākts *sacensību laikā* vai *ārpus sacensībām*. *Antidopinga organizācijas* var apsvērt arī iespēju *paraugam* veikt plašākas analīzes, lai konstatētu tādu *aizliegto vielu* klātbūtni vai tādu *aizliegto metožu* lietošanu, kas nav iekļautas *TDSSA* (vai kuru daudzums pārsniedz tur noteikto), pamatojoties uz sporta veida/sporta disciplīnas/valsts risku vai jebkādiem datiem, ko *antidopinga organizācija* var būt saņēmusi.

**4.7.2.** *Antidopinga organizācija* var lūgt *WADA* tai piešķirt zināmu rīcības brīvību *TDSSA* noteiktā minimālā analīžu apjoma īstenošanā *aizliegto vielu* klātbūtnes vai *aizliegto metožu* lietošanas konstatēšanai.

**4.7.3.** *Antidopinga organizācija* sagatavo rakstveida *paraugu* saglabāšanas stratēģiju un dokumentāciju saistībā ar *paraugu* savākšanu, lai vēlāk būtu iespējams veikt šādu *paraugu* papildu analīzes saskaņā ar *Kodeksa* 6. panta 5. un 6. punktu. Šāda stratēģija atbilst Laboratoriju *starptautiskā standarta* un *Starptautiskā* privātuma un personas datu aizsardzības *standarta* prasībām, un tajā ņem vērā *paraugu* analīzes nolūku, kā norādīts *Kodeksa* 6. panta 2. punktā, kā arī (bez ierobežojumiem) šādus elementus:

a) laboratorijas un *APMU* ieteikumus;

b) analīzes ar atpakaļejošu spēku iespējamu nepieciešamību saistībā ar *sportista bioloģiskās pases* programmu;

c) jaunas noteikšanas metodes, kas nākotnē jāievieš attiecībā uz konkrēto *sportistu*, sporta veidu un/vai sporta disciplīnu;

d) *paraugus*, kas ievākti no *sportistiem*, kuri atbilst dažiem vai visiem 4. panta 5. punktā norādītajiem kritērijiem;

e) visu pārējo informāciju, kas *antidopinga organizācijai* ir pieejama un attaisno ilgstošu *paraugu* uzglabāšanu vai papildu analīzes pēc *antidopinga organizācijas* ieskatiem.

## 4.8. Informācijas par sportista atrašanās vietu noskaidrošana

**4.8.1.** Informācija par atrašanās vietu pati par sevi nav mērķis, bet drīzāk līdzeklis mērķa sasniegšanai, proti, efektīvai un lietderīgai *pārbaužu* veikšanai bez iepriekšēja brīdinājuma. Tāpēc, ja *antidopinga organizācija* ir noteikusi, ka tai jāveic *pārbaude* (tostarp *ārpussacensību pārbaude*) konkrētiem *sportistiem*, tā apsver, cik daudz informācijas tai ir nepieciešams par attiecīgo *sportistu* atrašanās vietu, lai efektīvi un bez iepriekšēja brīdinājuma veiktu minēto *pārbaudi*. *Antidopinga organizācijai* ir jāapkopo visa informācija par atrašanās vietu, kas tai nepieciešama, lai efektīvi un lietderīgi veiktu *pārbaudes*, kas noteiktas tās pārbaužu veikšanas plānā. Turklāt pieprasītais atrašanās vietas informācijas apjoms ir samērīgs ar atrašanās vietas informācijas reģistru un to, cik reizes *antidopinga organizācija* plāno *sportistam* veikt pārbaudi.

**4.8.2.** Saskaņā ar *Kodeksa* 5. panta 5. punktu un 14. panta 5. punktu *antidopinga organizācijas* var vākt informāciju par atrašanās vietu un izmanto *ADAMS* sistēmu, lai veiktu efektīvu *dopinga kontroli*.Rezultātā šī informācija *ADAMS* sistēmā ir automātiski pieejama *WADA* un tām citām attiecīgajām *antidopinga organizācijām*, ar kurām konkrētajai *antidopinga organizācijai* sakrīt pilnvaras veikt *pārbaudes*. Šī informācija:

a) pastāvīgi tiek glabāta stingrā slepenībā;

b) tiek izmantota *dopinga kontroles* plānošanas, koordinēšanas un veikšanas nolūkos;

c) attiecas uz *sportista bioloģisko pasi* vai citiem analīžu rezultātiem;

d) ir lietderīga iespējama antidopinga noteikumu pārkāpuma izmeklēšanā un/vai

e) ir lietderīga tiesvedībās, kas saistītas ar apsūdzību antidopinga noteikumu pārkāpumā.

**4.8.3.** Ja *antidopinga organizācija* ir noteikusi, ka pēc riska novērtēšanas (saskaņā ar 4. panta 2. punktu) un prioritāšu noteikšanas (saskaņā ar 4. panta 3.–7. punktu) ir jāveic *ārpussacensību pārbaude* konkrētiem *sportistiem*, tā apsver, cik daudz informācijas tai ir nepieciešams par šo *sportistu* atrašanās vietu, lai veiktu *pārbaudes* bez iepriekšēja paziņojuma.

**4.8.4.** Starptautiskajai federācijai vai *valsts antidopinga organizācijai* jāapsver “piramīdas” jeb “daudzpakāpju pieejas” pieņemšana, sagrupējot *sportistus* dažādos atrašanās vietas reģistros, ko dēvē par *Pārbaudāmo sportistu reģistriem*, *pārbaužu* reģistriem un citiem reģistriem, atkarībā no tā, cik daudz informācijas par atrašanās vietu tai ir nepieciešams, lai veiktu to *pārbaužu* apjomu, kas attiecīgajiem *sportistiem* noteikts pārbaužu veikšanas plānā.

**4.8.5.** Starptautiskā federācija vai *valsts antidopinga organizācija* spēj *WADA* pierādīt, ka tā ir īstenojusi piemērotu riskā balstītu pieeju, sagrupējot *sportistus* reģistrā(-os) atkarībā no viņu atrašanās vietas, un savā pārbaužu veikšanas plānā ir paredzējusi pietiekami daudz *ārpussacensību* pārbaužu saskaņā ar 4. panta 8. punkta 6. apakšpunkta 1. daļas b) iedaļu un 4. panta 8. punkta 10. apakšpunkta 1. daļas a) iedaļu.

**4.8.6.** *Pārbaudāmo sportistu reģistrs*

**4.8.6.1.** Augstākais līmenis ir *Pārbaudāmo sportistu reģistrs*, kur iekļauj tos *sportistus*, kuriem tiek veikts lielākais *pārbaužu* skaits un kuriem tāpēc ir pienākums sniegt informāciju par savu atrašanās vietu saskaņā ar 4. panta 8. punkta 6. apakšpunkta 2. daļu. Uz *Pārbaudāmo sportistu reģistrā* iekļautajiem *sportistiem* attiecas *Kodeksa* 2. panta 4. punkta prasības attiecībā uz informācijas sniegšanu par atrašanās vietu. Starptautiskā federācija vai *valsts antidopinga organizācija* *Pārbaudāmo sportistu reģistrā* iekļauj tos *sportistus*, kuri atbilst šādiem kritērijiem:

a) *sportisti*, kuri atbilst 4. panta 5. punkta 2. un 3. apakšpunktā minētajiem kritērijiem;

b) *sportisti*, kuriem starptautiskā federācija vai *valsts antidopinga organizācija* plāno veikt pārbaudes vismaz 3 reizes gadā *ārpus sacensībām* (vai nu neatkarīgi, vai saskaņojot pārbaužu veikšanu ar citām *antidopinga organizācijām*, kas ir pilnvarotas veikt *pārbaudes* tiem pašiem *sportistiem*);

c) *sportisti*, kuri ir iekļauti attiecīgās *antidopinga organizācijas sportista bioloģiskās pases* hematoloģijas moduļa programmā saskaņā ar *TDSSA*;

d) tie *pārbaužu* reģistrā iekļautie *sportisti*, kuri neievēro attiecīgā reģistra prasības attiecībā uz informācijas sniegšanu par savu atrašanās vietu;

e) *sportisti*, par kuru atrašanās vietu starptautiskajai federācijai vai *valsts antidopinga organizācijai* no citiem avotiem nav pieejama pietiekama informācija, lai viņus atrastu *pārbaudes* veikšanai;

f) tie *sportisti* *komandu sporta veidos*, kuri kādu laiku nepiedalās komandas darbībās (piemēram, sezonas pārtraukuma laikā), un

g) *sportisti*, kuri izcieš *diskvalifikācijas* periodu.

**4.8.6.2.** *Sportists*, kas iekļauts *Pārbaudāmo sportistu reģistrā*:

a) reizi ceturksnī sniedz informāciju par atrašanās vietu, norādot precīzas un pilnīgas ziņas par *sportista* atrašanās vietu nākamajā ceturksnī, tostarp par to, kur viņš dzīvos, trenēsies un piedalīsies sacensībās attiecīgajā ceturksnī, kā arī vajadzības gadījumā precizē šo sniegto informāciju par atrašanās vietu, lai viņu būtu iespējams atrast *pārbaudes* veikšanai attiecīgajā ceturksnī tajos laikos un vietās, ko viņš minējis savā sniegtajā informācijā par atrašanās vietu, kā noteikts 4. panta 8. punkta 8. apakšpunktā. Ja *sportists* šādi nerīkojas, to var atzīt par informācijas nesniegšanu, un

b) savā sniegtajā informācijā par atrašanās vietu par katru nākamā ceturkšņa dienu norāda vienu konkrētu 60 minūšu laika sprīdi, kurā viņš būs pieejams konkrētā atrašanās vietā *pārbaudes* veikšanai, kā noteikts 4. panta 8. punkta 8. apakšpunkta 3. daļā. Tas nekādi neierobežo *Kodeksa* 5. panta 2. punktā noteikto pienākumu *sportistam* ierasties uz *pārbaudi* jebkurā laikā un vietā pēc tās *antidopinga organizācijas* pieprasījuma, kas ir pilnvarota veikt *pārbaudes* attiecīgajam *sportistam*. Tas arī neierobežo viņa pienākumu sniegt 4. panta 8. punkta 8. apakšpunkta 2. daļā norādīto informāciju par savu atrašanās vietu laikā ārpus šā 60 minūšu laika sprīža. Tomēr, ja *sportists* nav pieejams *pārbaudes* veikšanai šādā atrašanās vietā tajā 60 minūšu laika sprīdī, kas norādīts attiecīgajā dienā viņa sniegtajā informācijā par atrašanās vietu, šādu situāciju var atzīt par neierašanos uz pārbaudi.

*[Piezīme par 4. panta 8. punkta 6. apakšpunkta 2. daļas b) iedaļu. 60 minūšu laika sprīdis ir noteikts, lai radītu līdzsvaru starp vajadzību atrast sportistu pārbaužu veikšanai un nepraktiskumu un negodīgumu, kas izriet no tā, ka sportisti, iespējams, ir atbildīgi par neierašanos uz pārbaudi katru reizi, kad viņu dienas kārtībā rodas novirze no iepriekš norādītā režīma.]*

**4.8.6.3.** *Antidopinga organizācijas*, kas ir pilnvarotas veikt *pārbaudes* *sportistam*, kurš iekļauts *Pārbaudāmo sportistu reģistrā*, šim *sportistam* veic *ārpussacensību pārbaudes*, izmantojot *sportista* sniegto informāciju par atrašanās vietu. Lai gan *Kodeksa* 2. panta 4. punkta prasības attiecībā uz informācijas sniegšanu par atrašanās vietu ietver prasību norādīt 60 minūšu laika sprīdi, *pārbaudes* nav jāveic tikai šajās *sportista* norādītajās 60 minūtēs. Lai nodrošinātu, ka *sportists* nevar prognozēt *ārpussacensību pārbaudes*, *antidopinga organizācijas* ņem vērā arī citu informāciju par atrašanās vietu, piemēram, ziņas par regulārajām darbībām, lai *sportistam* veiktu pārbaudi.

**4.8.6.4.** Starptautiskā federācija vai *valsts antidopinga organizācija*, kas uztur *Pārbaudāmo sportistu reģistru*, izmanto *ADAMS* sistēmu, lai nodrošinātu, ka:

a) *sportista* sniegtā informācija tiek glabāta drošā veidā;

b) informācijai var piekļūt i) pilnvarotas personas, kas darbojas starptautiskās federācijas vai *valsts antidopinga organizācijas* (pēc vajadzības) vārdā, tikai pamatojoties uz zinātvajadzību; ii) *WADA* un iii) citas *antidopinga organizācijas*, kas ir pilnvarotas veikt *pārbaudes* attiecīgajam *sportistam saskaņā ar* *Kodeksa* 5. panta 2. punktu, un

c) informāciju visu laiku glabā stingrā slepenībā, izmanto tikai *Kodeksa* 5. panta 5. punktā minētajos nolūkos un iznīcina saskaņā ar *Starptautisko* privātuma un personas datu aizsardzības *standartu*, tiklīdz tā vairs nav vajadzīga.

**4.8.6.5.** *Sportistiem*, kuriem *valsts antidopinga organizācija* un starptautiskā federācija ir pilnvarota veikt *pārbaudes*, jābūt tikai vienā *Pārbaudāmo sportistu reģistrā*, un tāpēc viņi iesniedz tikai vienu informācijas kopumu par savu atrašanās vietu. Ja *sportists* ir iekļauts starptautiskās federācijas starptautiskajā *Pārbaudāmo sportistu reģistrā* un *valsts antidopinga organizācijas* valsts *Pārbaudāmo sportistu reģistrā* (vai vairāk nekā vienas *valsts antidopinga organizācijas* vai vairāk nekā vienas starptautiskās federācijas *Pārbaudāmo sportistu reģistrā*), tad katra no tām paziņo *sportistam* par viņa iekļaušanu tās reģistrā. Tomēr pirms tam tās savā starpā vienojas, kurai no tām *sportists* sniedz informāciju par atrašanās vietu, un šī *antidopinga organizācija* pārvalda atrašanās vietas informāciju. Ikvienā paziņojumā, kas tiek nosūtīts *sportistam*, norāda, ka viņš savu informāciju par atrašanās vietu sniedz tikai šai *antidopinga organizācijai* (un pēc tam šī informācija tiks nosūtīta otrai *antidopinga organizācijai*, kā arī visām pārējām *antidopinga organizācijām*, kuras ir pilnvarotas veikt *pārbaudes* attiecīgajam *sportistam*).

*[Piezīme par 4. panta 8. punkta 6. apakšpunkta 5. daļu. Ja attiecīgās antidopinga organizācijas nevar savā starpā vienoties, kura no tām uzņemsies atbildību attiecībā uz sportista informācijas par atrašanās vietu apkopošanu, un lai dotu iespēju pārējām antidopinga organizācijām, kas ir pilnvarotas pārbaudīt attiecīgo sportistu, tām katrai būtu rakstveidā jāpaskaidro WADA, kā, viņuprāt, šis jautājums būtu jāatrisina, un WADA pieņems lēmumu sportista vislabākajās interesēs. WADA lēmums ir galīgs, un to nevar pārsūdzēt.]*

**4.8.7.** Iekļaušana *Pārbaudāmo sportistu reģistrā* un izslēgšana no tā

**4.8.7.1.** Starptautiskā federācija vai *valsts antidopinga organizācija* (atbilstošā gadījumā) visiem *sportistiem*, kurus paredzēts iekļaut tās *Pārbaudāmo sportistu reģistrā*, paziņo šādu informāciju:

a) faktu, ka viņi no kāda noteikta datuma nākotnē ir iekļauti tās *Pārbaudāmo sportistu reģistrā*;

b) ar informācijas sniegšanu par atrašanās vietu saistītās prasības, kas viņiem tādējādi jāievēro;

c) *sekas*, ja viņi nepildīs šīs prasības attiecībā uz informācijas sniegšanu par atrašanās vietu, un

d) to, ka viņiem var veikt pārbaudes arī citas *antidopinga organizācijas*, kurām ir pilnvaras veikt *pārbaudes*.

*[Piezīme par 4. panta 8. punkta 7. apakšpunkta 1. daļu. Šo paziņojumu var sniegt ar valsts federācijas vai valsts olimpiskās komitejas starpniecību, ja šī starptautiskā federācija/valsts antidopinga organizācija to uzskata par atbilstošu vai lietderīgu, un parasti to dara pietiekami laicīgi pirms sportista iekļaušanas Pārbaudāmo sportistu reģistrā. Paziņojumā arī paskaidro, kas sportistam jādara, lai izpildītu Kodeksa 2. panta 4. punkta prasības attiecībā uz informācijas sniegšanu par atrašanās vietu (vai jānorāda viņam, kurā tīmekļa vietnē vai citā avotā viņš var atrast šo informāciju). Sportistus, kas iekļauti Pārbaudāmo sportistu reģistrā, informē un izglīto, lai viņi saprastu prasības attiecībā uz informācijas sniegšanu par atrašanās vietu, kas viņiem jāpilda, to, kā darbojas informācijas par atrašanās vietu sistēma, sekas informācijas nesniegšanas un neierašanās uz pārbaudēm gadījumā, kā arī viņu tiesības apstrīdēt pret viņiem izvirzītās apsūdzības par informācijas nesniegšanu un neierašanos uz pārbaudēm.*

*Arī antidopinga organizācijām aktīvi jāpalīdz sportistiem izvairīties no informācijas nesniegšanas. Piemēram, daudzas antidopinga organizācijas sistemātiski atgādina sportistiem, kas iekļauti to Pārbaudāmo sportistu reģistrā, par ceturkšņa termiņiem informācijas par atrašanās vietu sniegšanai, un pēc tam, tuvojoties termiņam, seko līdzi tiem sportistiem, kas vēl nav snieguši nepieciešamo informāciju. Tomēr sportisti joprojām ir pilnībā atbildīgi par informācijas sniegšanas prasību ievērošanu neatkarīgi no tā, vai antidopinga organizācija viņiem ir sniegusi šādu palīdzību vai nav.]*

**4.8.7.2.** Tos *sportistus*, kas vairs neatbilst kritērijiem viņu iekļaušanai *Pārbaudāmo sportistu reģistrā*, izņem no *Pārbaudāmo sportistu reģistra*.

*[Piezīme par 4. panta 8. punkta 7. apakšpunkta 2. daļu. Saskaņā ar piemērojamajiem noteikumiem paziņojums par aktīvās karjeras pārtraukšanu var būt jānosūta arī sportista valsts federācijai. Aprēķinot Kodeksa 2. panta 4. punktā norādīto 12 mēnešu periodu gadījumos, kad sportists ir pārtraucis aktīvo karjeru sportā, bet vēlāk atjauno dalību tajā, neņem vērā to laika posmu, kurā šis sportists nav bijis pieejams ārpussacensību pārbaudēm.*

**4.8.7.3.** Uz *Pārbaudāmo sportistu reģistrā* iekļautu *sportistu* joprojām attiecas *Kodeksa* 2. panta 4. punkta prasības attiecībā uz informācijas sniegšanu par atrašanās vietu, ja vien un ja:

a) katra *antidopinga organizācija*, kas šo *sportistu* iekļāvusi savā *Pārbaudāmo sportistu reģistrā*, viņam rakstveidā paziņo par to, ka viņš vairs nav izraudzīts iekļaušanai tās *Pārbaudāmo sportistu reģistrā*, vai

b) viņš pārtrauc piedalīties *sacensībās* attiecīgajā sporta veidā saskaņā ar piemērojamajiem noteikumiem un par to rakstveidā paziņo katrai *antidopinga organizācijai*, kas viņu ir iekļāvusi savā *Pārbaudāmo sportistu reģistrā*.

**4.8.8.** Prasības attiecībā uz informācijas sniegšanu par atrašanās vietu

**4.8.8.1.** *Antidopinga organizācijas* pārbauda *sportistu* sniegto informāciju par atrašanās vietu, lai pārliecinātos, ka tā iesniegta saskaņā ar 4. panta 8. punkta 8. apakšpunkta 2. un 3. daļu.

**4.8.8.2.** *Antidopinga organizācija*, kas vāc *sportista* informāciju par atrašanās vietu, var noteikt konkrētu datumu pirms katra ceturkšņa pirmās dienas (t. i., attiecīgi pirms 1. janvāra, 1. aprīļa, 1. jūlija un 1. oktobra), kurā *Pārbaudāmo sportistu reģistrā* iekļautam *sportistam* ir jāsniedz informācija par atrašanās vietu, tostarp vismaz šādas ziņas:

*[Piezīme par 4. panta 8. punkta 8. apakšpunkta 2. daļu. Lai atvieglotu pārbaužu plānošanu un veicinātu gatavību pārbaužu veikšanai ceturkšņa pirmajā dienā (saskaņā ar 4. panta 8. punkta 8. apakšpunkta 2. daļu), antidopinga organizācijas var pieprasīt, lai informācija par atrašanās vietu tiktu iesniegta katra mēneša 15. datumā pirms attiecīgā ceturkšņa. Tomēr, ja informācija nav iesniegta līdz ceturkšņa pirmajai dienai, nekādas sekas netiek piemērotas.]*

a) pilnīga pasta adrese un privātā e-pasta adrese, ko var izmantot sarakstei ar *sportistu*, lai viņam nosūtītu oficiālu paziņojumu. Tiks uzskatīts, ka *sportists* ir saņēmis jebkuru paziņojumu vai citu sūtījumu, kas būs nosūtīts uz šo adresi, 7 dienas pēc tā nosūtīšanas pa pastu un tūlīt pēc tam, kad būs ģenerēts/saņemts paziņojums par e-pasta nosūtīšanu (saskaņā ar piemērojamajiem tiesību aktiem);

*[Piezīme par 4. panta 8. punkta 8. apakšpunkta 2. daļas a) iedaļu. Šajā saistībā sportists norāda savas dzīvesvietas adresi vai citu adresi, ja viņš zina, ka tiks nekavējoties informēts par šajā adresē saņemtajiem pasta sūtījumiem. Antidopinga organizācija tiek arī mudināta savos noteikumos papildināt šo pamatnosacījumu ar citiem nosacījumiem par paziņojumu un/vai “pieņēmumu, ka paziņojums ir veikts” (piemēram, atļaujot izmantot faksu, e-pastu, īsziņas, apstiprinātas sociālās saziņas vietnes vai lietojumprogrammatūras vai citas paziņošanas pakalpojuma metodes; atļaujot faktiskās saņemšanas apliecinājumu aizstāt ar pieņēmumu, ka saņemšana ir notikusi; atļaujot paziņojumu nosūtīt sportista valsts federācijai, ja tas no sportista norādītās adreses tiek atgriezts kā nepiegādāts sūtījums). Šādu nosacījumu mērķim jābūt saīsināt rezultātu pārvaldības termiņus.]*

b) īpašs apstiprinājums tam, ka *sportists* saprot, ka viņa sniegtā informācija par atrašanās vietu tiks koplietota ar citām *antidopinga organizācijām*, kurām ir pilnvaras veikt sportistam *pārbaudes*;

d) attiecībā uz katru turpmākā ceturkšņa dienu norādīt pilnu *sportista* apmešanās vietas adresi (piemēram, mājas, pagaidu apmešanās vietas, viesnīcas utt. adresi);

e) attiecībā uz katru turpmākā ceturkšņa dienu norādīt visu treniņa, darba vai citu regulāru darbību izpildes vietu (piemēram, skolas) nosaukumu un adresi, kā arī laika posmus, kuros parasti tiek veiktas šādas regulāras darbības, un

*[Piezīme par 4. panta 8. punkta 8. apakšpunkta 2. daļas d) iedaļu. Šī prasība attiecas tikai uz darbībām, kas iekļautas sportista ierastajā dienas kārtībā. Piemēram, ja sportista ierastajā dienas kārtībā ir iekļauts treniņš sporta zālē, peldbaseinā un trasē, kā arī regulāri fizioterapijas seansi, tad sportistam savā sniegtajā informācijā par atrašanās vietu jānorāda šīs sporta zāles, peldbaseina, trases un fizioterapijas kabineta nosaukums un adrese un tad jāizklāsta sava ierastā dienas kārtība, piemēram, “pirmdienās: plkst. 9.00–11.00 sporta zāle, plkst. 13.00–17.00 sporta zāle; otrdienās – plkst. 9.00–11.00 sporta zāle, plkst. 16.00–18.00 sporta zāle; trešdienās – plkst. 9.00–11.00 trase, plkst. 15.00–17.00 fizioterapija; ceturtdienās – plkst. 9.00–12.00 sporta zāle, plkst. 16.00–18.00 trase; piektdienās – plkst. 9.00–11.00 peldbaseins, plkst. 13.00–15.00 fizioterapija; sestdienās – plkst. 9.00–12.00 trase, plkst. 13.00–15.00 peldbaseins; svētdienās – plkst. 9.00–11.00 trase, plkst. 13.00–15.00 peldbaseins”. Ja sportists pašlaik netrenējas, viņam tas jānorāda savā sniegtajā informācijā par atrašanās vietu, sniedzot arī ziņas par cita veida dienas kārtību, ko attiecīgais sportists ievēros nākamajā ceturksnī, piemēram, savu darba kārtību, mācību grafiku, dienas kārtību rehabilitācijas iestādē vai citu ierasto kārtību, norādot katras tās vietas nosaukumu un adresi, kur sportists veiks šīs ierastās darbības, kā arī attiecīgos laika posmus.*

*Komandu sporta veida vai cita tāda sporta veida gadījumā, kurā sacensības un/vai treniņu veic kolektīvi, sportista ierastajās darbībās var iekļaut lielāko daļu vai visas komandas darbības.]*

e) *sportista* *sacensību/sporta pasākumu* grafiks nākamajā ceturksnī, tostarp katras vietas nosaukums un adrese, kur *sportistam* nākamajā ceturksnī ir paredzēts sacensties, kā arī datums(-i) un laiks(-i), kurā(-os) viņam ir paredzēts piedalīties sacensībās norādītajā(-ās) vietā(-ās).

**4.8.8.3.** Saskaņā ar 4. panta 8. punkta 8. apakšpunkta 4. daļu, sniedzot informāciju par atrašanās vietu attiecībā uz katru nākamā ceturkšņa dienu, *sportists* norāda arī vienu konkrētu 60 minūšu laika sprīdi starp plkst. 5.00 un plkst. 23.00 katru dienu, kurā viņš būs pieejams *pārbaudes* veikšanai norādītā vietā.

*[Piezīme par 4. panta 8. punkta 8. apakšpunkta 3. daļu. Sportists var izvēlēties, kuru 60 minūšu laika sprīdi laika posmā no plkst. 5.00 līdz plkst. 23.00 izmantot šim nolūkam, ja attiecīgajā laika sprīdī viņš kaut kur ir pieejams DCO. Tā var būt sportista dzīvesvieta, treniņu, sacensību vai cita vieta (piemēram, darba vieta vai mācību iestāde). Sportistam ir tiesības norādīt 60 minūšu laika sprīdi, kurā viņš būs viesnīcā, dzīvojamajā ēkā, dzīvojamajā kompleksā vai citā vietā, kur piekļuve sportistam ir iespējama, izmantojot reģistratūru vai apsardzi. Sportistam ir pienākums nodrošināt, lai viņa izvēlētajā 60 minūšu laika sprīdī viņš būtu pieejams norādītajā vietā bez iepriekšēja brīdinājuma. Turklāt sportists var norādīt laika sprīdi, kurā viņš piedalās komandas darbībā. Tomēr jebkurā gadījumā nepieejamība pārbaužu veikšanai norādītajā vietā norādītajā laika sprīdī ir neierašanās uz pārbaudi.]*

**4.8.8.4.** Vienīgais 4. panta 8. punkta 8. apakšpunkta 3. daļas izņēmums ir tad, ja (bet tikai šādā gadījumā) attiecīgajā ceturksnī ir dienas, kurās *sportistam* ir paredzēts piedalīties *sporta pasākumā* (izņemot *lielu sporta pasākumu rīkotājorganizāciju* rīkotos *sporta pasākumus*), un *antidopinga organizācija*, kas iekļāvusi *sportistu Pārbaudāmo sportistu reģistrā*, uzskata, ka no citiem avotiem ir pieejama pietiekama informācija, lai atrastu *sportistu pārbaudes* veikšanai minētajās dienās, tad *antidopinga organizācija*, kas iekļāvusi *sportistu Pārbaudāmo sportistu reģistrā*, var atteikties no 4. panta 8. punkta 8. apakšpunkta 2. daļas prasības norādīt 60 minūšu laika sprīdi minētajās dienās (“*sacensību* dienās”). Ja *sportists* ir iekļauts gan starptautiskās federācijas, gan *valsts antidopinga organizācijas* *Pārbaudāmo sportistu reģistrā*, noteicošais ir starptautiskās federācijas lēmums par to, vai atteikties no šīs prasības attiecībā uz *sacensību* dienām. Ja attiecībā uz *sacensību* dienām ir atcelta prasība norādīt 60 minūšu laika sprīdi un *sportists* savā sniegtajā informācijā par atrašanās vietu ir norādījis vairākas dienas un vietas, kurās viņš plāno piedalīties *sacensībās* (un rezultātā šajās dienās nav norādījis 60 minūšu laika sprīdi), un ja viņš pēc tam tiek izslēgts no *sacensībām* pirms minēto dienu beigām tā, ka atlikušās dienas vairs nav *sacensību* dienas, tad viņam jāprecizē sava sniegtā informācija par atrašanās vietu, norādot visu nepieciešamo informāciju par šīm dienām, tostarp 4. panta 8. punkta 8. apakšpunkta 3. daļā minēto 60 minūšu laika sprīdi.

**4.8.8.5.** *Sportista* pienākums ir pārliecināties, ka viņš precīzi un pietiekami sīki sniedz visas ziņas, ko nepieciešams iekļaut sniegtajā informācijā par atrašanās vietu, lai ikviena *antidopinga organizācija*, kas to vēlas, varētu noteikt *sportista* atrašanās vietu *pārbaudes* veikšanai jebkurā ceturkšņa dienā tajos laikos un vietās, kuras viņš norādījis savā sniegtajā informācijā par atrašanās vietu attiecībā uz konkrēto dienu, tostarp (bet ne tikai) 60 minūšu laika sprīdī, kas viņa sniegtajā informācijā par atrašanās vietu norādīts attiecībā uz šo dienu.

a) Konkrētāk, *sportists* sniedz pietiekamu informāciju, lai *DCO* varētu atrast attiecīgo vietu, piekļūt šai vietai un atrast *sportistu* šajā vietā, viņu par to iepriekš nebrīdinot. Ja *sportists* nerīkojas šādi, to var uzskatīt par informācijas nesniegšanu un/vai (ja apstākļi to attaisno) par izvairīšanos no *paraugu* savākšanas atbilstoši *Kodeksa* 2. panta 3. punktam, un/vai par *falsifikāciju* vai *falsifikācijas mēģinājumu* *dopinga kontroles* laikā atbilstoši *Kodeksa* 2. panta 5. punktam. Jebkurā gadījumā *antidopinga organizācija* apsver *mērķpārbaudes* veikšanu *sportistam*.

*[Piezīme par 4. panta 8. punkta 8. apakšpunkta 5. daļas a) iedaļu. Piemēram, paziņojums “skriešana Melnajā mežā” nav pietiekams; šādā gadījumā, iespējams, tiks konstatēta informācijas nesniegšana. Līdzīgi, ja tiek norādīta vieta, kurai DCO nevar piekļūt (piemēram, “ierobežotas piekļuves” ēka vai teritorija), iespējams, tiks konstatēta informācijas nesniegšana. Antidopinga organizācija var konstatēt sniegtajā informācijā par atrašanās vietu iekļautās informācijas nepietiekamību, vai nu iepazīstoties ar šo informāciju, vai arī tikai tad, kad tā mēģina sportistam veikt pārbaudi, bet nespēj viņu atrast. Jebkurā gadījumā lieta būtu jāuzskata par neapšaubāmu informācijas nesniegšanu un/vai (ja apstākļi to attaisno) par izvairīšanos no paraugu savākšanas atbilstoši Kodeksa 2. panta 3. punktam, un/vai par falsifikāciju vai falsifikācijas mēģinājumu dopinga kontroles laikā atbilstoši Kodeksa 2. panta 5. punktam. Papildu informācija par prasībām saistībā ar informācijas sniegšanu par atrašanās vietu ir atrodama WADA Pamatnostādnēs par efektīvas pārbaužu programmas īstenošanu. Ja sportists precīzi nezina, kur viņš nākamā ceturkšņa laikā atradīsies visu laiku, viņam jāsniedz visa tam zināmā informācija, pamatojoties uz to, kur viņš plāno būt attiecīgajos laikos, un pēc tam vajadzības gadījumā jāprecizē šī informācija saskaņā ar 4. panta 8. punkta 8. apakšpunkta 5. daļu.]*

b) Ja *sportistu* pārbauda 60 minūšu laika sprīdī, viņam jāpaliek kopā ar *DCO* līdz *parauga* savākšanas pabeigšanai, pat ja tas ilgst vairāk laika nekā šīs 60 minūtes. Ja *sportists* nerīkojas šādi, to uzskata par neapšaubāmu *Kodeksa* 2. panta 3. punkta (atteikšanās ierasties vai neierašanās uz *paraugu* savākšanu) pārkāpumu.

c) Ja *sportists* 60 minūšu laika sprīža sākumā nav pieejams *pārbaudes* veikšanai, bet vēlāk šajā laika sprīdī kļūst pieejams *pārbaudes* veikšanai, *DCO* savāc *paraugu* un pārbaudes mēģinājums nav uzskatāms par nesekmīgu, taču *DCO* savā ziņojumā par *parauga* savākšanu sniedz visu informāciju par *sportista* pieejamības aizkavēšanos. Saskaņā ar *Kodeksa* 2. punkta 3. vai 5. punktu ikviens šāds rīcības modelis jāizmeklē kā izvairīšanās no *parauga* savākšanas, kas var būt antidopinga noteikumu pārkāpums. Šāda rīcība var sekmēt *mērķpārbaužu* noteikšanu attiecīgajam *sportistam*. Ja *sportists* sevis norādītajā 60 minūšu laika sprīdī nav pieejams *pārbaudes* veikšanai vietā, kuru viņš norādījis saistībā ar šo laika sprīdi attiecīgajā dienā, viņš atbildēs par neierašanos uz pārbaudi, pat ja vēlāk šajā dienā viņš tiek atrasts un *paraugs* tiek sekmīgi savākts.

d) Ja *sportists* nav atrodams uzreiz, kad *DCO* ir ieradies vietā, kas norādīta saistībā ar 60 minūšu laika sprīdi, *DCO* tur paliek atlikušo 60 minūšu laika sprīdi un šajā laikā atbilstīgi apstākļiem dara visu iespējamo, mēģinot atrast *sportistu*. Skat. *WADA* Pamatnostādnes par efektīvas *pārbaužu* programmas īstenošanu, lai atrastu ieteikumus, nosakot, kas ir pieņemami šādos apstākļos.

*[Piezīme par 4. panta 8. punkta 8. apakšpunkta 5. daļas d) iedaļu. Ja, neraugoties uz DCO saprātīgiem centieniem, nav bijis iespējams noteikt sportista atrašanās vietu un 60 minūšu laika sprīdī ir atlikušas tikai piecas minūtes, tad DCO kā pēdējo iespēju var izmantot (taču tas nav viņa pienākums) sportista sazvanīšanu pa tālruni (pieņemot, ka sportists ir atstājis savu tālruņa numuru sniegtajā informācijā par atrašanās vietu), lai pārliecinātos, vai viņš ir norādītajā atrašanās vietā. Ja sportists atbild uz DCO zvanu un ir pieejams atrašanās vietā (vai tiešā tās tuvumā) tūlītējai pārbaudes veikšanai (t. i., 60 minūšu laika sprīdī), tad DCO jāsagaida sportists un jāsavāc no viņa paraugs saskaņā ar parastajām procedūrām. Tomēr DCO būtu arī rūpīgi jāizvērtē visi apstākļi, lai varētu nolemt, vai būtu jāveic turpmāka izmeklēšana. Jo īpaši DCO būtu jāatzīmē jebkādi fakti, kas liecina, ka varētu būt notikusi sportista urīna vai asins parauga falsifikācija vai viltošana laikā, kas pagājis no tālruņa zvana līdz parauga savākšanai. Ja sportists atbild uz DCO zvanu un nav norādītajā atrašanās vietā vai tiešā tās tuvumā, un tādējādi nevar būt pieejams pārbaudes veikšanai 60 minūšu laika sprīdī, tad DCO jāiesniedz ziņojums par nesekmīgu mēģinājumu.*

**4.8.8.6.** Ja apstākļu maiņas dēļ sniegtajā informācijā par atrašanās vietu ziņas vairs nav precīzas vai pilnīgas, kā prasīts 4. panta 8. punkta 8. apakšpunkta 5. daļā, *sportists* iesniedz precizējumu tā, lai informācija viņa lietā atkal ir precīza un pilnīga. *Sportistam* vienmēr jāprecizē sava sniegtā informācija par atrašanās vietu, atspoguļojot jebkuras izmaiņas jebkurā attiecīgā ceturkšņa dienā attiecībā uz a) 4. panta 8. punkta 8. apakšpunkta 3. daļā norādīto 60 minūšu laika sprīdi vai vietu un/vai b) vietu, kurā viņš nakšņos. *Sportists* iesniedz precizējumu iespējami drīz pēc tam, kad viņš uzzina par apstākļu maiņu, un jebkurā gadījumā pirms tā 60 minūšu laika sprīža, kas attiecībā uz konkrēto dienu ir norādīts viņa sniegtajā informācijā. Ja sportists nerīkojas šādi, to var uzskatīt par informācijas nesniegšanu un/vai (ja apstākļi to attaisno) par izvairīšanos no *paraugu* savākšanas atbilstoši *Kodeksa* 2. panta 3. punktam, un/vai par *falsifikāciju* vai *falsifikācijas mēģinājumu* *dopinga kontroles* laikā atbilstoši *Kodeksa* 2. panta 5. punktam. Jebkurā gadījumā *antidopinga organizācija* apsver *mērķpārbaudes* veikšanu *sportistam*.

*[Piezīme par 4. panta 8. punkta 8. apakšpunkta 6. daļu. Antidopinga organizācijai, kas apkopo sportista sniegto informāciju par atrašanās vietu, jānodrošina atbilstoši mehānismi (piemēram, tālrunis, fakss, internets, e-pasts, īsziņas, apstiprinātas sociālās saziņas vietnes vai lietojumprogrammatūras), lai atvieglotu šādu precizējumu iesniegšanu. Katrai antidopinga organizācijai, kas ir pilnvarota veikt sportistam pārbaudes, ir pienākums pārliecināties par to, ka tā pārbauda visus sportista iesniegtos precizējumus pirms paraugu savākšanas mēģinājuma no sportista, pamatojoties uz viņa sniegto informāciju par viņa atrašanās vietu. Lai novērstu šaubas, tomēr jānorāda, ka tad, ja sportists pirms sākotnēji noteiktā 60 minūšu laika sprīža precizē sniegto informāciju par 60 minūšu laika sprīdi attiecībā uz konkrētu dienu, šim sportistam tomēr ir jāpiekrīt pārbaudei sākotnējā 60 minūšu laika sprīdī, ja viņš šajā laika sprīdī pārbaudes veikšanai tiek atrasts attiecīgajā atrašanās vietā.]*

**4.8.9.** Pieejamība *pārbaudes* veikšanai

**4.8.9.1.** Ikvienam *sportistam* ir jāpiekrīt *pārbaudes* veikšanai jebkurā laikā un vietā, ja to pieprasa *antidopinga organizācija*, kura attiecībā uz konkrēto *sportistu* ir pilnvarota veikt *pārbaudes*. Turklāt *Pārbaudāmo sportistu reģistrā* iekļautam *sportistam* jābūt klāt un pieejamam *pārbaudes* veikšanai jebkurā dienā 60 minūšu laika sprīdī, kas attiecībā uz šo dienu norādīts *sportista* sniegtajā informācijā par atrašanās vietu, tajā vietā, kuru šis *sportists* ir norādījis attiecībā uz minēto laika sprīdi.

*[Piezīme par 4. panta 8. punkta 9. apakšpunkta 1. daļu. Lai pārbaudes būtu efektīvas, atturot no blēdīšanās un konstatējot to, tām jābūt maksimāli neprognozējamām. Tādējādi 60 minūšu laika sprīdis nav paredzēts, lai ierobežotu pārbaudes, veicot tās tikai šajā laika posmā, vai radītu “standarta” pārbaužu laiku, bet gan:*

*a) lai ļoti skaidri noteiktu, kad nesekmīgs mēģinājums veikt sportistam pārbaudi tiks uzskatīts par neierašanos uz pārbaudi;*

*b) garantēt, ka sportistu vismaz reizi dienā ir iespējams atrast un savākt paraugu (tādējādi atturot no dopinga lietošanas vai vismaz padarot to sarežģītāku);*

*c) palielināt sportista sniegtās pārējās informācijas par atrašanās vietu ticamību un palīdzēt antidopinga organizācijai noteikt sportista atrašanās vietu pārbaužu veikšanas nolūkā ārpus noteiktā 60 minūšu laika sprīža. 60 minūšu laika sprīdis “piesaista” sportistu noteiktai vietai konkrētā dienā. To ņemot vērā kopā ar informāciju, kas sportistam jāsniedz par to, kur viņš nakšņos, trenēsies, piedalīsies sacensībās un veiks citas “ierastās” darbības attiecīgajā dienā, antidopinga organizācijai jāspēj noteikt sportista atrašanās vietu pārbaudes veikšanas nolūkā ārpus 60 minūšu laika sprīža, un*

*d) iegūt noderīgu informāciju dopinga apkarošanas jomā, piemēram, vai sportists regulāri norāda tādus laika sprīžus, starp kuriem ir gari intervāli, un/vai pēdējā brīdī maina norādīto laika sprīdi un/vai atrašanās vietu. Pamatojoties uz šādu informāciju, attiecībā uz minētajiem sportistiem var noteikt mērķpārbaudes.]*

**4.8.10.** *Pārbaužu* reģistrs(-i)

**4.8.10.1.** Vienu līmeni zemāks nekā *Pārbaudāmo sportistu reģistrs* ir *pārbaužu* reģistrs, un tajā jāiekļauj tie *sportisti*, no kuriem ir nepieciešama zināma informācija par viņu atrašanās vietu, lai viņus varētu atrast un lai viņiem varētu veikt pārbaudi. Šī informācija ir vismaz nakšņošanas adrese, *sacensību*/*sporta pasākumu* grafiks un regulārie treniņi. Uz *pārbaužu* reģistrā iekļautajiem *sportistiem* neattiecas *Kodeksa* 2. panta 4. punkta prasības. Starptautiskā federācija vai *valsts antidopinga organizācija* *pārbaužu* reģistrā iekļauj tos *sportistus*, kuri atbilst šādiem kritērijiem:

a) *sportistus*, kuriem starptautiskā federācija vai *valsts antidopinga organizācija* plāno veikt pārbaudes vismaz vienu reizi gadā *ārpus sacensībām* (vai nu neatkarīgi, vai saskaņojot pārbaužu veikšanu ar citām *antidopinga organizācijām*, kas ir pilnvarotas veikt *pārbaudes* tiem pašiem *sportistiem*);

b) *sportistus*, kuri trenējas tādos sporta veidos, kuros ir pieejama pietiekama informācija par viņu atrašanās vietu, lai viņus atrastu *pārbaudes* veikšanai regulārajās komandu *sacensībās*/*sporta pasākumos* un komandas darbībās.

**4.8.10.2.** Ja treniņi kādā sporta veidā tiek organizēti un veikti kolektīvi, nevis individuāli, kas ietver komandas darbības, starptautiskā federācija vai *valsts antidopinga organizācija* var nolemt, ka pietiek ar *sportistu* iekļaušanu *pārbaužu* sarakstā komandas locekļu statusā. Tomēr laika posmos, kad nav paredzētas komandas darbības (piemēram, sezonas pārtraukumu laikā), vai gadījumā, ja *sportists* nepiedalās komandas darbībās (piemēram, ir rehabilitācijā pēc traumas), saskaņā ar starptautiskās federācijas vai *valsts antidopinga organizācijas* noteikumiem vai procedūrām šim *sportistam* var būt jāsniedz individuālāka informācija par savu atrašanās vietu, lai šajos laika posmos viņam būtu iespējams veikt *pārbaudi* bez iepriekšēja brīdinājuma. Ja pieprasītā informācija nav pietiekama, lai šajos laika posmos *sportistam* būtu iespējams veikt *pārbaudi* bez iepriekšēja brīdinājuma, *sportistu* iekļauj *Pārbaudāmo sportistu reģistrā* un viņam piemēro *Kodeksa* 2. panta 4. punkta prasības attiecībā uz informācijas sniegšanu par atrašanās vietu.

**4.8.10.3.** Lai nodrošinātu, ka *pārbaužu* reģistrā iekļautie *sportisti* iesniedz precīzu informāciju par savu atrašanās vietu, starptautiskā federācija vai *valsts antidopinga organizācija* savos noteikumos un procedūrās paredz atbilstīgas un samērīgas, ar *Kodeksa* 2. panta 4. punktu nesaistītas sekas, ko atsevišķiem *pārbaužu* reģistrā iekļautiem *sportistiem* vai komandām piemēro šādos gadījumos:

a) informācija par atrašanās vietu nav iesniegta noteikumos paredzētajā(-os) datumā(-os) vai

b) pēc mēģinājuma veikt pārbaudi tiek konstatēts, ka sniegtā informācija par atrašanās vietu nav pareiza, vai

c) ir saņemta informācija, kas ir pretrunā sniegtajai informācijai par atrašanās vietu.

*[Piezīme par 4. panta 8. punkta 10. apakšpunkta 3. daļu. Šādas sekas var piemērot papildus sportista iekļaušanai Pārbaudāmo sportistu reģistrā saskaņā ar 4. panta 8. punkta 6. apakšpunkta 1. daļas d) iedaļu.]*

**4.8.10.4.** Informācija par *pārbaužu* reģistrā iekļauto *sportistu* atrašanās vietu jāievada arī *ADAMS* sistēmā, lai *antidopinga organizācijas* varētu labāk koordinēt *pārbaužu* veikšanu. Turklāt starptautiskā federācija vai *valsts antidopinga organizācija* savos noteikumos vai procedūrās var noteikt biežākus termiņus informācijas par atrašanās vietu sniegšanai, piemēram, katru nedēļu, katru mēnesi vai katru ceturksni, kas ir piemērotāk komandas darbību vajadzībām konkrētajā(-os) sporta veidā(-os).

**4.8.10.5.** *Sportistiem*, kas izraudzīti iekļaušanai *pārbaužu* reģistrā, starptautiskā federācija vai *valsts antidopinga organizācija* laicīgi paziņo par viņu iekļaušanu *pārbaužu* reģistrā, par prasībām attiecībā uz informācijas sniegšanu par atrašanās vietu un par piemērojamajām sekām.

**4.8.11.** Cits(-i) reģistrs(-i)

**4.8.11.1.** Starptautiskās federācijas un *valstu antidopinga organizācijas* var ieviest citu(-us) reģistru(-us) tiem *sportistiem*, kuri neatbilst 4. panta 5. punkta 2. apakšpunkta kritērijiem, un attiecīgā starptautiskā federācija vai *valsts antidopinga organizācija* var pati noteikt mazāk stingras prasības attiecībā uz informācijas sniegšanu par atrašanās vietu. Uz šādā(-os) reģistrā(-os) iekļautajiem *sportistiem* neattiecas Kodeksa 2. panta 4. punkta prasības attiecībā uz informācijas sniegšanu par atrašanās vietu.

**4.8.12.** Sportistu atlase iekļaušanai dažādos atrašanās vietas informācijas reģistros un starptautisko federāciju un valstu antidopinga organizāciju pasākumu koordinēšana

**4.8.12.1.** Katra starptautiskā federācija un *valsts antidopinga organizācija* var izvēlēties, kurā atrašanās vietas informācijas reģistrā tā iekļauj katru no *sportistiem*. Tomēr starptautiskā federācija un *valsts antidopinga organizācija* spēj uzskatāmi parādīt, ka tā ir pienācīgi novērtējusi attiecīgos riskus un noteikusi nepieciešamās prioritātes saskaņā ar 4. panta 2.–7. punktu un ka tā ir pieņēmusi atbilstošus kritērijus, pamatojoties uz minētā novērtējuma rezultātiem.

**4.8.12.2.** Pēc tam, kad kāda starptautiskā federācija vai *valsts antidopinga organizācija* ir atlasījusi *sportistus* iekļaušanai savā *Pārbaudāmo sportistu reģistrā*, tā *ADAMS* sistēmā uztur šo *sportistu* sarakstu un koplieto to ar attiecīgo starptautisko federāciju un *valsts antidopinga organizāciju*.

**4.8.12.3.** Ja *sportists* ir iekļauts kādā vienā savas starptautiskās federācijas atrašanās vietas informācijas reģistrā un kādā citā savas *valsts antidopinga organizācijas* atrašanās vietas informācijas reģistrā, viņš informāciju par savu atrašanās vietu iesniedz tai organizācijai, kuras atrašanās vietas informācijas reģistra prasības ir stingrākas, un pilda šīs prasības.

**4.8.12.4.** Starptautiskā federācija un *valstu antidopinga organizācijas* savā starpā koordinē *sportistu* atlasi iekļaušanai atrašanās vietu informācijas reģistros un *pārbaužu* veikšanu, lai novērstu dublēšanos un maksimāli izmantotu resursus. Šādas koordinācijas un resursu lietderīgas izmantošanas rezultātā vai nu starptautiskā federācija, vai *valsts antidopinga organizācija* apsver lielāka *sportistu* skaita iekļaušanu savā *Pārbaudāmo sportistu reģistrā* vai *pārbaužu* reģistrā, lai nodrošinātu *pārbaužu* veikšanu plašākam “riska grupas” *sportistu* lokam.

**4.8.12.5.** Katra starptautiskā federācija un katra *valsts antidopinga organizācija*:

a) regulāri pārskata un pēc vajadzības atjaunina kritērijus *sportistu* iekļaušanai *Pārbaudāmo sportistu reģistrā* vai *pārbaužu* reģistrā(-os), lai pārliecinātos, ka šie reģistri joprojām ir piemēroti mērķim, t. i., tie aptver visus atbilstošos *sportistus*. Tā ņem vērā attiecīgā perioda *sacensību/sporta pasākumu* kalendāru un pirms liela *sporta pasākuma* (piemēram, olimpiskajām spēlēm, paraolimpiskajām spēlēm, pasaules čempionāta un citiem *sporta pasākumiem*) maina vai palielina *sportistu* skaitu *Pārbaudāmo sportistu reģistrā* vai *pārbaužu* reģistrā, lai nodrošinātu, ka *sportistiem*, kas piedalās šajā pasākumā, tiek veiktas pietiekamas *ārpussacensību pārbaudes* saskaņā ar jebkuru riska novērtējumu;

b) periodiski (bet ne retāk kā reizi ceturksnī) pārskata savā *Pārbaudāmo sportistu reģistrā* vai *pārbaužu* reģistrā iekļautos *sportistus*, lai pārliecinātos, ka katrs reģistrā iekļautais *sportists* joprojām atbilst attiecīgajiem kritērijiem. No *Pārbaudāmo sportistu reģistra* un/vai *pārbaužu* reģistra svītro tos *sportistus*, kuri vairs neatbilst šiem kritērijiem, un tajā iekļauj tos *sportistus*, kuri atbilst kritērijiem. Starptautiskā federācija un *valsts antidopinga organizācija* šos *sportistus* informē par viņu statusa izmaiņām un nekavējoties nodrošina piekļuvi jaunam to *sportistu* sarakstam, kas iekļauti attiecīgajā reģistrā*.*

**4.8.13.** Lielu sporta pasākumu rīkotājorganizācijas

**4.8.13.1.** Laika posmos, kad *lielu sporta pasākumu rīkotājorganizācijai* ir pilnvaras veikt *sportistiem* *pārbaudes*:

a) ja *sportisti* ir iekļauti *Pārbaudāmo sportistu reģistrā*, tad *lielu sporta pasākumu rīkotājorganizācija* var piekļūt viņu sniegtajai informācijai par atrašanās vietu attiecīgajā laika posmā, lai viņiem veiktu *ārpussacensību pārbaudes*, vai

b) ja *sportisti* nav iekļauti *Pārbaudāmo sportistu reģistrā*, tad *lielu sporta pasākumu rīkotājorganizācija* var pieņemt ar konkrēto *sporta pasākumu* saistītus noteikumus, tostarp sekas, ar ko nosaka prasību viņiem vai attiecīgajai trešajai personai sniegt tādu informāciju par savu atrašanās vietu attiecīgajā laika posmā, kādu tā uzskata par nepieciešamu un samērīgu, lai viņiem veiktu *ārpussacensību pārbaudes*.

**4.8.14.** Pienākumi saistībā ar informāciju par atrašanās vietu

**4.8.14.1.** Neatkarīgi no citiem 4. panta 8. punkta noteikumiem:

a) ievērojot f) iedaļu turpmāk tekstā, starptautiskā federācija var ierosināt deleģēt dažus vai visus 4. panta 8. punktā noteiktos starptautiskās federācijas pienākumus saistībā ar informācijas vākšanu par atrašanās vietu vai nu *valsts antidopinga organizācijai*, vai *dopinga kontroles* koordinatoram un *valsts antidopinga organizācija* var piekrist šādai deleģēšanai;

b) ievērojot f) iedaļu turpmāk tekstā, starptautiskā federācija var deleģēt dažus vai visus 4. panta 8. punktā noteiktos starptautiskās federācijas pienākumus saistībā ar informācijas vākšanu par atrašanās vietu *sportista* valsts federācijai vai *dopinga kontroles* koordinatoram, vai

c) ievērojot f) iedaļu turpmāk tekstā, *valsts antidopinga aģentūra* var deleģēt dažus vai visus 4. panta 8. punktā noteiktos pienākumus saistībā ar informācijas vākšanu par atrašanās vietu *sportista* valsts federācijai, *dopinga kontroles* koordinatoram vai citai atbilstošai *antidopinga organizācijai*, kam ir pilnvaras attiecībā uz konkrēto *sportistu*;

d) ja nav atbilstošas *antidopinga organizācijas*, *valsts olimpiskā komiteja* uzņemas *valsts antidopinga organizācijai* 4. panta 8. punktā noteiktos pienākumus saistībā ar informācijas vākšanu par atrašanās vietu, un

e) ja *WADA* nolemj, ka starptautiskā federācija vai *valsts antidopinga organizācija* (atbilstošā gadījumā) pilnībā vai daļēji nepilda 4. panta 8. punktā noteiktos pienākumus saistībā ar informācijas vākšanu par atrašanās vietu, *WADA* dažus no šiem pienākumiem var deleģēt jebkurai citai atbilstošai *antidopinga organizācijai*;

f) vienmēr tā *antidopinga organizācija* (vai nu starptautiskā federācija, *valsts antidopinga organizācija* vai cita *antidopinga organizācija*, kam ir pilnvaras attiecībā uz konkrēto *sportistu*), kas deleģē savus pienākumus (visus vai dažus) valsts federācijai vai *dopinga kontroles* koordinatoram, saglabā galīgo atbildību par tās struktūras darbībām un/vai bezdarbību, kurai tā deleģē savas pilnvaras.

**4.8.14.2.** Valsts federācijai visiem spēkiem jācenšas palīdzēt tās starptautiskajai federācijai un/vai *valsts antidopinga organizācijai* (pēc vajadzības), apkopojot to *sportistu* sniegto informāciju par atrašanās vietu, kas ir valsts federācijas pakļautībā, tostarp (bez ierobežojuma) šajā nolūkā paredzot īpašu nosacījumu tās noteikumos.

**4.8.14.3.** *Sportists* var izvēlēties deleģēt uzdevumu sniegt informāciju par atrašanās vietu (un/vai jebkādus tās precizējumus) trešajai personai, piemēram, trenerim, menedžerim vai valsts federācijai, ja šī trešā persona piekrīt šādai deleģēšanai. *Antidopinga organizācija*, kas apkopo *sportista* sniegto informāciju par atrašanās vietu, var pieprasīt iesniegt tai rakstveida paziņojumu par jebkādu saskaņoto pienākumu deleģēšanu, kas parakstīta starp attiecīgo *sportistu* un deleģēto trešo personu.

*[Piezīme par 4. panta 8. punkta 14. apakšpunkta 3. daļu. Piemēram, sportists, kas piedalās komandu sporta veidā vai citā sporta veidā, kurā sacensības un/vai treniņi notiek kolektīvi, var deleģēt savu pienākumu sniegt informāciju par atrašanās vietu komandai, kas jāizpilda trenerim, menedžerim vai valsts federācijai. Ērtības un efektivitātes labad sportists šādā sporta veidā var deleģēt komandai savu pienākumu sniegt informāciju par atrašanās vietu ne vien attiecībā uz tiem laika posmiem, kuros tiek veiktas komandas darbības, bet arī attiecībā uz laika posmiem, kuros šis sportists neatrodas kopā ar komandu, ar nosacījumu, ka komanda piekrīt uzņemties šādu pienākumu. Šādos gadījumos sportists sniedz komandai individuālu informāciju par savu atrašanās vietu konkrētajā laika posmā; komanda ar šiem datiem papildina informāciju, ko tā sniedz par komandas darbībām.]*

**4.8.14.4.** Tomēr visos gadījumos, tostarp tādu *sportistu* gadījumā, kas piedalās *komandu sporta* veidos:

a) visi *sportisti*, kas iekļauti *Pārbaudāmo sportistu reģistrā*, vienmēr paliek galīgi atbildīgi par precīzas un pilnīgas informācijas sniegšanu par atrašanās vietu neatkarīgi no tā, vai viņi šādus datus sniedz personīgi, vai deleģē šo uzdevumu kādai trešajai personai. Ja *sportistam* piedēvē pārkāpumu saistībā ar informācijas nesniegšanu, attiecīgo *sportistu* neattaisno tas, ka viņš šo pienākumu bija deleģējis trešajai personai un šī trešā persona nav ievērojusi piemērojamās prasības, un

b) šāds *sportists* vienmēr paliek personīgi atbildīgs par to, lai nodrošinātu, ka viņš ir pieejams *pārbaudes* veikšanai tajās atrašanās vietās, kas norādītas viņa sniegtajā informācijā par atrašanās vietu. Ja *sportistam* piedēvē pārkāpumu saistībā ar neierašanos uz pārbaudi, attiecīgo *sportistu* neattaisno tas, ka viņš konkrētajā laika posmā pienākumu sniegt informāciju par atrašanās vietu bija deleģējis trešajai personai un šī trešā persona nebija sniegusi pareizu informāciju vai nebija precizējusi sākotnēji sniegto informāciju, lai nodrošinātu to, ka sniegtā informācija par *sportista* atrašanās vietu konkrētajā dienā ir pareiza un precīza.

*[Piezīme par 4. panta 8. punkta 14. apakšpunkta 4. daļu. Piemēram, ja mēģinājums veikt sportistam pārbaudi kādas konkrētas komandas darbības laikā norādītajā 60 minūšu laika sprīdī ir nesekmīgs, jo komandas pārstāvis ir sniedzis nepareizu informāciju saistībā ar šo komandas darbību vai nav paziņojis iepriekš sniegtās informācijas precizējumu, ja ar šo komandas darbību saistītā informācija vēlāk ir mainījusies, tad komandai par šādu pārkāpumu var noteikt sankcijas saskaņā ar piemērojamajiem starptautiskās federācijas noteikumiem, tomēr attiecīgais sportists tik un tā ir atbildīgs par informācijas nesniegšanu. Šāda prasība ir noteikta tāpēc, ka sportists var izvairīties no atbildības par savu pieejamību pārbaudes veikšanai, ja sportistam ir iespēja vainot komandu par to, ka viņš nav bijis pieejams pārbaudes veikšanai komandas norādītajā vietā. Protams, komanda un sportists ir vienlīdz ieinteresēti nodrošināt to, lai sniegtā informācija par atrašanās vietu būtu precīza, kā arī novērst iespēju, ka sportists neizpilda prasību sniegt informāciju par atrašanās vietu.]*

## 4.9. Saskaņošana ar citām *antidopinga organizācijām*

**4.9.1.** *Antidopinga organizācijas* saskaņo savus *pārbaužu* veikšanas pasākumus ar tādu citu *antidopinga organizāciju* pasākumiem, ar kurām tām pārklājas pilnvaras veikt *pārbaudes*, lai maksimāli palielinātu šo apvienoto pasākumu efektivitāti un lai izvairītos no nevajadzīgas konkrētu *sportistu* atkārtotas *pārbaudes*, un lai nodrošinātu, ka *sportistiem*, kas sacenšas *starptautiskos sporta pasākumos* tiek laicīgi veiktas piemērotas pārbaudes*.* Jo īpaši *antidopinga organizācijas*:

a) apspriežas ar citām attiecīgām *antidopinga organizācijām*, lai saskaņotu *pārbaužu* pasākumus (tostarp *sportistu* *atrašanās vietas* reģistra izvēli un pārbaužu veikšanas plānus, kas var ietvert *ārpussacensību pārbaudes* pirms galvenā *sporta pasākuma*) un izvairītos no dublēšanās. Iepriekš noslēdz nepārprotamu vienošanos par noteikumiem un pienākumiem attiecībā uz *pārbaudēm sporta pasākumos* saskaņā ar *Kodeksa* 5. panta 3. punktu. Ja šāda vienošanās nav iespējama, *WADA* atrisina jautājumu saskaņā ar principiem, kas izklāstīti H pielikumā “*Pārbaužu veikšana sporta pasākumos*”;

b) divdesmit vienas (21) dienas laikā no *paraugu* savākšanas dienas *ADAMS* sistēmā ievada *dopinga kontroles* veidlapas attiecībā uz visiem savāktajiem *paraugiem*;

c) *ADAMS* sistēmā koplieto informāciju par prasībām, kas *sportistiem* jāievēro saistībā ar informācijas sniegšanu par savu atrašanās vietu, ja pilnvaras veikt *pārbaudes* pārklājas;

d) *ADAMS* sistēmā koplieto informāciju par *sportista bioloģiskās pases* programmām, ja pārklājas pilnvaras veikt *pārbaudes*;

e) koplieto datus par *sportistiem*, ja pārklājas pilnvaras veikt *pārbaudes*.

**4.9.2.** *Antidopinga organizācijas* var nolīgt citas *antidopinga organizācijas* vai *deleģētas trešās personas*, lai tās to vārdā veiktu *dopinga kontroles* koordinatoru vai *paraugu* savākšanas iestāžu pienākumus. Līguma noteikumos līgumslēdzēja *antidopinga organizācija* (kas šajos nolūkos ir *pārbaudes* iestāde) var norādīt, kā *paraugu* savākšanas iestādei, tās vārdā vācot *paraugus*, jāīsteno rīcības brīvība, kas tai piešķirta saskaņā ar *Pārbaužu* un izmeklējumu *starptautisko standartu*.

*[Piezīme par 4. panta 9. punkta 2. apakšpunktu. Piemēram, Pārbaužu un izmeklējumu starptautiskajā standartā rīcības brīvība ir attiecināta uz kritērijiem, saskaņā ar ko apstiprina sportista identitāti (5. panta 3. punkta 4. apakšpunkts), uz apstākļiem, kādos var atļaut novēlotu paziņošanu dopinga kontroles punktam (5. panta 4. punkta 4. apakšpunkts), uz to, kurš drīkst būt klāt paraugu savākšanas procesā (6. panta 3. punkta 3. apakšpunkts), uz kritērijiem, ko izmanto, lai nodrošinātu, ka katrs savāktais paraugs pirms pārvešanas no dopinga kontroles punkta tiek uzglabāts veidā, kas aizsargā tā viengabalainību, identitāti un drošību (8. panta 3. punkta 1. apakšpunkts), un uz pamatnostādnēm, kas jāievēro DCO, nosakot, vai pastāv ārkārtas apstākļi, kas liecina, ka paraugu savākšanas process būtu jāpārtrauc, nesavācot paraugu ar analīzēm piemērotu īpatnējo svaru (F pielikuma 4. punkta 5. apakšpunkts), un uz iegūtās informācijas/ziņu koplietošanu (11. pants).]*

**4.9.3.** Saskaņā ar 11. pantu, iegūstot, pilnveidojot un koplietojot informāciju un ziņas, kas var būt lietderīgas pārdomātai pārbaužu veikšanas plānošanai, *antidopinga organizācijām* jāapspriežas un jāsaskaņo pasākumi savā starpā, ar *WADA*, kā arī ar tiesībaizsardzības un citām attiecīgajām iestādēm.

# 5.0. Paziņošana *sportistiem*

## 5.1. Mērķis

Mērķis ir nodrošināt, lai *sportists*, kas izraudzīts *pārbaudes* veikšanai, par to tiek pienācīgi informēts, iepriekš nebrīdinot par *parauga* savākšanu, kā tas ir noteikts 5. panta 3. punkta 1. apakšpunktā un 5. panta 4. punkta 1. apakšpunktā, lai visas *sportista* tiesības tiek saglabātas, lai nav iespēju izmainīt iesniedzamo *paraugu* un lai paziņojums tiek dokumentēts.

## 5.2. Vispārīgi norādījumi

Paziņošana *sportistam* sākas tad, kad *paraugu* savākšanas iestāde sāk izraudzīto *sportistu* informēšanu, un beidzas, kad *sportists* ierodas *dopinga kontroles* punktā vai kad *sportists*, iespējams, nav ievērojis prasības.Galvenās darbības ir šādas:

a) pietiekama skaita *DCO*, pavadoņu un cita *paraugu* savākšanas personāla iecelšana, lai nodrošinātu *pārbaudi* bez iepriekšēja brīdinājuma un to *sportistu* nepārtrauktu novērošanu, kuriem ir paziņots par viņu izraudzīšanos *parauga* ņemšanai;

b) *sportista* atrašanās vietas noteikšana un viņa identitātes apstiprināšana;

c) *sportista* informēšana par to, ka viņš ir izraudzīts *parauga* ņemšanai, un par viņa tiesībām un pienākumiem;

d) nepārtraukta *sportista* pavadīšana no brīža, kad viņam tiek paziņots par pārbaudi, līdz brīdim, kad *sportists* ierodas norādītajā *dopinga kontroles* punktā, un

e) dokumentēt informēšanu vai informēšanas mēģinājumu.

## 5.3. Prasības, kas jāievēro pirms paziņošanas *sportistiem*

**5.3.1.** Izņemot ārkārtas un pamatotus gadījumus, *parauga* savākšanai lietotā metode ir *pārbaude* bez iepriekšēja brīdinājuma. *Sportists* ir pirmā *persona*, kam paziņo par viņa izraudzīšanu *parauga* savākšanai, izņemot gadījumus, kad saskaņā ar 5. panta 3. punkta 7. apakšpunktu pirms tam ir jāinformē kāda trešā persona. Lai nodrošinātu, ka *pārbaudes* tiek veiktas bez iepriekšēja brīdinājuma, *pārbaudes* veikšanas iestāde (un *paraugu* savākšanas iestāde, ja tā ir cita iestāde) nodrošina, ka lēmumi par *sportistu* izraudzīšanos pirms *pārbaudēm* tiek atklāti tikai tām personām, kurām par to ir noteikti jāzina, lai veiktu šīs *pārbaudes*. Ikviena trešā persona tiek informēta drošā veidā un konfidenciāli, lai nepastāvētu risks, ka *sportists* tiks iepriekš brīdināts par viņa izraudzīšanos *parauga* savākšanai. Ja *pārbaudi veic sacensību laikā*, šāda informēšana notiek to *sacensību* beigās, kurās *sportists* sacenšas.

*[Piezīme par 5. panta 3. punkta 1. apakšpunktu. Ir jādara viss iespējamais, lai nodrošinātu, ka sporta pasākuma norises vietas vai treniņu vietas darbinieki iepriekš nezina, ka var notikt pārbaude. Valsts federācijai vai citai struktūrai nav pamatojuma uzstāt, ka tā ir iepriekš jābrīdina par tās piekritībā esošu sportistu pārbaudi, lai tā varētu nodrošināt sava pārstāvja klātbūtni šādā pārbaudē.]*

**5.3.2.** *Paraugu* savākšanas iestāde ieceļ un pilnvaro *paraugu* savākšanas personālu veikt *paraugu* savākšanas procesus vai palīdzēt tajos; šīs personas ir apmācītas izpildīt tām uzticētos pienākumus, tās nav iesaistītas interešu konfliktā saistībā ar *paraugu* savākšanas rezultātu un nav *nepilngadīgas*.

**5.3.3.** *Paraugu* savākšanas personālam ir oficiāla dokumentācija, ko tam izsniegusi *paraugu* savākšanas iestāde un kas apliecina tā tiesības ievākt *paraugu* no *sportista*, piemēram, *pārbaudes* iestādes pilnvarojuma vēstule. *DCO* nēsā līdzi arī papildu identifikācijas dokumentu, kurā ir norādīts viņa vārds un uzvārds un iekļauta fotogrāfija (t. i., *paraugu* savākšanas iestādes identifikācijas karte, autovadītāja apliecība, veselības apdrošināšanas karte, pase vai līdzīgs derīgs personu apliecinošs dokuments), kā arī minēts identifikācijas dokumenta derīguma termiņš.

**5.3.4.** *Pārbaudes* veikšanas iestāde vai citā gadījumā *paraugu* savākšanas iestāde nosaka kritērijus, atbilstoši kuriem tiek apstiprināta tā *sportista* identitāte, kurš izraudzīts *parauga* iesniegšanai.Tādā veidā nodrošina, ka izraudzītais *sportists* ir tas pats *sportists*, kam tiek paziņots par *pārbaudi*. Ja *sportists* nav viegli identificējams, var lūgt trešo personu viņu identificēt un dokumentēt ar šādu identificēšanu saistītos datus.

**5.3.5.** *Paraugu* savākšanas iestāde, *DCO* vai pavadonis (pēc vajadzības) noskaidro izraudzītā *sportista* atrašanās vietu un plāno paziņošanas veidu un laiku, ņemot vērā konkrētos apstākļus, kas saistīti ar sporta veidu/*sacensībām*/treniņu utt., un attiecīgo situāciju.

**5.3.6.** *Paraugu* savākšanas iestāde, *DCO* vai pavadonis dokumentē mēģinājumus paziņot *sportistam* par pārbaudi, un šo mēģinājumu iznākumu(-us).

**5.3.7.** *Paraugu* savākšanas iestāde, *DCO* vai pavadonis (attiecīgā gadījumā) apsver, vai pirms paziņošanas *sportistam* par pārbaudi ir nepieciešams par to informēt arī kādu trešo personu, šādās situācijās:

a) ja tas ir nepieciešams *sportista* invaliditātes dēļ (saskaņā ar A pielikumu “Izmaiņas attiecībā uz *sportistiem* ar invaliditāti”);

b) ja *sportists* ir *nepilngadīga persona* (saskaņā ar B pielikumu “Izmaiņas attiecībā uz *nepilngadīgiem sportistiem*”);

c) ja paziņošanai ir nepieciešami un ir pieejami tulka pakalpojumi;

d) ja tas ir nepieciešams, lai palīdzētu *paraugu* savākšanas personālam identificēt pārbaudāmo *sportistu(-us)* un paziņot *sportistam(-iem)*, ka viņam(-iem) ir jāsniedz *paraugs*.

*[Piezīme par 5. panta 3. punkta 7. apakšpunktu. Ir pieļaujams paziņot trešajai pusei, ka tiks veikta pārbaude nepilngadīgai personai vai sportistam ar invaliditāti. Taču tad, ja šāda palīdzība nav nepieciešama, trešās personas (piemēram, komandas ārsts) par dopinga kontroli nav jāinformē. Ja pirms paziņošanas sportistam par pārbaudi ir jāinformē kāda trešā persona, šai trešajai personai jābūt kopā ar DCO vai pavadoni, kad viņa par to paziņo sportistam.]*

## 5.4. Prasības attiecībā uz paziņošanu *sportistiem*

**5.4.1.** Pirmajā saziņas reizē attiecīgi *paraugu* savākšanas iestāde, *DCO* vai pavadonis nodrošina, lai *sportistam* un/vai trešajai personai (ja tas noteikts 5. panta 3. punkta 7. apakšpunktā) tiek paziņots:

a) par to, ka no *sportista* tiks savākts *paraugs*;

b) par to, kura iestāde ir atbildīga par *paraugu* savākšanu;

c) par *paraugu* savākšanas veidu un jebkādiem nosacījumiem, kas jāievēro pirms *paraugu* savākšanas;

d) par *sportista* tiesībām, tostarp tiesībām:

i) uz pārstāvi un, ja iespējams, tulku, kas viņu pavada, saskaņā ar 6. panta 3. punkta 3. apakšpunkta a) daļu;

ii) lūgt papildu informāciju par *parauga* savākšanas procesu;

iii) pamatotu iemeslu dēļ saskaņā ar 5. panta 4. punkta 4. apakšpunktu lūgt atļauju ierasties *dopinga kontroles* punktā vēlāk un

iv) lūgt veikt izmaiņas saskaņā ar A pielikumu “Izmaiņas attiecībā uz *sportistiem* ar invaliditāti”;

e) par *sportista* pienākumiem, tostarp par prasību:

i) pastāvīgi būt *DCO* vai pavadoņa uzraudzībā no brīža, kad *DCO* vai pavadonis paziņo *sportistam* par pārbaudi, līdz *parauga* savākšanas procesa beigām;

ii) pierādīt savu identitāti saskaņā ar 5. panta 3. punkta 4. apakšpunktu;

iii) ievērot *parauga* savākšanas procesu (un *sportists* jāinformē par iespējamajām *sekām* šā procesa neievērošanas gadījumā) un

iv) nekavējoties ierasties uz *parauga* savākšanu, ja vien nav pamatota iemesla kavēties, ko nosaka saskaņā ar 5. panta 4. punkta 4. apakšpunktu;

f) par *dopinga kontroles* punkta atrašanās vietu;

g) par to, ka gadījumā, ja *sportists* pirms *parauga* nodošanas izvēlas lietot pārtiku vai šķidrumus, viņš to dara, uzņemoties visu risku;

h) par to, ka nevajag lietot pārmērīgi daudz šķidruma, jo tas var aizkavēt piemērota *parauga* iegūšanu, un

i) par to, ka ikviens urīna *paraugs*, ko *sportists* nodod *paraugu* savākšanas personālam, ir pirmā urīna deva, ko *sportists* izvada no sava ķermeņa pēc paziņojuma saņemšanas, t. i., *sportists* pirms *parauga* nodošanas *paraugu* savākšanas personālam neizvada urīnu no ķermeņa dušā vai kā citādi.

**5.4.2.** Pēc saziņas *DCO*/pavadonis:

a) pastāvīgi novēro *sportistu* no šīs saziņas brīža līdz brīdim, kad *sportists* atstāj *dopinga kontroles* punktu pēc *parauga* savākšanas procesa beigām;

b) apliecina *sportistam* savu identitāti, uzrādot 5. panta 3. punkta 3. apakšpunktā minētos dokumentus, un

c) apstiprina *sportista* identitāti atbilstoši 5. panta 3. punkta 4. apakšpunktā noteiktajiem kritērijiem. *Sportista* identitātes apstiprināšanu ar jebkādu citu metodi vai *sportista* identitātes neapstiprināšanu dokumentē un paziņo *pārbaudes* veikšanas iestādei. Ja *sportista* identitāti nav iespējams apstiprināt saskaņā ar 5. panta 3. punkta 4. apakšpunktā norādītajiem kritērijiem, *pārbaudes* veikšanas iestāde lemj par to, vai ir atbilstoši turpmāk rīkoties saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**5.4.3.** Pēc tam *DCO*/pavadoņa klātbūtnē *sportists* paraksta attiecīgu veidlapu, atzīstot un apstiprinot saņemto paziņojumu. Gadījumos, kad *sportists* atsakās parakstīt veidlapu un tādējādi apstiprināt to, ka saņēmis paziņojumu, vai izvairās no paziņojuma saņemšanas, *DCO*/pavadonis, ja iespējams, informē *sportistu* par sekām prasību neievērošanas gadījumā un pavadonis (ja tas nav *DCO*) nekavējoties paziņo *DCO* visus būtiskos faktus. Ja tas ir iespējams, *DCO* turpina *parauga* savākšanu. *DCO* šos faktus dokumentē sīki izstrādātā ziņojumā un ziņo *pārbaudes* veikšanas iestādei par apstākļiem. *Pārbaudes* veikšanas iestāde veic darbības, kas aprakstītas A pielikumā “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**5.4.4.** *DCO*/pavadonis var pēc saviem ieskatiem izskatīt ikvienu pamatotu trešās puses lūgumu vai ikvienu *sportista* lūgumu atļaut pēc paziņojuma atzīšanas un apstiprināšanas ierasties *dopinga kontroles* punktā vēlāk un/vai pēc ierašanās *dopinga kontroles* punktā uz laiku to atstāt. *DCO*/pavadonis var dot šādu atļauju, ja *sportists* aizkavēšanās laikā var būt nepārtraukti pavadīts un novērots. Piemēram, novēlotu ierašanos *dopinga kontroles* punktā vai tā atstāšanu uz laiku var atļaut, lai tiktu veiktas šādas darbības:

a) attiecībā uz *pārbaudēm sacensību laikā*:

i) piedalīšanās balvu pasniegšanas ceremonijā;

ii) saistību izpilde attiecībā uz plašsaziņas līdzekļiem;

iii) piedalīšanās turpmākajās *sacensībās*;

iv) atslodzes vingrinājumu izpilde treniņa beigās;

v) nepieciešamās medicīniskās aprūpes saņemšana;

vi) pārstāvja un/vai tulka atrašana;

vii) identifikācijas fotogrāfijas sagāde vai

viii) jebkādi citi pamatoti apstākļi, par ko lemj *DCO*, ņemot vērā visus *pārbaudes* veikšanas iestādes norādījumus;

b) attiecībā uz *ārpussacensību pārbaudi*:

i) pārstāvja atrašana;

ii) treniņa pabeigšana;

iii) nepieciešamās medicīniskās aprūpes saņemšana;

iv) identifikācijas fotogrāfijas sagāde vai

v) jebkādi citi pamatoti apstākļi, par ko lemj *DCO*, ņemot vērā visus *pārbaudes* veikšanas iestādes norādījumus.

**5.4.5.** *DCO*/pavadonis noraida *sportista* lūgumu ļaut ierasties novēloti, ja šīs aizkavēšanās laikā *sportistu* nav iespējams nepārtraukti novērot.

**5.4.6.** *DCO/pavadonis* vai cits pilnvarots *paraugu* savākšanas darbinieks dokumentē jebkādus iemeslus, kuru dēļ *sportists* *dopinga kontroles* punktā ierodas ar nokavēšanos un/vai kuru dēļ *sportists* atstāj *dopinga kontroles* punktu, un kuru papildu izmeklēšana var būt jāveic *pārbaudes* veikšanas iestādei.

**5.4.7.** Ja *sportists* ierodas *dopinga kontroles* punktā ar nokavēšanos citu iemeslu dēļ, nevis kā noteikts 5. panta 4. punkta 4. apakšpunktā un/vai *sportists* nav bijis nepārtraukti novērots, bet ierodas pirms *DCO* aiziešanas, *DCO* ziņo par iespējamu prasību neievērošanu. Ja tas vispār ir iespējams, *DCO* turpina *parauga* savākšanu. *Pārbaudes* veikšanas iestāde izmeklē iespējamo prasību neievērošanu saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**5.4.8.** Ja *paraugu* savākšanas personāls novēro jebkādu citu faktu, kas varētu kompromitēt *parauga* savākšanu, *DCO* ziņo par apstākļiem un dokumentē tos. Ja *DCO* uzskata, ka tas ir lietderīgi, viņš apsver, vai ir atbilstīgi no *sportista* savākt papildu *paraugu*. *Pārbaudes* veikšanas iestāde izmeklē iespējamo prasību neievērošanu saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

# 6.0. Sagatavošanās *parauga* savākšanas procesam

## 6.1. Mērķis

Mērķis ir sagatavoties *parauga* savākšanas procesam tā, lai nodrošinātu šā procesa lietderīgu un efektīvu izpildi, tostarp ar pietiekamiem resursiem, piemēram, personālu un inventāru.

## 6.2. Vispārīgi norādījumi

Sagatavošanās *parauga* savākšanas procesam sākas ar sistēmas izveidi būtiskās informācijas ieguvei, lai efektīvi īstenotu procesu, un beidzas, kad ir saņemts apstiprinājums tam, ka *paraugu* vākšanas inventārs atbilst noteiktajiem kritērijiem. Galvenās darbības ir šādas:

a) izveidot sistēmu informācijas ieguvei attiecībā uz *parauga* savākšanas procesu;

b) izstrādāt kritērijus attiecībā uz to, kurš drīkst būt klāt *parauga* savākšanas procesā;

c) nodrošināt to, ka *dopinga kontroles* punkts atbilst 6. panta 3. punkta 2. apakšpunktā norādītajiem obligātajiem kritērijiem, un

d) nodrošināt to, ka *paraugu* vākšanas inventārs atbilst 6. panta 3. punkta 4. apakšpunktā norādītajiem obligātajiem kritērijiem.

## 6.3. Prasības attiecībā uz sagatavošanos *parauga* savākšanas procesam

**6.3.1.** *Pārbaudes* veikšanas iestāde, *dopinga kontroles* koordinators vai *paraugu* savākšanas iestāde izveido sistēmu visas tās informācijas ieguvei, kas vajadzīga, lai nodrošinātu *parauga* savākšanas procesa efektīvu izpildi, tostarp nosaka īpašas prasības, lai apmierinātu *sportistu* ar invaliditāti vajadzības (saskaņā ar A pielikumu “Izmaiņas attiecībā uz *sportistiem* ar invaliditāti”), kā arī *nepilngadīgo* *sportistu* vajadzības (saskaņā ar B pielikumu “Izmaiņas attiecībā uz *nepilngadīgiem* *sportistiem*”).

**6.3.2.** *DCO* izmanto tādus *dopinga kontroles* punktus, kuros tiek nodrošināts vismaz *sportista* privātums un kuru *parauga* savākšanas procesa laikā izmanto tikai kā *dopinga kontroles* punktu, ja tas iespējams. *DCO* dokumentē jebkādas būtiskas novirzes no šiem kritērijiem. Ja *DCO* nosaka, ka *dopinga kontroles* punkts ir nepiemērots, viņš meklē alternatīvu vietu, kas atbilst iepriekš minētajiem minimālajiem kritērijiem.

**6.3.3.** *Pārbaužu veikšanas* iestāde vai *paraugu* savākšanas iestāde nosaka kritērijus attiecībā uz to, kas papildus *paraugu* savākšanas personālam ir pilnvarots būt klāt *parauga* savākšanas procesā. Obligātie kritēriji ir šādi:

a) *sportistam* ir tiesības uz to, lai *parauga* savākšanas procesā, izņemot laiku, kad *sportists* nodod urīna *paraugu*, ar viņu kopā būtu viņa pārstāvis un/vai tulks;

b) *sportistam* ar invaliditāti ir tiesības uz to, lai viņu pavadītu viņa pārstāvis saskaņā ar A pielikumu “Izmaiņas attiecībā uz *sportistiem* ar invaliditāti”;

c) *nepilngadīgam sportistam* (saskaņā ar B pielikumu “Izmaiņas attiecībā uz *nepilngadīgiem* *sportistiem*”) un attiecīgajam *DCO*/pavadonim ir tiesības uz to, lai tā pārstāvis novērotu *DCO*/pavadoni laikā, kad *nepilngadīgais sportists* nodod urīna *paraugu*, taču pārstāvis tieši nenovēro *parauga* nodošanas procesu, ja vien *nepilngadīgais sportists* viņam nelūdz to darīt;

d) *parauga* savākšanas procesā ir klāt vai nu novērotājs, ko *WADA* iecēlusi saistībā ar *WADA neatkarīgo novērotāju programmu*, vai *WADA* revidents (attiecīgā gadījumā), un/vai

e) *parauga* savākšanas procesā ir klāt pilnvarota *persona*, kas veic *paraugu* savākšanas personāla apmācību vai *paraugu* savākšanas iestādes auditu.

*[Piezīme par 6. panta 3. punkta 3. apakšpunkta d) un e) daļu. WADA novērotājs/revidents un/vai pilnvarotā persona tieši nenovēro urīna parauga nodošanas procesu.]*

**6.3.4.** *Paraugu* savākšanas iestāde lieto tikai tādas urīna un asins *paraugu* vākšanas inventāra sistēmas, kas vismaz:

a) ietver unikālu numerācijas sistēmu visām A un B paraugu pudelēm, konteineriem, mēģenēm vai citiem *paraugu* aizzīmogošanai izmantotiem priekšmetiem un ietver arī svītrkodu vai līdzīgu datu kodu, kas atbilst *ADAMS* prasībām attiecīgajam *paraugu* vākšanas inventāram;

b) ietver pret falsifikāciju drošu zīmogošanas sistēmu;

c) nodrošina to, ka *sportista* identitāti nevar noskaidrot, aplūkojot inventāru;

d) nodrošina to, ka inventārs ir tīrs un aizzīmogots, pirms to izmanto *sportists*;

e) ir izgatavotas no materiāla un aprīkotas ar aizzīmogošanas sistēmu, kas spēj izturēt apstrādes apstākļus un vidi, kurā inventāru lietos vai kurā tas atradīsies, tostarp, bet ne tikai transportēšanas, laboratorisko analīžu un ilgtermiņa glabāšanas laikā sasaldētā stāvoklī līdz laikam, kad būs beidzies noilguma periods;

f) ir izgatavotas no materiāla un aprīkotas ar aizzīmogošanas sistēmu, kas:

i) saglabā *parauga* integritāti (ķīmiskās un fizikālās īpašības) analītisko *pārbaužu* veikšanai;

ii) spēj izturēt –80 °C temperatūru urīnam un asinīm. Pārbaudēs, ko veic viengabalainības noteikšanai sasaldētos apstākļos, izmanto *paraugu* pudelēs, konteineros vai mēģenēs uzglabājamo matricu, t. i., asinis vai urīnu;

iii) ir izgatavotas no tāda materiāla un aprīkotas ar tādu zīmogošanas sistēmu, kas spēj izturēt ne mazāk kā trīs (3) sasaldēšanas/atkausēšanas ciklus;

g) A un B parauga pudeles, konteineri un mēģenes ir caurspīdīgas, lai būtu redzams *paraugs*;

h) ir aprīkotas ar zīmogošanas sistēmu, kas nodrošina iespēju *sportistam* un *dopinga kontrolierim* pārliecināties par to, ka *paraugs* gan A, gan B *parauga* pudelē vai konteinerā ir pareizi aizzīmogots;

i) aprīkotas ar iestrādātu(-iem) elementu(-iem) drošuma noteikšanai, kas ļauj pārbaudīt inventāra autentiskumu;

j) atbilst Starptautiskās Gaisa transporta asociācijas (*IATA*) publicētajiem standartiem par atļauto cilvēku izcelsmes paraugu, tostarp urīna un/vai asins *paraugu*, pārvadāšanu, lai nepieļautu sūci gaisa pārvadājuma laikā;

k) ražotas saskaņā ar starptautiski atzīto ISO 9001 sertifikācijas procesu, kurā paredzētas kvalitātes kontroles pārvaldības sistēmas;

l) pēc sākotnējās atvēršanas var tikt atkārtoti aizzīmogotas laboratorijā, izmantojot jaunu pret falsifikāciju drošu zīmogošanas sistēmu ar unikālu numerācijas sistēmu *parauga* un glabāšanas ķēdes viengabalainības saglabāšanai saskaņā ar Laboratoriju *starptautiskā standarta* prasībām par *parauga* ilgtermiņa glabāšanu un papildu analīzēm;

m) izturējušas pārbaudi, ko veikusi pārbaudes iestāde, kas ir neatkarīga no ražotāja un akreditēta saskaņā ar ISO 17025, lai pārliecinātos vismaz par to, ka inventārs atbilst iepriekš minētajos b), f), g), h), i), j) un l) apakšpunktos izklāstītajiem kritērijiem;

n) jebkuru tādu izmaiņu gadījumā, kas skar inventāra materiālu vai zīmogošanas sistēmu, veic atkārtotu pārbaudi, lai nodrošinātu, ka tā arī turpmāk atbilst iepriekš m) apakšpunktā noteiktajām prasībām.

**Urīna *paraugu* savākšanai:**

o) nodrošina iespēju katrā A un B *parauga* pudelē vai konteinerā iepildīt ne mazāk kā 85 ml urīna;

p) A un B *parauga* pudeles vai konteineri un paraugu savākšanas trauki ir redzamā veidā marķēti, norādot:

i) minimālo urīna tilpumu, kuram jābūt katrā A un B *parauga* pudelē vai konteinerā saskaņā ar C pielikumu “Urīna *paraugu* savākšana”;

ii) maksimālo tilpuma līmeni, ņemot vērā izplešanos sasaldētā veidā bez bojājumu nodarīšanas pudelei, konteineram vai aizzīmogošanas sistēmai un

iii) analīzēm piemērota urīna tilpuma līmeņa atzīmi uz paraugu savākšanas trauka;

q) ietver pret *parauga* daļēju falsifikāciju drošu zīmogošanas sistēmu ar unikālu numerācijas sistēmu, lai uz laiku aizzīmogotu *paraugu*, ja tam ir nepietiekams tilpums saskaņā ar E pielikumu “Urīna *paraugi*, kuru apjoms ir nepietiekams”.

**Asins *paraugu* savākšanai:**

r) ļauj savākt, uzglabāt un pārvadāt asinis atsevišķās A un B parauga mēģenēs un konteineros;

s) lai varētu veikt nesadalīta asins vai plazmas *parauga* analīzes *aizliegto vielu* klātbūtnes vai *aizliegto metožu* lietošanas konstatēšanai un/vai lai veiktu asins rādītāju profilēšanu, A un B *paraugu* mēģenēm jābūt pietiekami lielām, lai tajās ietilptu vismaz 3 ml asins, un tajās jābūt antikoagulantam *EDTA*;

t) lai varētu veikt seruma analīzes *aizliegto vielu* klātbūtnes vai *aizliegto metožu* lietošanas konstatēšanai, A un B *paraugu* mēģenēm jābūt pietiekami lielām, lai tajās ietilptu vismaz 5 ml asins, un tajās jābūt serumu atdalošam gēlam no inerta polimērmateriāla un faktoram, kas aktivizē asins recēšanu, un

*[Piezīme par 6. panta 3. punkta 4. apakšpunkta s) un t) punktu. Ja spēkā esošajā WADA starptautiskajā standartā, tehniskajā dokumentā vai pamatnostādnēs ir norādītas konkrētas mēģenes, tad līdzīgiem kritērijiem atbilstošas alternatīvas mēģenes pirms lietošanas paraugu savākšanai nepieciešams apstiprināt, iesaistot attiecīgo(-ās) laboratoriju(-as) un saņemot apstiprinājumu no WADA.]*

u) asins *paraugu* transportēšanas vajadzībām nodrošina, lai uzglabāšanas un transportēšanas iekārta un temperatūras reģistrators atbilst prasībām, kas uzskaitītas I pielikumā “*Sportista bioloģiskā pases* asins *paraugu* savākšana, uzglabāšana un transportēšana”.

*[Piezīme par 6. panta 3. punkta 4. apakšpunktu. Pirms inventārs kļūst komerciāli pieejams ieinteresētajām personām, ir ļoti ieteicams to izplatīt antidopinga aprindās, tostarp sportistiem, pārbaužu veikšanas iestādēm, paraugu savākšanas iestādēm, paraugu savākšanas personālam un laboratorijām, lai nodrošinātu atgriezenisko saiti un to, ka inventārs ir nolūkam atbilstīgs.]*

# 7.0. *Parauga* savākšanas procesa norise

## 7.1. Mērķis

Mērķis ir veikt *parauga* savākšanas procesu tā, lai nodrošinātu *parauga* viengabalainību, drošību un identitāti, kā arī ievērotu *sportista* privātumu un pašcieņu.

## 7.2. Vispārīgi norādījumi

*Parauga* savākšanas procesa sākumā nosaka, kam ir vispārējā atbildība par *parauga* savākšanas procesu, un *parauga* savākšanas process noslēdzas tad, kad *paraugs* ir savākts un nodrošināts un ir pabeigta *parauga* savākšanas dokumentu noformēšana. Galvenās darbības ir šādas:

a) sagatavošanās *parauga* savākšanai;

b) *parauga* savākšana un nodrošināšana un

c) *parauga* savākšanas dokumentēšana.

## 7.3. Prasības, kas jāievēro pirms *parauga* savākšanas

**7.3.1.** *Paraugu* savākšanas iestāde ir atbildīga par *parauga* savākšanas procesa veikšanu kopumā, deleģējot *DCO* konkrētus pienākumus.

**7.3.2.** *DCO* nodrošina, ka *sportists* tiek informēts par savām tiesībām un pienākumiem, kas norādīti 5. panta 4. punkta 1. apakšpunktā.

**7.3.3.** *DCO*/pavadonis iesaka *sportistam* nelietot pārmērīgi daudz šķidruma, paturot prātā prasību nodot *paraugu*, kuram ir analīzēm piemērots īpatnējais svars.

**7.3.4.** *Antidopinga organizācija* nosaka kritērijus attiecībā uz to, kādi priekšmeti ir aizliegti *dopinga kontroles* punktā. Šie kritēriji vismaz aizliedz *dopinga kontroles* punktā izsniegt vai lietot alkoholu.

**7.3.5.** *Sportists* atstāj *dopinga kontroles* punktu tikai pastāvīgā *DCO* vai pavadoņa uzraudzībā un ar *DCO* atļauju. Saskaņā ar 5. panta 4. punkta 4., 5. un 6. apakšpunktu *DCO* izskata jebkādu pamatotu *sportista* lūgumu atstāt *dopinga kontroles* punktu līdz brīdim, kad *sportists* spēj nodot *paraugu*.

**7.3.6.** Ja *DCO* atļauj *sportistam* atstāt *dopinga kontroles* punktu, *DCO* ar *sportistu* vienojas par šādiem *sportista* prombūtnes nosacījumiem:

a) kādā nolūkā *sportists* atstāj *dopinga kontroles* punktu, atgriešanās laiku (vai atgriešanos pēc tam, kad viņš būs pabeidzis saskaņoto darbību);

b) *sportistam* visu laiku jāpaliek pastāvīgā uzraudzībā;

c) *sportists* līdz brīdim, kad viņš atgriežas *dopinga kontroles* punktā, neizvada no ķermeņa urīnu un

d) *DCO* dokumentē laiku, kad *sportists* atstāj *dopinga kontroles* punktu un kad atgriežas tajā.

## 7.4. Prasības attiecībā uz *parauga* savākšanu

**7.4.1.** *DCO* savāc *paraugu* no *sportista* saskaņā ar turpmāk norādīto(-ajiem) protokolu(-iem), kas attiecas uz konkrēta veida *parauga* savākšanu:

a) C pielikumu “Urīna *paraugu* savākšana”;

b) D pielikumu “Asins *paraugu* savākšana”;

c) I pielikumu “*Sportista bioloģiskā pases asins paraugu* savākšana, uzglabāšana un transportēšana”.

**7.4.2.** *DCO* sīki protokolē tādu *sportista* un/vai ar *sportistu* saistītu *personu* rīcību vai tādas novirzes no normas, kas var negatīvi ietekmēt *parauga* savākšanu. Atbilstošā gadījumā *pārbaudes* veikšanas iestāde sāk procesu, kas aprakstīts A pielikumā “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**7.4.3.** Ja ir šaubas par *parauga* izcelsmi vai autentiskumu, *sportistam* lūdz nodot papildu *paraugu*. Ja *sportists* atsakās nodot papildu *paraugu*, *DCO* sīki dokumentē atteikuma apstākļus un *pārbaudes* veikšanas iestāde sāk procesu, kas aprakstīts A pielikumā “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”.

**7.4.4.** *DCO* sniedz *sportistam* iespēju dokumentēt visas bažas, kas viņam var būt, par *parauga* savākšanas procesa norisi.

**7.4.5.** Saistībā ar *parauga* savākšanas procesu protokolā iekļauj vismaz šādu informāciju:

a) *sportista* informēšanas datumu un laiku un tā *DCO*/pavadoņa vārdu un uzvārdu, kas informējis *sportistu*;

b) *sportista* ierašanās laiku *dopinga kontroles* punktā un tā īslaicīgas pamešanas un atgriešanās laikus;

c) katra savāktā *parauga* aizzīmogošanas datumu un laiku un visa *parauga* savākšanas procesa pabeigšanas datumu un laiku (t. i., laiku, kad *sportists* parakstījis deklarāciju *dopinga kontroles* veidlapas apakšējā daļā);

d) *sportista* vārdu un uzvārdu;

e) *sportista* dzimšanas datumu;

f) *sportista* dzimumu;

g) līdzekļus, ar kuriem apstiprināta *sportista* identitāte (piemēram, pase, autovadītāja apliecība vai *sportista* akreditācijas karte), tostarp ar trešās personas (kura tiek atbilstoši identificēta) palīdzību;

h) *sportista* dzīvesvietas adresi, e-pasta adresi un tālruņa numuru;

i) *sportista* sporta veidu un disciplīnu (saskaņā ar *TDSSA*);

j) *sportista* trenera un ārsta vārdu un uzvārdu (attiecīgā gadījumā);

k) *parauga* koda numuru un norādi uz inventāra ražotāju;

l) *parauga* veidu (urīns, asinis u. c.);

m) pārbaudes veidu (*sacensību laikā* vai *ārpus sacensībām*);

n) tā *DCO*/pavadoņa vārdu, uzvārdu un parakstu, kas ir procesa liecinieks;

o) *BCO* vārdu, uzvārdu un parakstu (attiecīgā gadījumā);

p) informāciju par *parauga* daļām atbilstoši E pielikuma 4. punkta 4. apakšpunktam;

q) nepieciešamo laboratorijas informāciju par *paraugu* (t. i., urīna *paraugam* – tā tilpuma un īpatnējā svara mērījumu);

r) zāles un uztura bagātinātājus, kas lietoti iepriekšējās septiņās (7) dienās, un (ja ievākts asins *paraugs*) informāciju par asins pārliešanu iepriekšējo trīs (3) mēnešu laikā saskaņā ar *sportista* sniegto informāciju;

s) attiecībā uz *sportista bioloģiskās pases* asins *paraugu* *DCO*/*BCO* reģistrē informāciju, kas norādīta I pielikumā “*Sportista bioloģiskās pases asins paraugu* savākšana, uzglabāšana un transportēšana”;

t) jebkādus pārkāpumus procedūrās, piemēram, ja tika sniegts iepriekšējs paziņojums;

u) *sportista* piezīmes vai bažas par *paraugu* savākšanas procesa norisi saskaņā ar *sportista* deklarāciju;

v) *sportista* piekrišanu *paraugu* savākšanas datu apstrādei un šādas apstrādes aprakstu saskaņā ar Starptautisko privātuma un personiskās informācijas aizsardzības standartu;

w) *sportista* piekrišanu vai nepiekrišanu *parauga(-u)* izmantošanai pētniecības mērķiem;

x) *sportista* pārstāvja vārdu, uzvārdu un parakstu (attiecīgā gadījumā) saskaņā ar 7. panta 4. punkta 6. apakšpunktu;

y) *sportista* vārdu, uzvārdu un parakstu;

z) *DCO* vārdu, uzvārdu un parakstu;

aa) *pārbaudes* veikšanas iestādes nosaukumu;

bb) *paraugu* savākšanas iestādes nosaukumu;

cc) *rezultātu pārvaldības* iestādes nosaukumu un

dd) *dopinga kontroles* koordinatora vārdu un uzvārdu (attiecīgā gadījumā).

*[Piezīme par 7. panta 4. punkta 5. apakšpunktu. Visai iepriekšminētajai informācijai nav jābūt apkopotai vienā dopinga kontroles veidlapā, bet to var vākt arī parauga savākšanas procesa laikā un/vai izmantojot citus oficiālos dokumentus, piemēram, atsevišķu paziņošanas veidlapu un/vai papildu pārskatu.*

**7.4.6.** *Parauga* savākšanas procesa noslēgumā *sportists* un *DCO* paraksta attiecīgos dokumentus, tādējādi apliecinot, ka dokumentācijā ir norādīta pareiza informācija par attiecīgo *sportista* *parauga* savākšanas procesu, tostarp *sportista* paustās bažas.Šis dokuments jāparaksta *sportista* pārstāvim, ja viņš ir klāt un ir bijis procesa liecinieks.

**7.4.7.** *Sportistam* elektroniski vai citādi izsniedz viņa parakstītu *parauga* savākšanas procesa protokola kopiju.

# 8.0. Drošības/pēcpārbaudes pārvaldība

## 8.1. Mērķis

Mērķis ir nodrošināt *dopinga kontroles* punktā savākto *paraugu* un *paraugu* savākšanas dokumentācijas drošu uzglabāšanu pirms šo *paraugu* un dokumentu aizvešanas no *dopinga kontroles* punkta.

## 8.2. Vispārīgi norādījumi

Pēcpārbaudes pārvaldība sākas, kad *sportists* ir atstājis *dopinga kontroles* punktu pēc *parauga(-u)* nodošanas, un beidzas ar visu savākto *paraugu* un *paraugu* savākšanas dokumentācijas sagatavošanu pārvešanai.

## 8.3. Prasības attiecībā uz drošības/pēcpārbaudes pārvaldību

**8.3.1.** *Paraugu* savākšanas iestāde nosaka kritērijus, lai nodrošinātu to, ka visus *paraugus* līdz pārvešanai no *dopinga kontroles* punkta uzglabā, saglabājot to viengabalainību, identitāti un drošību. Šajos kritērijos jāiekļauj vismaz sīka informācija un dokumentēšana par *paraugu* uzglabāšanas vietu un personu, kuras uzraudzībā ir *paraugi* un/vai kurai ir atļauts piekļūt *paraugiem*. *DCO* nodrošina, lai visi *paraugi* tiktu uzglabāti saskaņā ar šiem kritērijiem.

**8.3.2.** *Paraugu* savākšanas iestāde izstrādā sistēmu *paraugu* glabāšanas ķēdes fiksēšanai un *paraugu* savākšanas dokumentēšanai, lai nodrošinātu, ka dokumentācija attiecībā uz katru *paraugu* ir pilnīga un tiek apstrādāta drošā veidā. Tas ietver apstiprināšanu, ka gan *paraugi*, gan *paraugu* savākšanas dokumentācija ir nonākusi paredzētajos galamērķos. Laboratorija par jebkurām *paraugu* stāvokļa neatbilstībām saņemšanas brīdī ziņo *pārbaudes* veikšanas iestādei saskaņā ar Laboratoriju *starptautisko standartu*.

*[Piezīme par 8. panta 3. punkta 2. apakšpunktu. Informāciju par to, kā paraugs ir uzglabāts pirms aizvešanas no dopinga kontroles punkta, var norādīt, piemēram, DCO ziņojumā.]*

**8.3.3.** *Paraugu* savākšanas iestāde izstrādā sistēmu, lai nodrošinātu, ka vajadzības gadījumā laboratorijai, kas veiks analīzes, ir pieejami norādījumi par veicamo analīžu veidu. Turklāt *antidopinga organizācija* laboratorijai sniedz 7. panta 4. punkta 5. apakšpunkta c), f), i), k), l), m), q), r), w), aa), bb) un cc) daļā norādīto informāciju rezultātu paziņošanas un statistikas vajadzībām un norāda, vai ir nepieciešama *parauga* saglabāšana saskaņā ar 4. panta 7. punkta 3. apakšpunktu.

# 9.0. *Paraugu* transportēšana un dokumentācija

## 9.1. Mērķis:

a) nodrošināt, lai *paraugi* un ar tiem saistītā dokumentācija nonāk laboratorijā, kas veiks analīzes, pienācīgā stāvoklī nepieciešamo analīžu veikšanai, un

b) garantēt, lai *DCO* drošā veidā un laikus nosūta *pārbaudes* veikšanas iestādei *paraugu* savākšanas procesa dokumentāciju.

## 9.2. Vispārīgi norādījumi

**9.2.1.** Transportēšana sākas tad, kad *paraugus* un ar tiem saistīto dokumentāciju aizved no *dopinga kontroles* punkta, un beidzas, kad plānotajā galamērķī apstiprina *paraugu* un *paraugu* savākšanas procesa dokumentācijas saņemšanu.

**9.2.2.** Galvenās darbības ir organizēt *paraugu* un ar tiem saistītās dokumentācijas drošu pārvešanu uz laboratoriju, kas veiks analīzes, un organizēt *paraugu* savākšanas procesa dokumentācijas drošu pārvešanu uz *pārbaudes* veikšanas iestādi.

## 9.3. Prasības attiecībā uz *paraugu* un dokumentācijas transportēšanu un glabāšanu

**9.3.1.** *Paraugu* savākšanas iestāde atļauj tādu transportēšanas sistēmu, kas nodrošina *paraugu* un dokumentācijas drošu transportēšanu, saglabājot *paraugu* un dokumentācijas viengabalainību, identitāti un drošību.

**9.3.2.** Uz laboratoriju, kas veiks *paraugu* analīzes, *paraugus* vienmēr transportē, izmantojot *paraugu* savākšanas iestādes atļauto transportēšanas metodi, tiklīdz tas ir iespējams pēc *paraugu* savākšanas procesa pabeigšanas. *Paraugus* transportē tā, lai pēc iespējas samazinātu *paraugu* bojājuma risku dažādu faktoru, piemēram, aizkavēšanās un ārkārtēju temperatūras svārstību, dēļ.

*[Piezīme par 9. panta 3. punkta 2. apakšpunktu. Antidopinga organizācijām būtu jāapspriež transportēšanas prasības īpašās situācijās (piemēram, ja paraugs ir ievākts higiēnas normām neatbilstošos apstākļos vai ja paraugu transportēšanas laikā uz laboratoriju var rasties aizkavēšanās) ar to laboratoriju, kas veiks paraugu analīzes, lai noteiktu, kas ir nepieciešams ar šādām situācijām saistītajos īpašajos apstākļos (piemēram, paraugu atdzesēšana vai sasaldēšana).]*

**9.3.3.** *Sportistus* identificējoša dokumentācija netiek pievienota *paraugiem* vai dokumentācijai, ko nosūta uz laboratoriju, kura šos *paraugus* analizēs.

**9.3.4.** *DCO* iespējami drīz pēc *paraugu* savākšanas procesa pabeigšanas nosūta *paraugu* savākšanas iestādei visu attiecīgo *paraugu* savākšanas procesa dokumentāciju, izmantojot *paraugu* savākšanas iestādes apstiprinātu transportēšanas metodi (tā var būt elektroniska pārsūtīšana).

**9.3.5.** Ja *paraugi* ar pievienoto dokumentāciju vai *paraugu* savākšanas procesa dokumentācija nav saņemta to attiecīgajos paredzētajos galamērķos vai ja transportēšanas laikā var būt tikusi apdraudēta *parauga* viengabalainība vai identitāte, *paraugu* savākšanas iestāde pārbauda glabāšanas ķēdi, bet *pārbaudes* veikšanas iestāde apsver, vai *paraugi* būtu jāatzīst par nederīgiem.

**9.3.6.** Dokumentāciju, kas attiecas uz *paraugu* savākšanas procesu un/vai antidopinga noteikumu pārkāpumu, *pārbaudes* veikšanas iestāde un/vai *paraugu* savākšanas iestāde uzglabā tik ilgi, cik ir norādīts *Starptautiskajā* privātuma un personas datu aizsardzības *standartā*, ievērojot arī citas šajā standartā norādītās prasības.

*[Piezīme par 9. panta 3. punktu. Kaut arī šeit noteiktās prasības saistībā ar paraugu un dokumentācijas transportēšanu un glabāšanu vienādi attiecas uz visiem urīna, asins un sportista bioloģiskās pases paraugiem, standarta prasības attiecībā uz asins paraugiem ir atrodamas D pielikumā “Asins paraugu savākšana”, bet prasības attiecībā uz sportista bioloģiskās pases vajadzībām paredzētu asins paraugu transportēšanu ir atrodamas I pielikumā “Sportista bioloģiskā pases asins paraugu savākšana, uzglabāšana un transportēšana”.]*

# 10.0. *Paraugu* īpašumtiesības

**10.1.** No *sportistiem* savāktie *paraugi* pieder *pārbaudes* iestādei attiecīgā *paraugu* savākšanas procesa vajadzībām.

**10.2.** *Pārbaudes* iestāde pēc pieprasījuma var nodot *paraugu* īpašumtiesības *rezultātu pārvaldības iestādei* vai citai *antidopinga organizācijai*.

**10.3.** *WADA* noteiktos apstākļos var uzņemties *pārbaudes* veikšanas pilnvaras saskaņā ar *Kodeksu* un Laboratoriju *starptautisko standartu*.

**10.4.** Ja *pārbaudes* iestāde nav par pasi atbildīgā organizācija, tā *pārbaudes* iestāde, kas sāka un vadīja *parauga* vākšanu, saglabā atbildību arī par papildu analītiskajām *pārbaudēm*, kas tiek veiktas *paraugam*. Tas ietver papildu apstiprināšanas procedūras(-u) veikšanu vai nu pēc pieprasījumiem, ko *ADAMS* sistēmā automātiski izveido *sportista bioloģiskās pases* adaptīvais modelis (piemēram, GC/C/IRMS pieprasījums paaugstināta T/E gadījumā), vai pēc *APMU* pieprasījuma (piemēram, GC/C/IRMS pieprasījums urīna “steroīdu garenprofila” anormālu sekundāro *marķieru* dēļ vai *ESA* analīžu pārbaudes aizdomīgu hematoloģisko *marķieru* vērtību dēļ).

# TREŠĀ DAĻA. INFORMĀCIJAS APKOPOŠANAS UN IZMEKLĒJUMU STANDARTI

# 11.0. Informācijas apkopošana, novērtēšana un izmantošana

## 11.1. Mērķis

*Antidopinga organizācijas* nodrošina, ka tās spēj iegūt, novērtēt un apstrādāt antidopinga datus no visiem pieejamajiem avotiem, lai palīdzētu novērst un atklāt dopinga gadījumus, būtu pietiekami informētas efektīva, pārdomāta un samērīga pārbaužu veikšanas plāna izstrādei, plānotu *mērķpārbaudes* un veiktu izmeklēšanu, ko paredz *Kodeksa* 5. panta 7. punkts. 11. panta mērķis ir noteikt standartus šādu datu efektīvai un lietderīgai apkopošanai, novērtēšanai un apstrādei minētajos nolūkos.

*[Piezīme par 11. panta 1. punktu. Lai gan pārbaužu veikšana vienmēr būs pret dopingu vērsto pasākumu neatņemama daļa, ne vienmēr pietiek tikai ar pārbaudēm, lai konstatētu un noteiktu nepieciešamo standartu visiem Kodeksā apzinātajiem antidopinga noteikumu pārkāpumiem. Jo īpaši, lai gan aizliegtu vielu un aizliegtu metožu lietošanu bieži var neatklāt, veicot paraugu analīzes, citus Kodeksa antidopinga noteikumu pārkāpumus (un bieži vien lietošanu) parasti var efektīvi atklāt un izskatīt, apkopojot un izmeklējot “ar analīzēm nesaistītus” antidopinga datus un informāciju. Tas nozīmē, ka antidopinga organizācijām ir jāizstrādā efektīvas un lietderīgas datu apkopošanas un izmeklēšanas funkcijas. WADA ir izstrādājusi Informācijas vākšanas un izmeklēšanas pamatnostādnes, kurās ir veikta gadījumu izpēte, lai palīdzētu antidopinga organizācijām labāk izprast pieejamo “neanalītisko” informāciju un sniegtu atbalstu un norādījumus parakstītājiem saistībā ar pasākumiem, ko tie veic, lai ievērotu Kodeksu un starptautiskos standartus.*

## 11.2. Antidopinga informācijas apkopošana

**11.2.1.** *Antidopinga organizācijas* veic visu, kas ir to spēkos, lai nodrošinātu, ka tās spēj iegūt vai saņemt antidopinga informāciju no visiem pieejamajiem avotiem, tostarp no *sportistiem* un *sportistu palīgpersonāla* (tostarp *Kodeksa* 10. panta 7. punkta 1. apakšpunktā paredzēto *būtisko palīdzību*), sabiedrības locekļiem (piemēram, izmantojot konfidenciālu uzticības tālruni), *paraugu* savākšanas personāla (piemēram, izmantojot uzdevumu izpildes ziņojumus, ziņojumus par negadījumiem u. c.), laboratorijām, farmācijas uzņēmumiem, citām *antidopinga organizācijām*, *WADA*, valstu federācijām, tiesībaizsardzības iestādēm, citām uzraudzības un disciplinārajām struktūrām, kā arī (jebkura veida) plašsaziņas līdzekļiem.

**11.2.2.** *Antidopinga organizācijas* ievieš politiku un procedūras, kas nodrošina, ka iegūtā vai saņemtā antidopinga informācija tiek apstrādāta droši un konfidenciāli, ka informācijas avoti ir aizsargāti, ka informācijas noplūdes risks vai netīša izpaušana tiek novērsta pienācīgi un ka ar tiesībaizsardzības iestādēm, citām attiecīgajām iestādēm un/vai citām trešajām personām kopīgi lietotā informācija tiek apstrādāta, izmantota un izpausta tikai likumīgām antidopinga vajadzībām.

## 11.3. Antidopinga informācijas novērtēšana un analīze

**11.3.1.** *Antidopinga organizācijas* nodrošina, ka pēc informācijas saņemšanas tās spēj novērtēt visas antidopinga informācijas atbilstību, ticamību un precizitāti, ņemot vērā avota veidu un apstākļus, kādos informācija ir iegūta vai saņemta.

*[Piezīme par 11. panta 3. punkta 1. apakšpunktu. Ir dažādi paraugi, ko var izmantot par pamatu antidopinga informācijas novērtēšanai un analīzei. Ir arī datubāzes un lietu pārvaldības sistēmas, kas var noderēt šādas informācijas organizēšanā, apstrādē, analīzē un savstarpējā sasaistē.]*

**11.3.2.** Visa *antidopinga organizācijas* iegūtā vai saņemtā informācija dopinga apkarošanas jomā jāpārbauda un jāizanalizē, lai noteiktu veidus, tendences un saistības, kas *antidopinga organizācijai* var palīdzēt izstrādāt efektīvu antidopinga stratēģiju un/vai noteikt (ja informācija attiecas uz konkrētu gadījumu), vai ir pamatots iemesls aizdomām, ka ir izdarīts antidopinga noteikumu pārkāpums tā, ka ir pamatojums veikt papildu izmeklēšanu saskaņā ar *Starptautiskā rezultātu pārvaldības standarta* 12. pantu.

## 11.4. Informācijas rezultāti

**11.4.1.** Antidopinga informāciju izmanto, lai palīdzētu (neierobežoti) izstrādāt, pārskatīt un pārstrādāt pārbaužu veikšanas plānu un/vai noteikt, kad veicamas *mērķpārbaudes* (vienmēr saskaņā ar 4. pantu), un/vai izveidot konkrētus un informatīvus lietas materiālus attiecībā uz izmeklēšanu saskaņā ar 12. pantu.

**11.4.2.** *Antidopinga organizācijām* arī jāizstrādā un jāīsteno politikas nostādnes un procedūras informācijas apmaiņai (attiecīgā gadījumā un saskaņā ar piemērojamajiem tiesību aktiem) ar citām *antidopinga organizācijām* (piemēram, ja informācija attiecas uz to piekritībā esošiem *sportistiem* vai citām *personām*) un/vai tiesībaizsardzības iestādēm, un/vai citām attiecīgām uzraudzības vai disciplinārajām iestādēm (piemēram, ja informācija liecina par iespējamu nozieguma izdarīšanu vai normatīvo aktu pārkāpumu, vai citu profesionālās ētikas normu pārkāpumu).

**11.4.3.** *Antidopinga organizācijām* jāizstrādā un jāīsteno politikas nostādnes un procedūras, lai mudinātu un iedrošinātu ziņotājus saskaņā ar *WADA* tīmekļa vietnē ietverto *WADA* politiku attiecībā uz ziņošanu.

# 12.0. Izmeklēšana

## 12.1. Mērķis

12. panta mērķis ir noteikt standartus efektīvai un rezultatīvai izmeklēšanai, kas *antidopinga organizācijām* jāveic saskaņā ar *Kodeksu*, tostarp arī:

a) *netipisku parametru*, *netipisku [bioloģiskās] pases parametru* un *nelabvēlīgu [bioloģiskās] pases parametru* izpētei saskaņā ar *Starptautisko rezultātu pārvaldības standartu*;

b) jebkādas citas ar analīzēm saistītas vai nesaistītas informācijas un/vai ziņu izpētei atbilstoši *Starptautiskajam rezultātu pārvaldības standartam*, ja ir pamatots iemesls aizdomām, ka var būt izdarīts antidopinga noteikumu pārkāpums;

c) ar *nelabvēlīgiem [bioloģiskās] pases parametriem* saistīto un/vai no šādiem parametriem izrietošo apstākļu izpētei, lai iegūtu papildu informāciju par citām dopinga lietošanā iesaistītajām *personām* vai izmantotajām metodēm (piemēram, intervējot attiecīgo *sportistu*), un

d) ja ir konstatēts, ka *sportists* ir pārkāpis antidopinga noteikumus, izmeklēšanai saskaņā ar *Kodeksa* 20. pantu par to, vai šajā pārkāpumā varētu būt iesaistīts *sportistu palīgpersonāls* vai citas *personas*.

**12.1.1.** Katrā ziņā izmeklēšanai ir viens no šiem mērķiem:

a) vai nu izslēgt iespējamo pārkāpumu/iesaistīšanos pārkāpumā, vai

b) iegūt pierādījumus tiesvedības ierosināšanai par antidopinga noteikumu pārkāpumu saskaņā ar *Kodeksa* 8. pantu, vai

c) sniegt pierādījumus par *Kodeksa* vai piemērojamā *starptautiskā standarta* pārkāpumu.

## 12.2. Iespējamo antidopinga noteikumu pārkāpumu izmeklēšana

**12.2.1.** *Antidopinga organizācijas* nodrošina, ka tās spēj konfidenciāli un efektīvi veikt izmeklēšanu attiecībā uz jebkādu citu ar analīzēm saistītu vai nesaistītu informāciju vai ziņām, kas liecina, ka ir pamatots iemesls aizdomām, ka var būt izdarīts antidopinga noteikumu pārkāpums, saskaņā ar *Starptautisko rezultātu pārvaldības standartu*.

*[Piezīme par 12. panta 2. punkta 1. apakšpunktu. Ja mēģinājumā savākt paraugu no sportista tiek iegūta informācija, kas liecina par iespējamu izvairīšanos no parauga savākšanas un/vai atteikšanos ierasties uz parauga savākšanu vai neierašanos uz to pēc pienācīgi sniegta paziņojuma, pārkāpjot Kodeksa 2. panta 3. punktu, vai par iespējamu dopinga kontroles falsifikāciju vai falsifikācijas mēģinājumu, pārkāpjot Kodeksa 2. panta 5. punktu, šo lietu izmeklē saskaņā ar Starptautisko rezultātu pārvaldības standartu.]*

**12.2.2.** *Antidopinga organizācija* apkopo un reģistrē visu saistīto informāciju un dokumentāciju, cik ātri vien iespējams, lai iegūtu no šīs informācijas un dokumentācijas pieņemamu un ticamu pierādījumu par iespējamo antidopinga noteikumu pārkāpumu un/vai noteiktu turpmākos izmeklēšanas virzienus, kā rezultātā var atklāt šādu pierādījumu. *Antidopinga organizācija* nodrošina, ka izmeklēšana vienmēr tiek veikta taisnīgi, objektīvi un neatkarīgi. Izmeklējumu veikšanu, informācijas novērtēšanu un izmeklēšanas laikā gūtos pierādījumus, kā arī izmeklēšanas rezultātu pilnībā dokumentē.

*[Piezīme par 12. panta 2. punkta 2. apakšpunktu. Svarīgi, ka informācija antidopinga organizācijai tiek sniegta un antidopinga organizācija to apkopo, cik ātri vien iespējams un cik sīki vien iespējams, tāpēc ka, jo ilgāks laikposms starp negadījumu un izmeklēšanu, jo lielāks risks, ka konkrēti pierādījumi var vairs neeksistēt. Izmeklējumi nebūtu jāveic šauri, ņemot vērā tikai rezultātu (piemēram, tiesvedības par antidopinga noteikumu pārkāpšanu organizēšana pret sportistu vai citu personu). Tā vietā izmeklētājam(-iem) jābūt atvērtam(-iem) un jāapsver visi iespējamie rezultāti katrā svarīgajā izmeklēšanas posmā, un jāmēģina iegūt ne tikai tos pieejamos pierādījumus, kas liecina par nepieciešamību ierosināt tiesvedību, bet arī jebkādus pieejamos pierādījumus, kas liecina, ka tiesvedība ir jāizbeidz.]*

**12.2.3.** *Antidopinga organizācijai* būtu jālieto visi izmeklēšanas resursi, kas tai ir pamatoti pieejami, lai veiktu izmeklēšanu. Tajā var ietilpt informācijas saņemšana no tiesībaizsardzības iestādēm un citām attiecīgajām iestādēm, tostarp citiem regulatoriem, un to sniegtā palīdzība. Tomēr *antidopinga organizācijai* arī pilnībā jāizmanto visi tās rīcībā esošie izmeklēšanas resursi, tostarp *sportista bioloģiskās pases* programma, atbilstoši piemērojamajiem noteikumiem piešķirtās izmeklēšanas pilnvaras (piemēram, pilnvaras pieprasīt attiecīgu dokumentu un informācijas sagatavošanu, kā arī pilnvaras nopratināt gan iespējamos lieciniekus, gan *sportistu* vai citu *personu*, uz ko attiecas izmeklēšana) un pilnvaras pārtraukt *sportistam* noteikto *diskvalifikācijas* periodu apmaiņā pret *būtiskas palīdzības* sniegšanu saskaņā ar *Kodeksa* 10. panta 7. punkta 1. apakšpunktu.

**12.2.4.** Saskaņā ar *Kodeksa* 21. pantu *sportistiem* un *sportista palīgpersonālam* ir jāsadarbojas *antidopinga organizāciju* veiktajās izmeklēšanās. Pretējā gadījumā pret viņiem jāierosina disciplinārlieta saskaņā ar piemērojamajiem noteikumiem. Ja viņu rīcības rezultātā tiek izgāzts izmeklēšanas process (piemēram, sniedzot nepatiesu, maldinošu vai nepilnīgu informāciju un/vai iznīcinot iespējamos pierādījumus), *antidopinga organizācijai* būtu jāierosina tiesvedība pret viņiem par *Kodeksa* 2. panta 5. punkta (*falsifikācija* vai *falsifikācijas mēģinājums*) pārkāpumu.

## 12.3. Izmeklējumu rezultāti

**12.3.1.** *Antidopinga organizācija* pieņem lēmumu efektīvi un bez liekas kavēšanās par to, vai būtu jāierosina tiesvedība pret *sportistu* vai citu *personu*, kuru tur aizdomās par antidopinga noteikumu pārkāpšanu. Kā norādīts *Kodeksa* 13. panta 3. punktā, ja *antidopinga organizācija* nespēj pieņemt šādu lēmumu *WADA* noteiktā pamatotā termiņā, *WADA* var nolemt iesniegt pārsūdzību tieši *CAS* tādā pašā veidā kā gadījumā, ja *antidopinga organizācija* būtu pieņēmusi lēmumu, kurā atzīts, ka antidopinga noteikumu pārkāpums nav izdarīts. Tomēr, kā norādīts piezīmē par *Kodeksa* 13. panta 3. punktu, pirms šādas darbības veikšanas *WADA* apspriedīsies ar *antidopinga organizāciju* un dos tai iespēju paskaidrot, kāpēc tā vēl nav pieņēmusi lēmumu.

**12.3.2.** Ja *antidopinga organizācija*, pamatojoties uz savas izmeklēšanas rezultātiem, secina, ka pret *sportistu* vai citu *personu*, kuru tur aizdomās par antidopinga noteikumu pārkāpumu, būtu jāierosina tiesvedība, tā par šo lēmumu paziņo *Starptautiskajā rezultātu pārvaldības standartā* norādītajā veidā un ierosina tiesvedību pret attiecīgo *sportistu* vai citu *personu* saskaņā ar *Kodeksa* 8. pantu.

**12.3.3.** Ja *antidopinga organizācija*, pamatojoties uz savas izmeklēšanas rezultātiem, secina, ka pret *sportistu* vai citu *personu*, kuru tur aizdomās par antidopinga noteikumu pārkāpumu, nebūtu jāierosina tiesvedība:

**12.3.3.1.** tā šo lēmumu rakstveidā paziņo *WADA* un *sportista* vai citas *personas* starptautiskajai federācijai un *valsts antidopinga organizācijai*, norādot iemeslus, saskaņā ar *Kodeksa* 14. panta 1. punkta 4. apakšpunktu;

**12.3.3.2.** tā sniedz tādu citu informāciju par izmeklēšanu, ko pamatoti pieprasa *WADA* un/vai starptautiskā federācija, un/vai *valsts antidopinga organizācija*, lai izlemtu, vai pārsūdzēt šo lēmumu;

**12.3.3.3.** jebkurā gadījumā tā apsver, vai kāda izmeklēšanas laikā saņemtā informācija un/vai izdarītie secinājumi būtu jāizmanto pārdomāta pārbaužu veikšanas plāna izstrādei un/vai *mērķpārbaužu* plānošanai, un/vai šī informācija un/vai secinājumi būtu jākoplieto ar kādu citu struktūru saskaņā ar 11. panta 4. punkta 2. apakšpunktu.

# A PIELIKUMS. IZMAIŅAS ATTIECĪBĀ UZ *SPORTISTIEM* AR INVALIDITĀTI

**A.1. Mērķis**

Nodrošināt to, ka saistībā ar *paraugu* nodošanu pēc iespējas tiek ņemtas vērā *sportistu* ar invaliditāti īpašās vajadzības, neietekmējot *paraugu* savākšanas procesa integritāti.

**A.2. Darbības joma**

Process, kurā nosaka, vai izmaiņas ir nepieciešamas, sākas ar to, ka konstatē, kādās situācijās *paraugu* savākšanā ir iesaistīti *sportisti* ar invaliditāti, un beidzas ar to, ka veic izmaiņas attiecībā uz *paraugu* savākšanas procedūrām un inventāru, ja tas vajadzīgs un iespējams.

**A.3. Atbildība**

**A.3.1.** Attiecīgi *pārbaudes* veikšanas iestādes vai *paraugu* savākšanas iestādes pienākums ir iespēju robežās nodrošināt, lai *DCO* ir visa informācija un *paraugu* vākšanas inventārs, kas nepieciešams, lai īstenotu *parauga* savākšanas procesu *sportistam* ar invaliditāti, tostarp informācija par šo invaliditāti, kas var ietekmēt procedūru, kura jāievēro, īstenojot *parauga* savākšanas procesu.

**A.3.2.** *DCO* pienākums ir veikt *paraugu* savākšanu.

**A.4. Prasības**

**A.4.1.** *Sportistiem* ar invaliditāti paziņojumu sniedz un *parauga* savākšanu veic saskaņā ar standarta paziņošanas un *paraugu* savākšanas procedūrām, ja vien *sportista* invaliditātes dēļ nav nepieciešamas izmaiņas.

*[Piezīme par A pielikuma 4. punkta 1. apakšpunktu. Ja sportistam ir intelektuālās attīstības traucējumi, pārbaudes veikšanas iestāde lemj, vai no viņa pārstāvja ir jāsaņem piekrišana pārbaudes veikšanai, un par to informē paraugu savākšanas iestādi un paraugu savākšanas personālu.]*

**A.4.2.** Plānojot vai sagatavojot *paraugu* savākšanu, *paraugu* savākšanas iestāde un *DCO* apsver, vai *paraugu* savākšana tiks veikta arī no tiem *sportistiem* ar invaliditāti, kuru dēļ var būt nepieciešamas izmaiņas paziņojuma sniegšanas vai *paraugu* savākšanas standarta procedūrās, tostarp *paraugu* vākšanas inventārā un *dopinga kontroles* punktā.

**A.4.3.** *Paraugu* savākšanas iestāde un *DCO* atkarībā no situācijas ir pilnvarots veikt izmaiņas, ja tas ir iespējams un ja šādas izmaiņas neapdraud *parauga* identitāti, drošību vai viengabalainību. *DCO* apspriežas ar *sportistu*, lai noteiktu, kādas izmaiņas var būt nepieciešamas šā *sportista* invaliditātes dēļ. Visas šīs izmaiņas dokumentē.

**A.4.4.** Ja *sportistam* ir garīgi, fiziski vai sensori traucējumi, tad ar paša *sportista* atļauju un *DCO* piekrišanu *parauga* savākšanas procesa laikā viņam var palīdzēt vai nu viņa pārstāvis, vai *paraugu* savākšanas personāls.

**A.4.5.** Ciktāl netiek apdraudēta *parauga* identitāte, drošība vai viengabalainība, *DCO* var nolemt izmantot alternatīvu *paraugu* vākšanas inventāru vai alternatīvu *dopinga kontroles* punktu, ja tas nepieciešams, lai *sportists* varētu nodot *paraugu*.

**A.4.6.** *Sportisti*, kuri lieto urīna savācējsistēmas vai urīna drenāžas sistēmas, pirms analīzēm paredzēta urīna *parauga* nodošanas šīs sistēmas iztukšo. Ja iespējams, pirms *paraugu* savākšanas esošās urīna savācējsistēmas vai urīna drenāžas sistēmas nomaina, aizstājot ar jauniem, nelietotiem katetriem vai drenāžas sistēmām. Katetrs vai drenāžas sistēma nav *paraugu* vākšanas inventāra obligāta daļa, kas jānodrošina *paraugu* savākšanas iestādei; gluži pretēji, pašam *sportistam* ir pienākums nodrošināt, lai šim nolūkam būtu pieejams nepieciešamais inventārs.

**A.4.7.** Ja *sportistam* ir redzes vai intelektuālās attīstības traucējumi, *DCO* un/vai *sportists* var izlemt, vai *parauga* savākšanas procesa laikā būs klāt viņu pārstāvis. *Paraugu* savākšanas procesa laikā *sportista* pārstāvis un/vai *DCO* pārstāvis var novērot *DCO*/pavadoni, kas ir liecinieki tam, kā *sportists* nodod urīna *paraugu*.Šis pārstāvis vai šie pārstāvji nedrīkst tieši novērot urīna *parauga* nodošanu, ja vien *sportists* to nav lūdzis.

**A.4.8.** *DCO* protokolē izmaiņas, kas saistībā ar *sportistiem* ar invaliditāti ir veiktas *paraugu* savākšanas standarta procedūrās, tostarp attiecīgās izmaiņas, kas norādītas saistībā ar iepriekš minētajām darbībām.

# B PIELIKUMS. IZMAIŅAS ATTIECĪBĀ UZ *NEPILNGADĪGIEM SPORTISTIEM*

**B.1. Mērķis**

Nodrošināt to, ka saistībā ar *paraugu* nodošanu pēc iespējas tiek ņemtas vērā *nepilngadīgu* *sportistu* vajadzības, neietekmējot *paraugu* savākšanas procesa integritāti.

**B.2. Darbības joma**

Process, kurā nosaka, vai izmaiņas ir nepieciešamas, sākas ar to, ka konstatē, kādās situācijās *paraugu* savākšanā ir iesaistīti *nepilngadīgi* *sportisti*, un beidzas ar to, ka veic izmaiņas attiecībā uz *paraugu* savākšanas procedūrām, ja tas vajadzīgs un iespējams.

**B.3. Atbildība**

**B.3.1.** *Pārbaudes* iestāde ir atbildīga par to, lai pēc iespējas nodrošinātu, ka DCO ir pieejama visa vajadzīgā informācija, lai veiktu *paraugu* savākšanas procesu no *nepilngadīga* *sportista*. Tas vajadzības gadījumā ietver apstiprinājumu, ka ir nepieciešama vecāku piekrišana *pārbaudes* veikšanai ikvienam *nepilngadīgam sportistam*, kas piedalās sacensībās.

**B.3.2.** *DCO* pienākums ir veikt *paraugu* savākšanu.

**B.4. Prasības**

**B.4.1.** *Nepilngadīgiem sportistiem* paziņojumu sniedz un *paraugu* savākšanu no viņiem veic saskaņā ar paziņojuma sniegšanas un *paraugu* savākšanas standarta procedūrām, ja vien *sportista nepilngadības* dēļ nav nepieciešamas izmaiņas.

**B.4.2.** Plānojot vai sagatavojot *paraugu* savākšanu, *paraugu* savākšanas iestāde un *DCO* apsver, vai *paraugu* savākšana tiks veikta arī no tiem *nepilngadīgajiem sportistiem*, kuru dēļ var būt nepieciešamas izmaiņas paziņojuma sniegšanas vai *paraugu* savākšanas standarta procedūrās.

**B.4.3.** *Paraugu* savākšanas iestāde un *DCO* atkarībā no situācijas ir pilnvarots veikt izmaiņas, ja tas ir iespējams un ja šādas izmaiņas neapdraud *parauga* identitāti, drošību vai viengabalainību. Visas šīs izmaiņas dokumentē.

**B.4.4.** *Nepilngadīgajam sportistam* par *pārbaudi* būtu jāpaziņo viņa pārstāvja (kurš nav *nepilngadīgs*), kā arī *DCO*/pavadoņa klātbūtnē, un šis *sportists* var izvēlēties, vai pārstāvis viņu pavada visa *paraugu* savākšanas procesa laikā. Pat ja *nepilngadīgais* atsakās no pārstāvja, attiecīgi *paraugu* savākšanas iestāde vai *DCO* apsver, vai laikā, kad *sportistam* tiek paziņots par *pārbaudi*, būtu nepieciešama kādas citas trešās personas klātbūtne.

**B.4.5.** Ja *nepilngadīgais sportists* atsakās no pārstāvja klātbūtnes *paraugu* savākšanas laikā, *DCO* skaidri dokumentē šo faktu. Šā apstākļa dēļ pārbaude nav nederīga, tomēr to protokolē.

**B.4.6.** *DCO* nosaka, kurš var būt klāt laikā, kad no *nepilngadīgā sportista* tiek savākts *paraugs*, papildus *DCO*/pavadonim, kas ir klāt šajā procesā. *Nepilngadīgā* pārstāvis var būt klāt *parauga* nodrošināšanas laikā (tostarp novērot *DCO* laikā, kad *nepilngadīgais* nodod urīna *paraugu*, bet viņš tieši nenovēro urīna *parauga* nodošanu, ja vien *nepilngadīgais* to nepieprasa). *DCO*/pavadoņa pārstāvis novēro tikai *DCO*/pavadoni un tieši nenovēro *parauga* nodošanu.

**B.4.7.** Vēlamā vieta visu *nepilngadīgo ārpussacensību pārbaudēm* ir tāda, kur pastāv vislielākā iespējamība, ka *paraugu* savākšanas procesa laikā būs pieejams *sportista* pārstāvis (kurš nav *nepilngadīgais*), piemēram, treniņu vieta.

**B.4.8.** *Pārbaudes* veikšanas iestāde vai *paraugu* savākšanas iestāde (attiecīgā gadījumā) apsver, kāda būtu atbilstoša procesa norise gadījumā, ja laikā, kad *nepilngadīgam sportistam* tiek veikta *pārbaude*, klāt nav viņa pārstāvja (kurš nav *nepilngadīgais*) (piemēram, nodrošinot, ka šāda *nepilngadīgā sportista* *parauga* savākšanas procesa laikā ir klāt vairāk nekā viens *paraugu* savākšanas darbinieks), un palīdz *nepilngadīgajam* atrast pārstāvi, ja *nepilngadīgais* to pieprasa.

# C PIELIKUMS. URĪNA *PARAUGU* SAVĀKŠANA

**C.1. Mērķis**

Savākt *sportista* urīna *paraugu*, nodrošinot:

a) atbilstību attiecīgiem starptautiski atzītiem standarta piesardzības principiem veselības aprūpes iestādēs, lai nekaitētu *sportista* un *paraugu* savākšanas personāla veselībai un drošībai;

b) *parauga* atbilstību prasībām par analīzēm piemērotu īpatnējo svaru un analīzēm piemērotu urīna daudzumu. *Parauga* neatbilstība šīm prasībām neietekmē tā piemērotību analīzēm. Par *parauga* piemērotību analīzēm lemj attiecīgā laboratorija, apspriežoties ar *pārbaudes* veikšanas iestādi par konkrētā *parauga* savākšanas procesu;

*[Piezīme par 1.0. punkta b) apakšpunktu. Mērījumi, kas veikti praksē, lai noteiktu, vai paraugam ir analīzēm piemērots īpatnējais svars un analīzēm piemērots urīna daudzums, ir provizoriski, lai novērtētu, vai paraugs atbilst analīžu prasībām. Iespējams, ka laboratorijas inventāra precizitātes dēļ var būt neatbilstības starp uz vietas iegūtajiem rādījumiem un galīgajiem laboratorijas rādījumiem. Laboratorijas rādījums tiks uzskatīts par galīgu, un šādas neatbilstības (ja tādas ir) nav pamats sportistiem censties atcelt vai citādi apstrīdēt nelabvēlīgus analīžu rezultātus.]*

c) ka *paraugs* nav pārveidots, aizstāts ar citu, piesārņots vai kā citādi viltots;

d) ka uz parauga ir skaidri un precīzi norādīti *parauga* identifikācijas dati un

e) ka *paraugs* ir droši aizzīmogots, ievietojot to pret falsifikāciju drošā komplektā.

**C.2. Darbības joma**

Urīna *parauga* savākšana sākas ar to, ka *sportistu* informē par *parauga* savākšanas prasībām; urīna *parauga* savākšana beidzas ar to, ka izlej visu atlikušo urīnu, kas palicis pāri pēc *sportista* *parauga* savākšanas procesa.

**C.3. Atbildība**

**C.3.1.** *DCO* pienākums ir nodrošināt visu *paraugu* pareizu savākšanu, identificēšanu un aizzīmogošanu.

**C.3.2.** *DCO*/pavadoņa pienākums ir tieši novērot urīna *parauga* nodošanas procesu.

**C.4. Prasības**

**C.4.1.** *DCO* nodrošina, ka *sportists* tiek informēts par *parauga* savākšanas procesa prasībām, tostarp par visām izmaiņām saskaņā ar A pielikumu “Izmaiņas attiecībā uz *sportistiem* ar invaliditāti”.

**C.4.2.** *DCO* nodrošina, ka *sportistam* ir piedāvāta iespēja izvēlēties piemērotus *parauga* savākšanas traukus *parauga* savākšanai. Ja *sportista* invaliditātes dēļ saskaņā ar A pielikumu “Izmaiņas attiecībā uz *sportistiem* ar invaliditāti” ir jāizmanto papildu inventārs vai cits inventārs, *DCO* pārbauda šo aprīkojumu, lai pārliecinātos, ka tas neietekmēs *parauga* identitāti vai viengabalainību.

**C.4.3.** Kad *sportists* izvēlas paraugu savākšanas trauku, kā arī attiecībā uz tāda pārējā *paraugu* vākšanas inventāra izvēli, kurā tieši uzglabā urīna *paraugu*, *DCO* sniedz *sportistam* norādījumus pārbaudīt, vai visi izraudzītā inventāra zīmogi ir neskarti un vai inventārs nav bijis falsificēts. Ja *sportists* nav apmierināts ar izraudzīto inventāru, viņš var izvēlēties citu. Ja *sportists* nav apmierināts ar visu piedāvāto inventāru, *DCO* reģistrē šo faktu. Ja *DCO* nepiekrīt *sportistam*, ka viss piedāvātais inventārs ir neapmierinošs, *DCO* norāda, lai *sportists* turpina *paraugu* savākšanas procesu. Ja *DCO* piekrīt *sportistam*, ka viss piedāvātais inventārs ir neapmierinošs, *DCO* pārtrauc *parauga* savākšanas procesu un reģistrē šo faktu.

**C.4.4.** Paraugu savākšanas trauks un visi nodotie *paraugi* ir *sportista* pārvaldībā līdz *parauga* (vai *parauga* daļas) aizzīmogošanai, ja vien *sportista* invaliditātes dēļ nav nepieciešama palīdzība saskaņā ar A pielikumu “Izmaiņas attiecībā uz *sportistiem* ar invaliditāti”. Izņēmuma apstākļos ar *sportista* atļauju un *DCO* piekrišanu ikvienam *sportistam* *parauga* savākšanas procesā var palīdzēt viņa pārstāvis vai *paraugu* savākšanas personāls.

**C.4.5.** *DCO*/pavadonim, kurš ir liecinieks *parauga* nodošanai, ir tāds pats dzimums kā *sportistam*, kurš nodod *paraugu*, un attiecīgā gadījumā tāds dzimums, kā tas, kam ir paredzēts *sporta pasākums*, kurā sacenšas attiecīgais *sportists*.

**C.4.6.** Ja iespējams, *DCO*/pavadonis nodrošina, lai *sportists* vai nu pirms *parauga* nodošanas kārtīgi nomazgā rokas, vai arī *parauga* nodošanas laikā lieto piemērotus (piemēram, vienreizlietojamus) cimdus.

**C.4.7.** *DCO*/pavadonis un *sportists* dodas uz vietu, kurā ir nodrošināts privātums, lai veiktu *parauga* savākšanu.

**C.4.8.** *DCO*/pavadonis nodrošina, lai viņam nekas neaizsegtu skatu un viņš redzētu, kā *paraugs* tiek izvadīts no *sportista* ķermeņa, un turpina novērot *paraugu* pēc tā sniegšanas, līdz *paraugs* ir droši aizzīmogots. Lai nodrošinātu iespēju skaidri un neaizsegti novērot *parauga* nodošanas procesu, *DCO*/pavadonis norāda, lai *sportists* novelk vai atbilstoši sakārto drēbes, kas *DCO*/pavadonim traucē skaidri redzēt *parauga* nodošanas procesu.

**C.4.9.** *DCO*/pavadonis nodrošina, ka *sportista* nodotais urīns tiek savākts paraugu savākšanas traukā, līdz tas ir maksimāli piepildīts, un pēc tam *sportists* tiek mudināts pilnībā iztukšot urīnpūsli tualetē. *DCO* *sportista* acu priekšā pārbauda, vai *sportists* ir nodevis analīzēm piemērotu urīna daudzumu.

**C.4.10.** Ja *sportista* nodotais urīna daudzums ir nepietiekams, *DCO* veic *parauga* daļas savākšanas procedūru saskaņā ar E pielikumu “Urīna *paraugi*, kuru apjoms ir nepietiekams”.

**C.4.11.** Ja *sportista* nodotā urīna daudzums ir pietiekams, *DCO* sniedz norādījumus *sportistam* izvēlēties tādu *paraugu* savākšanas komplektu, kurā ir A un B parauga pudeles vai konteineri, saskaņā ar C pielikuma 4. punkta 3. apakšpunktu.

**C.4.12.** Kad *sportists* ir izvēlējies *parauga* savākšanas komplektu, *DCO* un *sportists* pārbauda, vai visi *parauga* kodu numuri sakrīt un vai *DCO* pareizi reģistrē šo kodu numuru *dopinga kontroles* veidlapā. Ja *sportists* vai *DCO* konstatē, ka numuri nesakrīt, *DCO* norāda, lai *sportists* izvēlas citu komplektu saskaņā ar C pielikuma 4. punkta 3. apakšpunktu. *DCO* šo gadījumu reģistrē.

**C.4.13.** *Sportists* ielej minimālo analīzēm piemēroto urīna daudzumu B parauga pudelē vai konteinerā (vismaz 30 ml) un pēc tam atlikušo urīnu ielej A parauga pudelē (vismaz 60 ml). Analīzēm piemērots urīna daudzums ir uzskatāms par absolūto minimumu. Ja nodotā urīna apjoms pārsniedz minimālo analīzēm piemēroto urīna daudzumu, *DCO* pārliecinās, ka *sportists* A parauga pudelē vai konteinerā iepilda tik daudz urīna, cik tas ir ieteicams saskaņā ar inventāra ražotāja norādēm. Ja urīns vēl paliek pāri, *DCO* pārliecinās, ka *sportists* iepilda B parauga pudelē vai konteinerā tik daudz urīna, cik tas ir ieteicams saskaņā ar inventāra ražotāja norādēm. *DCO* sniedz *sportistam* norādījumus atstāt nedaudz urīna savākšanas traukā un paskaidro, ka tādējādi *DCO* varēs pārbaudīt šo atlikušo urīnu saskaņā ar C pielikuma 4. punkta 15. apakšpunktu.

**C.4.14.** *Sportists* saskaņā ar *DCO* norādījumiem aizzīmogo A un B paraugu pudeles vai konteinerus. *DCO* *sportista* acu priekšā pārbauda, vai pudeles vai konteineri ir pienācīgi aizzīmogoti.

**C.4.15.** *DCO* pārbauda paraugu savākšanas traukā atlikušo urīnu, lai noteiktu, vai *paraugam* ir analīzēm piemērots īpatnējais svars. Ja *DCO* uz vietas veiktās pārbaudes rezultāts liecina, ka *paraugam* nav analīzēm piemērota īpatnējā svara, *DCO* rīkojas saskaņā ar F pielikumu “Urīna *paraugi*, kas neatbilst prasībai par analīzēm piemērotu īpatnējo svaru”.

**C.4.16.** Urīnu izlej tikai tad, kad A un B parauga pudeles vai konteineri ir aizzīmogoti un atlikušais urīns ir pārbaudīts saskaņā ar C pielikuma 4. punkta 15. apakšpunktu.

**C.4.17.** *Sportistam* tiek dota iespēja noraudzīties tā pāri palikušā urīna izliešanā, kuru nenosūtīs analīzēm.

# D PIELIKUMS. ASINS *PARAUGU* SAVĀKŠANA

**D.1. Mērķis**

Savākt *sportista* asins *paraugu* tādā veidā, lai nodrošinātu:

a) atbilstību attiecīgiem starptautiski atzītiem standarta piesardzības principiem veselības aprūpes iestādēs, un nodrošinot, ka *paraugu* ievāc atbilstoši kvalificēta *persona*, lai nekaitētu *sportista* un *paraugu* savākšanas personāla veselībai un drošībai;

b) ka *parauga* kvalitāte un apjoms atbilst attiecīgajām analīžu vadlīnijām;

c) ka *paraugs* nav pārveidots, aizstāts ar citu, piesārņots vai kā citādi falsificēts;

d) ka uz *parauga* ir skaidri un precīzi norādīti *parauga* identifikācijas dati un

e) ka *paraugs* ir droši aizzīmogots, ievietojot to pret falsifikāciju drošā komplektā.

**D.2. Darbības joma**

Asins *parauga* savākšana sākas ar to, ka *sportistu* informē par *parauga* savākšanas prasībām; asins *parauga* savākšana beidzas ar to, ka *paraugs* tiek pienācīgi uzglabāts pirms transportēšanas uz to laboratoriju, kas šim *paraugam* veiks analīzes.

**D.3. Atbildība**

**D.3.1.** *DCO* pienākums ir nodrošināt:

a) ka visus *paraugus* pareizi savāc, identificē un aizzīmogo, un

b) ka visus *paraugus* pienācīgi uzglabā un nosūta uz laboratoriju saskaņā ar attiecīgajām analīžu vadlīnijām.

**D.3.2.** *BCO* atbild par asins *parauga* savākšanu, sniedz atbildes uz saistītajiem jautājumiem *parauga* nodošanas laikā un atbilstīgi atbrīvojas no tā izmantotā asins *parauga* vākšanas inventāra, kas vairs nav nepieciešams *parauga* savākšanas procesa pabeigšanai.

**D.4. Prasības**

**D.4.1.** Ar asins nodošanu saistītās procedūras atbilst vietējiem standartiem un reglamentējošajām prasībām par piesardzības principiem veselības aprūpes iestādēs, ja šie standarti un prasības pārsniedz turpmāk norādītās prasības.

**D.4.2.** Asins *paraugu* vākšanas inventārs ir šāds:

a) 6. panta 3. punkta 4. apakšpunkta prasībām atbilstoša(-as) savākšanas mēģene(-es) un/vai

b) A un B paraugu pudeles/konteineri asins savākšanas mēģeņu drošai pārvadāšanai, un/vai

c) unikālas asins savākšanas mēģeņu etiķetes, kurās norādīts *parauga* koda numurs, un/vai

d) tāds cita veida inventārs, kas izmantojams asins savākšanai saskaņā ar 6. panta 3. punkta 4. apakšpunktu un *WADA* Pamatnostādnēm par asins paraugu savākšanu.

**D.4.3.** *DCO* nodrošina, lai *sportistam* pienācīgi tiktu paziņots par *parauga* savākšanas prasībām, tostarp par visām izmaiņām, ko paredz A pielikums “Izmaiņas attiecībā uz *sportistiem* ar invaliditāti”.

**D.4.4.** *DCO*/pavadonis un *sportists* dodas uz vietu, kur *sportists* nodos asins *paraugu*.

**D.4.5.** *DCO*/*BCO* nodrošina, ka *sportistam* tiek piedāvāti ērti apstākļi, un sniedz *sportistam* norādījumus pirms *parauga* nodošanas vismaz 10 minūtes palikt parastā sēdus stāvoklī, atbalstot pēdas uz grīdas.

**D.4.6.** *DCO*/*BCO* sniedz *sportistam* norādījumus izvēlēties *parauga* savākšanai nepieciešamo(-os) *parauga* savākšanas komplektu(-us) un pārbauda, vai izraudzītais inventārs nav falsificēts un vai tā zīmogi ir neskarti. Ja *sportists* nav apmierināts ar izraudzīto komplektu, viņš var izvēlēties citu. Ja *sportists* nav apmierināts ar visiem pieejamajiem komplektiem, *DCO* reģistrē šo faktu. Ja *DCO* nepiekrīt *sportistam*, ka neviens no pieejamajiem komplektiem nav apmierinošs, *DCO* sniedz norādījumus *sportistam* turpināt *parauga* savākšanas procesu. Ja *DCO* piekrīt *sportistam*, ka neviens no pieejamajiem komplektiem nav apmierinošs, *DCO* pārtrauc *parauga* savākšanas procesu un reģistrē šo faktu.

**D.4.7.** Kad *parauga* savākšanas komplekts ir izvēlēts, *DCO* un *sportists* pārbauda, vai visi *parauga* kodu numuri sakrīt un vai *DCO* ir pareizi reģistrējis šā *parauga* koda numuru *dopinga kontroles* veidlapā. Ja *sportists* vai *DCO* konstatē, ka numuri nesakrīt, *DCO* norāda, lai *sportists* izvēlas citu komplektu. *DCO* šo gadījumu reģistrē.

**D.4.8.** *BCO* novērtē vēnas punkcijai piemērotāko vietu, kas, visticamāk, nelabvēlīgi neietekmēs *sportistu* vai viņa sniegumu. Tai jābūt nedominējošajai rokai, ja vien *BCO* nenovērtē, ka otra roka ir piemērotāka. *BCO* notīra ādu ar sterilu dezinfekcijas salveti vai tamponu un vajadzības gadījumā uzliek žņaugu. *BCO* noņem asins *paraugu* no virsējās vēnas, savācot asinis mēģenē. Ja izmanto žņaugu, to noņem tūlīt pēc vēnas punkcijas.

**D.4.9.** Asinis paņem pietiekamā daudzumā, lai *paraugs* atbilstu attiecīgajām *WADA* Pamatnostādnēs par asins paraugu savākšanu noteiktajām analīžu prasībām saistībā ar *paraugam* veicamo analīzi.

**D.4.10.** Ja asins daudzums, ko var paņemt *sportistam* pirmajā mēģinājumā, ir nepietiekams, *BCO* atkārto procedūru kopumā līdz maksimāli trīs (3) mēģinājumiem. Ja visos trīs (3) mēģinājumos neizdodas paņemt pietiekamu asins daudzumu, *BCO* par to informē *DCO*. *DCO* pārtrauc asins *parauga* savākšanas procesu un reģistrē procesa pārtraukšanas iemeslus.

**D.4.11.** *BCO* punkcijas vietai(-ām) uzliek pārsēju.

**D.4.12.** *BCO* atbilstīgi vietējiem asins *paraugu* savākšanas standartiem atbrīvojas no tā izmantotā asins paraugu vākšanas inventāra, kas nav nepieciešams, lai pabeigtu *paraugu* savākšanas procesu.

**D.4.13.** Ja *paraugam* nepieciešama papildu apstrāde uz vietas, piemēram, centrifugēšana vai seruma atdalīšana (piemēram, ja *paraugu* paredzēts izmantot saistībā ar *sportista bioloģiskās pases* programmu, pēc tam, kad asins plūsma mēģenē beidzas, *BCO* noņem mēģeni no turētāja un manuāli homogenizē asinis mēģenē, vismaz trīs (3) reizes uzmanīgi to apgriežot). *Sportists* paliek asins savākšanas zonā, lai novērotu savu *paraugu* līdz tā galīgai aizzīmogošanai pret falsifikāciju drošā komplektā.

**D.4.14.** *Sportists* saskaņā ar *DCO* norādījumiem aizzīmogo savu *paraugu* pret falsifikāciju drošā komplektā. *DCO* *sportista* klātbūtnē pārbauda, vai paraugs ir apmierinoši aizzīmogots. *Sportists* un *BCO*/*DCO* paraksta dopinga kontroles veidlapu.

**D.4.15.** Aizzīmogoto *paraugu* uzglabā līdz brīdim, kad *paraugu* no *dopinga kontroles* punkta transportē uz laboratoriju, kas veiks *parauga* analīzes, tā, lai saglabātu tā viengabalainību, identitāti un drošību.

**D.4.16.** Asins *paraugus* transportē saskaņā ar 9. pantu un *WADA* Pamatnostādnēm par asins paraugu savākšanu. Par transportēšanas procedūru atbildīgs ir *DCO*. Asins *paraugus* transportē iekārtā, kas vēsā un nemainīgā vidē, neraugoties uz ārējās temperatūras pārmaiņām, nodrošina nepārtrauktu *paraugu* viengabalainību, un vides temperatūras mērīšanai izmanto temperatūras reģistratoru. Transportēšanas iekārtu transportē ar drošiem līdzekļiem, izmantojot *pārbaudes* veikšanas iestādes vai *paraugu* savākšanas iestādes atļautu metodi.

*[Piezīme par 4.0. punktu. Šā pielikuma prasības attiecas uz tiem asins paraugiem, kas savākti standarta analīžu vajadzībām, kā arī sportista bioloģiskās pases vajadzībām. Papildu prasības, ko piemēro tikai sportista bioloģiskās pases vajadzībām, ir iekļautas I pielikumā.]*

# E PIELIKUMS. URĪNA *PARAUGI*, KURU APJOMS IR NEPIETIEKAMS

**E.1. Mērķis**

Nodrošināt attiecīgu procedūru ievērošanu gadījumos, kad nav nodots analīzēm piemērots urīna daudzums.

**E.2. Darbības joma**

Procedūras sākumā *sportistu* informē par to, ka viņa sniegtais *paraugs* neatbilst prasībai par analīzēm piemērotu urīna daudzumu; procedūra beidzas tad, kad *sportists* nodod pietiekama apjoma *paraugu*.

**E.3. Atbildība**

*DCO* pienākums ir paziņot, ka *parauga* apjoms nav pietiekams, un savākt *papildu paraugu(-us)*, lai iegūtu pietiekama apjoma kombinētu *paraugu*.

**E.4. Prasības**

**E.4.1.** Ja savāktā *parauga* apjoms ir nepietiekams, *DCO* informē *sportistu* par nepieciešamību nodot papildu *paraugu*, lai *paraugs* atbilstu prasībām par analīzēm piemērotu urīna daudzumu.

**E.4.2.** Saskaņā ar C pielikuma 4. punkta 3. apakšpunktu *DCO* sniedz *sportistam* norādījumus izvēlēties daļēja *parauga* vākšanas inventāru.

**E.4.3.** Tad *DCO* sniedz *sportistam* norādījumus atvērt attiecīgo inventāru, ieliet nepietiekamo *parauga* daudzumu jaunā konteinerā (ja vien *paraugu* savākšanas iestādes procedūras neatļauj paturēt nepietiekamo *paraugu* sākotnējā savākšanas traukā) un to aizzīmogot, izmantojot daļēja *parauga* zīmogošanas sistēmu saskaņā ar *DCO* norādījumiem. *DCO* *sportista* acu priekšā pārbauda, vai konteiners (vai attiecīgā gadījumā sākotnējais paraugu savākšanas trauks) ir atbilstīgi aizzīmogots.

**E.4.4.** *DCO* reģistrē daļējā *parauga* numuru un nepietiekamo *parauga* apjomu *dopinga kontroles* veidlapā, un *sportists* apstiprina tā pareizību. Aizzīmogotais daļējais *paraugs* paliek *DCO* pārvaldībā.

**E.4.5.** Gaidot papildu *parauga* nodošanu, *sportists* paliek pastāvīgā novērošanā un viņam nodrošina iespēju padzerties saskaņā ar 7. panta 3. punkta 3. apakšpunktu.

**E.4.6.** Kad *sportists* ir gatavs nodot papildu *paraugu*, tiek atkārtotas C pielikumā “Urīna *paraugu* savākšana” aprakstītās *parauga* savākšanas procedūras, līdz ir savākts pietiekams urīna daudzums, apvienojot sākotnējo *paraugu* un papildu *paraugu(-us)*.

**E.4.7.** Pēc katra nodotā *parauga*, *DCO* un *sportists* pārbauda tā(-o) konteinera(-u) zīmoga(-u) integritāti, kurā atrodas iepriekš nodotā(-ās) *parauga* daļa(-as).Ja saistībā ar zīmoga(-u) integritāti pastāv novirze no normas, *DCO* šo faktu reģistrē un izmeklē saskaņā ar A pielikumu “Iespējamās prasību neievērošanas pārskatīšana saskaņā ar *Starptautisko rezultātu pārvaldības standartu*”. *DCO* var pieprasīt no *sportista* savākt papildu *paraugu*. Gadījumā, ja nav izpildītas minimālās prasības attiecībā uz savākto *parauga* apjomu un sportists atsakās sniegt papildu *paraugu*, ja tāds tiek pieprasīts, *DCO* šo atteikumu reģistrē un izskata kā iespējamu prasību neievērošanu saskaņā ar *Starptautisko rezultātu pārvaldības standartu*.

**E.4.8.** Pēc tam *DCO* sniedz *sportistam* norādījumu salauzt zīmogu(-us) un apvienot *paraugus*, nodrošinot, ka pirmajam nodotajam daļējajam *paraugam* tiek pievienoti papildu *paraugi* to iegūšanas kārtībā, līdz *parauga* apjoms atbilst vismaz prasībai par analīzēm piemērotu urīna daudzumu.

**E.4.9.** Pēc tam *DCO* un *sportists* turpina rīkoties saskaņā ar attiecīgi C pielikuma 4. punkta 12. vai 14. apakšpunktu.

**E.4.10.** *DCO* pārbauda atlikušo urīnu saskaņā ar C pielikuma 4. punkta 15. apakšpunktu, lai pārliecinātos par to, ka tas atbilst F pielikumā noteiktajai prasībai par analīzēm piemērotu īpatnējo svaru.

**E.4.11.** Urīnu izlej tikai tad, kad A un B parauga pudeles vai konteineri ir piepildīti līdz C pielikuma 4. punkta 14. apakšpunktā norādītajai atzīmei, un pēc tam, kad atlikušais urīns ir pārbaudīts saskaņā ar C pielikuma 4. punkta 15. apakšpunktu. Analīzēm piemērots urīna daudzums ir uzskatāms par absolūto minimumu.

# F PIELIKUMS. URĪNA *PARAUGI*, KAS NEATBILST PRASĪBAI PAR ANALĪZĒM PIEMĒROTU ĪPATNĒJO SVARU

**F.1. Mērķis**

Nodrošināt attiecīgo procedūru ievērošanu gadījumos, kad urīna *paraugs* neatbilst prasībai par analīzēm piemērotu īpatnējo svaru.

**F.2. Darbības joma**

Procedūras sākumā *DCO* informē *sportistu* par nepieciešamību nodot vēl vienu *paraugu*; procedūra beidzas, kad savākts tāds *paraugs*, kas atbilst prasībai par analīzēm piemērotu īpatnējo svaru, vai kad *pārbaudes* iestāde vajadzības gadījumā veic attiecīgus turpmākos pasākumus.

**F.3. Atbildība**

**F.3.1.** *Paraugu savākšanas iestādes* pienākums ir izveidot tādas procedūras, kas nodrošina atbilstošu *paraugu* savākšanu. Ja sākotnēji savāktais *paraugs* neatbilst prasībai par analīzēm piemērotu īpatnējo svaru.

**F.3.2.** *DCO* pienākums ir veikt papildu *paraugu* savākšanu, līdz iegūts atbilstošs *paraugs*.

**F.4. Prasības**

**F.4.1.** *DCO* konstatē, ka nav izpildītas prasības par analīzēm piemērotu īpatnējo svaru.

**F.4.2.** *DCO* informē *sportistu* par nepieciešamību nodot papildu *paraugu*.

**F.4.3.** Gaidot papildu *paraugu* nodošanu, *sportists* paliek pastāvīgā uzraudzībā, un *sportistam* iesaka nelietot šķidrumu, jo tas var aizkavēt tāda urīna veidošanos, kas piemērots *paraugam*. Atbilstošos apstākļos papildu šķidruma lietošanu pēc prasībām neatbilstoša *parauga* nodošanas var uzskatīt par *Kodeksa* 2. panta 5. punkta pārkāpumu.

*[Piezīme par 4. panta 3. punktu. Sportista pienākums ir nodot tādu paraugu, kas atbilst prasībai par analīzēm piemērotu īpatnējo svaru. Paraugu savākšanas personāls konsultē sportistu vai attiecīgā gadījumā sportista palīgpersonālu par šo prasību laikā, kad tiek paziņots par pārbaudi, lai atturētu sportistu no pārmērīgas šķidruma lietošanas pirms pirmā parauga nodošanas. Ja pirmais sportista nodotais paraugs neatbilst prasībai par analīzēm piemērotu īpatnējo svaru, viņam iesaka nelietot šķidrumu līdz brīdim, kad tiek nodots paraugs, kas atbilst prasībai par analīzēm piemērotu īpatnējo svaru.]*

**F.4.4.** Kad *sportists* ir gatavs nodot papildu *paraugu*, *DCO* atkārto C pielikumā “Urīna *paraugu* savākšana” aprakstītās procedūras *parauga* savākšanai.

**F.4.5.** *DCO* turpina papildu *parauga* savākšanu, līdz iegūtais *paraugs* atbilst prasībai par analīzēm piemērotu īpatnējo svaru vai līdz *DCO* konstatē, ka uz šo gadījumu attiecas izņēmuma apstākļi, kas nozīmē, ka nav iespējams turpināt *parauga* savākšanas procesu. *DCO* attiecīgi dokumentē šos izņēmuma apstākļus.

[Piezīme par F pielikuma 4. punkta 5. apakšpunktu. *Paraugu* savākšanas iestādēm un *DCO* ir jānodrošina, lai to rīcībā būtu piemērots inventārs, kas atbilst F pielikuma prasībām. *DCO* būtu jāgaida tik ilgi, cik nepieciešams, lai savāktu šādu(-us) papildu *paraugu(-us)*, kas atbilst prasībai par analīzēm piemērotu īpatnējo svaru. *Pārbaudes* iestāde var izstrādāt procedūras, kas *DCO* jāizmanto, lai noteiktu, vai ir tādi izņēmuma apstākļi, kuru dēļ nav iespējams turpināt *paraugu* savākšanas procesu.]

**F.4.6.** *DCO* reģistrē to, ka savāktos *paraugus* ir nodevis viens *sportists*, kā arī *paraugu* nodošanas secību.

**F.4.7.** Pēc tam *DCO* turpina *parauga* savākšanas procesu saskaņā ar C pielikuma 4. punkta 17. apakšpunktu.

**F.4.8.** *DCO* visus savāktos *paraugus* nosūta uz laboratoriju analīzēm neatkarīgi no tā, vai šie *paraugi* atbilst vai neatbilst prasībai par analīzēm piemērotu īpatnējo svaru.

**F.4.9.** Ja vienā un tajā pašā *parauga* savākšanas procesā no *sportista* savāc divus (2) *paraugus*, laboratorija analizē abus savāktos *paraugus*. Ja vienā un tajā pašā *parauga* savākšanas procesā savāc trīs (3) vai vairāk *paraugus*, laboratorija nosaka tiem prioritātes un analizē pirmo *paraugu* un nākamo savākto *paraugu*, kuram saskaņā ar informāciju, kas reģistrēta *dopinga kontroles* veidlapā, ir lielākais īpatnējais svars. Laboratorija sadarbībā ar *pārbaudes* iestādi var noteikt, vai jāanalizē arī pārējie *paraugi*.

|  |
| --- |
| **PIEZĪME.***Ierosinātie grozījumi šā ISTI* ***G pielikumā*** *(un tikai šajā pielikumā) un analīzēm piemērota īpatnējā svara definīcijā (skat. turpmāk un ISTI definīcijās) tika iesniegti apstiprināšanai WADA izpildkomitejas 2019. gada 4. novembra sanāksmē, lai stātos spēkā 2020. gada 1. martā. Šā pielikuma un ar to saistītās definīcijas paātrinātās ieviešanas iemesls ir iespējamie ieguvumi, ko šie grozījumi sniegs antidopinga organizācijām un sportistiem paraugu savākšanas procesā, un tie būs pieejami Tokijas 2020. gada Olimpiskajās un Paraolimpiskajās spēlēs. Vienīgās izmaiņas* ***G pielikumā****, kas stāsies spēkā 2021. gada 1. janvārī, ir tas, ka šis pielikums kļūs par* ***F pielikumu****, jo ISTI* ***A pielikums*** *tiks pārnests uz Starptautisko rezultātu pārvaldības standartu, tomēr šā pielikuma saturs paliks nemainīts.***Analīzēm piemērots īpatnējais svars –** *paraugiem*, kuru minimālais tilpums ir 90 ml un kuru tilpums ir mazāks par 150 ml, īpatnējais svars ir 1,005 vai lielāks, mērot ar refraktometru, vai arī 1,010 vai lielāks, mērījumiem izmantojot teststrēmeli. *Paraugiem*, kuru tilpums ir 150 ml vai lielāks, īpatnējais svars ir 1,003 vai lielāks, mērot tikai ar refraktometru. |

# G PIELIKUMS. PRASĪBAS ATTIECĪBĀ UZ *PARAUGU* SAVĀKŠANAS PERSONĀLU

**G.1. Mērķis**

Nodrošināt to, ka *paraugu* savākšanas personāls nav iesaistīts interešu konfliktā un tam ir attiecīga kvalifikācija un pieredze, lai veiktu *paraugu* savākšanas procesu.

**G.2. Darbības joma**

Prasības attiecībā uz *paraugu* savākšanas personālu aptver jomu no vajadzīgo kompetenču apguves līdz identificējamas akreditācijas piešķiršanai.

**G.3. Atbildība**

*Paraugu* savākšanas iestāde ir atbildīga par visām šajā pielikumā norādītajām darbībām.

**G.4. Prasības – kvalifikācijas un apmācība**

**G.4.1.** *Paraugu* savākšanas iestāde:

a) nosaka *DCO*, pavadoņa un *BCO* amatiem nepieciešamās kompetences, atbilstības un kvalifikācijas prasības;

b) izstrādā visu *paraugu* savākšanas personāla pienākumu aprakstu, sniedzot attiecīgo pienākumu izklāstu. Minimālās prasības ir šādas:

i) *paraugu* savākšanas darbinieki nav *nepilngadīgi* un

ii) *BCO* ir attiecīga kvalifikācija un praktiskās iemaņas, kas nepieciešamas, lai ņemtu asins paraugu no vēnas.

**G.4.2.** *Paraugu* savākšanas iestāde nodrošina, lai *paraugu* savākšanas personāls paraksta vienošanos par interešu konfliktu novēršanu, konfidencialitāti un rīcības kodeksu.

**G.4.3.** *Paraugu* savākšanas personālu nenorīko *parauga* savākšanas procesam, ja tas ir ieinteresēts *parauga* savākšanas procesa iznākumā. Uzskata, ka *paraugu* savākšanas personālam ir šāda ieinteresētība, vismaz tādā gadījumā, ja:

a) tas piedalās tajā sporta veidā, kura līmenī veic *pārbaudes*, vai šā sporta veida pārvaldībā;

b) tas ir saistīts ar kādu *sportistu*, kuram varētu būt jānodod *paraugs* konkrētajā *paraugu* savākšanas procesā, vai iesaistīts šā *sportista* personīgajās lietās;

c) tā ģimenes locekļi ir aktīvi iesaistīti attiecīgā sporta veida ikdienas darbībās (piemēram, pārvaldība, treniņi, apmācība, sacensību tiesāšana, konkurenti, medicīniskā aprūpe) tajā līmenī, kurā tiek veikta *pārbaude*;

d) tas nodarbojas ar uzņēmējdarbību, ir finansiāli vai personīgi ieinteresēts kādā sporta veidā, kurā *sportistiem* veic *pārbaudes*;

e) tas tiešā vai netiešā veidā gūst vai var gūt personisku un/vai profesionālu labumu vai priekšrocības no kādas trešās personas saistībā ar šīs personas lēmumiem, ko tā pieņem, pildot savas oficiālās funkcijas, un/vai

f) šķiet, ka tam ir privātas vai personiskas intereses, kas mazina tā spēju godprātīgi, neatkarīgi un mērķtiecīgi veikt savus pienākumus.

**G.4.4.** *Paraugu* savākšanas iestāde izveido sistēmu, kas nodrošina, ka *paraugu* savākšanas personāls ir pienācīgi apmācīts savu pienākumu veikšanai.

**G.4.4.1.** *BCO* apmācības programmā obligāti aplūko visas attiecīgās prasības saistībā ar *pārbaužu* veikšanas procesu un iepazīstina ar attiecīgajiem standarta piesardzības pasākumiem veselības aprūpes iestādēs.

**G.4.4.2.** *DCO* apmācības programmā ietilpst vismaz šādi aspekti:

a) vispārēja teorētiskā apmācība par dažāda veida *pārbaužu* darbībām, kas attiecas uz *DCO* amatu;

b) visu to *dopinga kontroles* darbību novērošana, par ko atbild *DCO*, kā norādīts *Pārbaužu* un izmeklējumu *starptautiskajā standartā*, un

c) apmierinoša viena pilnīga *paraugu* savākšanas procesa pabeigšana uz vietas kvalificēta *DCO* vai līdzvērtīga darbinieka uzraudzībā. Novērošanā, ko veic uz vietas, nav iekļauta prasība par faktisku urīna *parauga* nodošanu.

**G.4.4.3.** Pavadoņu apmācības programmā iekļauj visas attiecīgās *paraugu* savākšanas procesa prasības, tostarp aplūko arī situācijas, kas saistītas ar prasību neievērošanu, *nepilngadīgiem sportistiem* un/vai *sportistiem* ar invaliditāti.

**G.4.4.4.** *Paraugu* savākšanas iestādei, kas savāc *paraugus* no *sportistiem*, kuru valstspiederība atšķiras no *paraugu* savākšanas personāla valstspiederības (piemēram, *starptautiskā sporta pasākumā* vai *ārpus sacensībām*), jānodrošina, lai šāds *paraugu* savākšanas personāls ir pienācīgi apmācīts savu pienākumu veikšanai attiecībā uz šādiem *sportistiem*.

**G.4.4.5.** *Paraugu* savākšanas iestāde uztur reģistrācijas datus par visa *paraugu* savākšanas personāla izglītību, apmācību, prasmēm un pieredzi.

**G.5.** Prasības attiecībā uz akreditāciju, atkārtotu akreditāciju un pienākumu deleģēšanu

**G.5.1.** *Paraugu* savākšanas iestāde izveido *paraugu* savākšanas personāla akreditācijas un atkārtotas akreditācijas sistēmu.

**G.5.2.** *Paraugu* savākšanas iestāde nodrošina, lai *paraugu* savākšanas personāls pirms akreditācijas piešķiršanas ir pabeidzis apmācību programmu un labi pārzina šā Pārbaužu un izmeklējumu starptautiskā standarta prasības (tostarp G pielikuma 4. punkta 4. apakšpunkta 4. daļas prasības par *paraugu* vākšanu no *sportistiem*, kuru valstspiederība atšķiras no *paraugu* savākšanas personāla valstspiederības).

**G.5.3.** Akreditācija ir spēkā ne vairāk kā divus (2) gadus. *Paraugu* savākšanas personālam pirms atkārtotās akreditēšanas veic (teorētisku un/vai praktisku) prasmju novērtējumu, un gadījumā, ja tas gada laikā pirms atkārtotās akreditācijas nav piedalījies *paraugu* savākšanā, tam ir atkārtoti jāapgūst pilna apmācības programma.

**G.5.4.** *Paraugu* savākšanas iestāde pilnvaro savā vārdā veikt *paraugu* vākšanu tikai tam *paraugu* savākšanas personālam, kuram ir šīs *paraugu* savākšanas iestādes atzīta akreditācija.

**G.5.5.** *Paraugu* savākšanas iestāde izstrādā sistēmu *paraugu* savākšanas personāla snieguma uzraudzīšanai akreditācijas laikā, tostarp nosakot un īstenojot kritērijus akreditācijas atsaukšanai.

**G.5.6.** *DCO* var paši veikt jebkuru darbību saistībā ar *paraugu* savākšanas procesu, izņemot asins paraugu savākšanu, ja vien viņi nav īpaši kvalificēti, vai arī norīkot pavadoni veikt konkrētas darbības, kas ietilpst pienākumos, kurus pavadonim uzticējusi *paraugu* savākšanas iestāde.

# H PIELIKUMS. *PĀRBAUŽU* VEIKŠANA *SPORTA PASĀKUMĀ*

**H.1. Mērķis**

Procedūra, kas jāievēro, kad *antidopinga organizācija* pieprasa atļauju veikt *pārbaudi sporta pasākumā*, ja tai nav izdevies panākt vienošanos par šādu *pārbaudi* ar *pasākuma* rīkotāju; izskatot šādus pieprasījumus, *WADA* mērķis ir šāds:

a) veicināt dažādu *antidopinga organizāciju* sadarbību un koordināciju, lai uzlabotu šo organizāciju attiecīgo *pārbaudes* programmu efektivitāti;

b) nodrošināt, lai tiktu pienācīgi pārvaldīta katras *antidopinga organizācijas* pienākumu izpilde, un

c) izvairīties no darbības traucējumu un vardarbības pret *sportistiem* radīšanas.

**H.2. Darbības joma**

Procedūra sākas, kad *antidopinga organizācija*, kas nav atbildīga par *pārbaudes* uzsākšanu vai vadīšanu *sporta pasākumā*, rakstveidā sazinās ar *sporta pasākuma* rīkotāju, lai lūgtu atļauju veikt *pārbaudi*, un beidzas ar *WADA* lēmumu par to, kurš ir atbildīgs par *pārbaudes* veikšanu attiecīgajā *sporta pasākumā*.

**H.3. Atbildība**

Gan *antidopinga organizācijām*, kas vēlas saņemt atļauju veikt *pārbaudi sporta pasākumā*, gan *sporta pasākuma* rīkotājam jāsadarbojas un, ja iespējams, jāsaskaņo *pārbaudes* *sporta pasākumā*, taču, ja tas nav iespējams, tad abām *antidopinga organizācijām* noteiktajā termiņā ir jāiesniedz *WADA* savs pamatojums. Pēc tam *WADA* ir pienākums pārskatīt apstākļus un izdot lēmumu saskaņā ar šajā pielikumā noteiktajām procedūrām.

**H.4. Prasības**

Ikviena *antidopinga organizācija*, kas saskaņā ar *Kodeksa* 5. panta 3. punkta 2. apakšpunktu nav atbildīga par *pārbaužu* veikšanas ierosināšanu un vadīšanu *sporta pasākumā*, bet tomēr vēlas veikt *pārbaudes* šajā *sporta pasākumā*, pirms sazināšanās ar *WADA* rakstveidā lūdz šādu atļauju *sporta pasākuma* rīkotājam, sniedzot pamatojumu.

**H.4.1.** Šo pieprasījumu nosūta *sporta pasākuma* rīkotājam vismaz trīsdesmit piecas (35) dienas pirms *sporta pasākuma* sākuma (t. i., trīsdesmit piecas (35) dienas pirms *sacensību* perioda sākuma, kas noteikts tās starptautiskās federācijas noteikumos, kas ir atbildīga par attiecīgo sporta veidu).

**H.4.2.** Ja rīkotājs pieprasījumu noraida vai neatbild septiņu (7) dienu laikā pēc pieprasījuma saņemšanas, pieprasītāja *antidopinga organizācija* var nosūtīt *WADA* (nosūtot kopiju rīkotājam) rakstveida pieprasījumu, sniedzot pilnīgu pamatojumu, skaidru situācijas izklāstu un visu attiecīgo saraksti starp rīkotāju un pieprasītāju *antidopinga organizāciju*. *WADA* šāds lūgums jāsaņem ne vēlāk kā divdesmit vienu (21) dienu pirms *sporta pasākuma* sākuma.

**H.4.3.** Pēc šāda lūguma saņemšanas *WADA* nekavējoties lūdz rīkotājam sniegt savu nostāju attiecībā uz lūgumu un atteikuma pamatojumu. Rīkotājs nosūta *WADA* atbildi septiņu (7) dienu laikā pēc *WADA* pieprasījuma saņemšanas.

**H.4.4.** Kad *WADA* ir saņēmusi rīkotāja atbildi vai ja rīkotājs septiņu (7) dienu laikā atbildi nesniedz, *WADA* nākamo septiņu (7) dienu laikā pieņem argumentētu lēmumu. Pieņemot savu lēmumu, *WADA* cita starpā apsver šādus aspektus:

a) *sporta pasākuma* *pārbaužu* veikšanas plāns, tostarp *sporta pasākumā* plānoto *pārbaužu* skaits un veids;

b) to *aizliegto vielu* izvēlne, kuras analizēs ievāktajiem *paraugiem*;

c) vispārējā antidopinga programma, ko piemēro sporta veidā;

d) loģistikas jautājumi, kas rastos, ļaujot pieprasītājai *antidopinga organizācijai* veikt pārbaudi *sporta pasākumā*;

e) jebkādi citi pieprasītājas *antidopinga organizācijas* un/vai rīkotāja iesniegtie pamatojumi, noraidot šādu *pārbaužu* veikšanu, un

f) jebkāda cita pieejama informācija, ko *WADA* uzskata par atbilstošu.

**H.4.5.** Ja *antidopinga organizācijai*, kas nav *sporta pasākuma* rīkotājs valstī, kurā notiek šis *sporta pasākums*, ir informācija vai tā saņem informāciju par to, ka *sportists(-i)*, kuram(-iem) jāsacenšas *sporta pasākumā*, iespējams, lieto dopingu, *antidopinga organizācija* iespējami drīz šo informāciju dara zināmu *sporta pasākuma* rīkotājam. Ja *sporta pasākuma* rīkotājs neplāno veikt *pārbaudes* un *antidopinga organizācija* *pārbaudes* var veikt pati, *sporta pasākuma* rīkotājs novērtē, vai tas vai *antidopinga organizācija* var veikt *pārbaudes*, neatkarīgi no tā, vai *antidopinga organizācija* trīsdesmit piecu (35) dienu laikā pirms *sporta pasākuma* ir sniegusi iepriekš minēto informāciju. Ja *sporta pasākuma* rīkotājs nesadarbojas ar *antidopinga organizāciju*, kas sniegusi informāciju, vai nolemj, ka tas nespēj pats veikt *pārbaudes*, vai neatļauj *antidopinga organizācijai* veikt *pārbaudes* attiecīgajā *sporta pasākumā*, tad *antidopinga organizācija* par to nekavējoties paziņo *WADA*.

**H.4.6.** Ja *WADA* nolemj, ka jāsniedz atļauja veikt *pārbaudes* *sporta pasākumā*, vai nu kā lūgusi pieprasītāja *antidopinga organizācija*, vai kā ierosinājusi *WADA*, *WADA* var dot rīkotājam iespēju veikt šīs *pārbaudes*, ja vien *WADA* nenolemj, ka konkrētajos apstākļos tas nav reāli īstenojams un/vai atbilstoši.

# I PIELIKUMS. *SPORTISTA BIOLOĢISKĀS PASES* ASINS *PARAUGU* SAVĀKŠANA, UZGLABĀŠANA UN TRANSPORTĒŠANA

**I.1. Mērķis**

Savākt *sportista* asins *paraugu*, ko paredzēts izmantot *sportista* individuālo asins mainīgo lielumu mērījumiem atbilstoši *sportista bioloģiskās pases* programmai tā, lai tas atbilstu šīm vajadzībām.

**I.2. Prasības**

**I.2.1.** Plānojot pārbaudes, ņem vērā informāciju par *sportista* atrašanās vietu, lai nodrošinātu, ka *paraugu* savākšana nenotiek divu (2) stundu laikā pēc *sportista* treniņa, dalības *sacensībās* vai līdzīgas fiziskas aktivitātes. Ja *sportists* ir trenējies vai sacenties mazāk nekā divas (2) stundas, pirms *sportists* saņem paziņojumu par to, ka ir izraudzīts *pārbaudei*, *DCO* vai cits izraudzīts *paraugu* savākšanas personāls uzrauga *sportistu* līdz brīdim, kad šis divu stundu ilgais laika posms ir pagājis.

**I.2.2.**Ja *paraugu* savāc pirmajās divās stundās pēc treniņa vai *sacensībām*, *DCO* reģistrē fiziskās slodzes veidu, ilgumu un intensitāti, lai darītu šo informāciju pieejamu *APMU* un pēc tam arī ekspertiem.

**I.2.3.** Kaut arī *sportista bioloģiskās pases* vajadzībām pietiek ar vienu asins *paraugu*, ir ieteicams savākt papildu B *paraugu*, lai būtu iespējams veikt turpmākas analīzes *aizliegto vielu* klātbūtnes un *aizliegto metožu* lietošanas konstatēšanai nesadalītās asinīs (piemēram, homologas asins pārliešanas (*HBT*) un/vai eritropoēzi stimulējošo vielu (*ESA*) konstatēšanai).

**I.2.4.** *Ārpussacensību pārbaudēm* A un B urīna *paraugus* vāc kopā ar asins *paraugu(-iem)*, lai būtu iespējams veikt analītiskās pārbaudes *ESA* noteikšanai, ja vien ar kādu viedās *pārbaudes* stratēģiju to nepamato darīt citā veidā.

*[Piezīme par I pielikuma 2. punkta 4. apakšpunktu. WADA Pamatnostādnēs par asins paraugu savākšanu ir aprakstīti šie protokoli, un tajās ir praktiskā veidā izklāstīts, kā sportista bioloģiskās pases vajadzībām veicamas pārbaudes iekļaut “tradicionālajos” pārbaužu pasākumos. Pamatnostādnēs par asins paraugu savākšanu ir iekļauta tabula, kurā norādīti, kuri paraugu nodošanas grafiki ir piemēroti konkrētu pārbaužu veidu apvienošanas gadījumā (t. i., sportista bioloģiskā pase un augšanas hormoni (GH), sportista bioloģiskā pase un homologa asins pārliešana u. c.) un kuri paraugu veidi var būt piemēroti vienlaicīgai transportēšanai.]*

**I.2.5.** No brīža, kad *paraugu* savāc, līdz laikam, kad to analizē, *paraugu* uzglabā ledusskapī, izņemot gadījumos, kad *paraugu* nekavējoties analizē savākšanas vietā. Par uzglabāšanas procedūru ir atbildīgs *DCO*.

**I.2.6.** Uzglabāšanas un transportēšanas iekārtai jāspēj nodrošināt vēsu temperatūras režīmu asins *paraugu* uzglabāšanas laikā. Nedrīkst pieļaut nesadalītu asins *paraugu* sasalšanu. Izvēloties uzglabāšanas un transportēšanas iekārtu, *DCO* ņem vērā uzglabāšanas laiku, iekārtā uzglabājamo *paraugu* skaitu un dominējošos ārējās vides apstākļus (augstu vai zemu temperatūru). Uzglabāšanas iekārta ir viena no šīm:

a) ledusskapis;

b) izolēta dzesēšanas kaste;

c) izotermiskā soma vai

d) jebkura cita iekārta, kas nodrošina turpmāk minētās iespējas.

**I.2.7.** Temperatūras reģistrēšanai no *parauga* savākšanas laika līdz analīzei, izņemot gadījumos, kad analīzi veic nekavējoties *parauga* savākšanas vietā, izmanto temperatūras datu reģistratoru. Temperatūras datu reģistratoram jāspēj:

a) nodrošināt temperatūras reģistrāciju Celsija grādos ne retāk kā reizi minūtē;

b) reģistrēt laiku pēc *GMT* koordinētā universālā laika;

c) ziņot par temperatūras līkni laika gaitā teksta formātā, atvēlot vienu rindu katram mērījumam formātā “GGGG-MM-DD HH:MM T”, un

d) tam jābūt apzīmētam ar unikālu ID numuru, kurā ir ne mazāk kā seši cipari.

**I.2.8.** Pēc tam, kad *sportistam* ir paziņots par to, ka viņš ir izraudzīts *dopinga kontrolei*, un *DCO*/*BCO* ir izskaidrojis *sportistam* viņa tiesības un pienākumus *dopinga kontroles* procesā, *DCO*/*BCO* lūdz *sportistu* vismaz desmit (10) minūtes pirms asins *parauga* nodošanas palikt mierīgam, parastā sēdus stāvoklī, atbalstot pēdas uz grīdas.

*[Piezīme par I pielikuma 2. punkta 8. apakšpunktu. Sportists šo desmit (10) minūšu laikā pirms parauga nodošanas nepieceļas. Nav pieļaujams apsēdināt sportistu uz desmit (10) minūtēm uzgaidāmajā telpā un tad saukt viņu iekšā asins savākšanas telpā.]*

**I.2.9.** *DCO*/*BCO* savāc un reģistrē šādu papildu informāciju *sportista bioloģiskās pases* papildu veidlapā, ar *sportista bioloģisko pasi* saistītā īpašā *dopinga kontroles* veidlapā vai citā saistītā ziņojuma veidlapā, kuru paraksta attiecīgais *sportists* un *DCO*/*BCO*:

a) vai *sportists* pirms asins savākšanas vismaz desmit (10) minūtes atradās sēdus stāvoklī, atbalstot kājas uz grīdas;

b) vai *paraugs* ir savākts tieši pēc tam, kad *sportists* ne mazāk kā trīs (3) dienas pēc kārtas ir piedalījies intensīvās *sacensībās* izturības sporta veidos, piemēram, posmu sacensībās velosportā;

c) vai *sportistam* ir bijis treniņš vai *sacensības* divu (2) stundu laikā pirms asins pārbaudes;

d) vai *sportists* iepriekšējo divu (2) nedēļu laikā ir trenējies, piedalījies sacensībās vai uzturējies augstumā, kas pārsniedz 1500 metrus virs jūras līmeņa. Šādā gadījumā vai šaubu gadījumā reģistrē tās vietas nosaukumu un atrašanas vietu, kur *sportists* atradies, kā arī viņa uzturēšanās ilgumu šajā vietā. Ieraksta aptuveno augstumu, ja tas ir zināms;

e) vai iepriekšējo divu (2) nedēļu laikā *sportists* ir jebkādā veidā simulējis atrašanos lielā augstumā (piemēram, izmantojis hipoksijas telti, masku u. c.). Šādā gadījumā būtu jāsniedz iespējami daudz informācijas par ierīces veidu un veidu, kādā tā tikusi izmantota (biežums, ilgums, intensitāte u. c.);

f) vai *sportistam* iepriekšējo trīs (3) mēnešu laikā veikta asins pārliešana; vai iepriekšējo trīs (3) mēnešu laikā ir bijis asins zudums negadījuma, pataloģijas vai asins ziedošanas dēļ. Šādā gadījumā jāreģistrē zaudētais asins daudzums;

g) vai *sportists* ir atradies ekstremālos vides apstākļos iepriekšējo divu (2) stundu laikā pirms asins savākšanas, tostarp mākslīgi uzsildītā vidē, piemēram, saunā. Šādā gadījumā jāreģistrē sīkāka informācija.

**I.2.10.** *DCO*/*BCO* ieslēdz temperatūras datu reģistratoru un ievieto to uzglabāšanas iekārtā. Svarīgi, lai temperatūras reģistrēšana tiktu uzsākta pirms *parauga* savākšanas.

**I.2.11.** Uzglabāšanas iekārtai jāatrodas *dopinga kontroles* punktā, un tā jātur drošos apstākļos.

**I.2.12.** *DCO*/*BCO* sniedz norādījumus *sportistam* izvēlēties *paraugu* vākšanas inventāru saskaņā ar D pielikuma 4. panta 6. punktu. Ja savākšanas mēģene(-es) iepriekš nav marķēta(-as), *DCO*/*BCO* pirms asins noņemšanas tās marķē ar unikālu *parauga* koda numuru, un *sportists* pārbauda, vai koda cipari sakrīt.

**I.3. *Parauga* savākšanas procedūra**

**I.3.1.** *Parauga* savākšanas procedūra asins savākšanai *sportista bioloģiskās pases* vajadzībām atbilst D pielikuma 4. punktā aprakstītajai procedūrai, ievērojot arī desmit (10) minūšu (vai ilgāku) sēdēšanas laiku, un tai ir šādi papildu elementi:

a) *BCO* nodrošina, lai savākšanas mēģenes tiek piepildītas pienācīgā veidā, un

b) pēc tam, kad asins pārstāj ieplūst mēģenē, *BCO* izņem mēģeni no statīva un manuāli homogenizē asinis, vismaz trīs (3) reizes uzmanīgi apgriežot mēģeni.

**I.3.2.** *Sportists* un *DCO*/*BCO* paraksta *dopinga kontroles* veidlapu un *sportista bioloģiskās pases* papildu veidlapu(-as) attiecīgā gadījumā.

**I.3.3.** Asins *paraugu* aizzīmogo un ievieto uzglabāšanas iekārtā līdzās temperatūras datu reģistratoram.

**I.4. Transportēšanas prasības**

**I.4.1.** Asins *paraugus* transportē iekārtā, kas nodrošina nepārtrauktu *paraugu* viengabalainību, neraugoties uz ārējās temperatūras izmaiņām.

**I.4.2.** Par transportēšanas procedūru atbildīgs ir *DCO*. Transportēšanas iekārtu transportē ar drošiem līdzekļiem, izmantojot *antidopinga organizācijas* atļautu transportēšanas metodi.

**I.4.3.** *Sportista bioloģiskās pases* hematoloģijas modulī izmantojamo *marķieru* viengabalainība ir garantēta, ja asins stabilitātes vērtība (*BSS*) ir zemāka par astoņdesmit pieci (85), kur *BSS* nosaka pēc šādas formulas:

***BSS =* 3 *\* T + CAT*,**

kurā ar *CAT* apzīmē laiku no *parauga* savākšanas līdz tā analīzei (stundās) un *T* ir vidējā temperatūra (izteikta Celsija grādos), ko temperatūras datu reģistrators mēra no *parauga* savākšanas brīža līdz tā analīzei.

**I.4.4.** Ņemot vērā *BSS*, *DCO*/*BCO* var izmantot turpmāko tabulu, lai noteiktu maksimālo laiku, kuru sauc par laiku no savākšanas līdz saņemšanai (*CRT*) un kurā paraugu var transportēt uz laboratoriju vai *WADA* apstiprinātu laboratoriju ar *sportista bioloģisko pasi* saistītos nolūkos noteiktā vidējā temperatūrā (*T*):

|  |  |
| --- | --- |
| ***T* [°C]** | ***CRT* [h]** |
| 15 | 35 |
| 12 | 41 |
| 10 | 46 |
| 9 | 48 |
| 8 | 50 |
| 7 | 53 |
| 6 | 55 |
| 5 | 58 |
| 4 | 60 |

**I.4.5.** *DCO*/*BCO* iespējami īsā laikā transportē *paraugu* uz laboratoriju vai *WADA* apstiprinātu laboratoriju ar *sportista bioloģisko pasi* saistītos nolūkos.

**I.4.6.** *Pārbaudes* veikšanas iestāde vai *paraugu* savākšanas iestāde nekavējoties *ADAMS* sistēmā ievieto:

a) *dopinga kontroles* veidlapu saskaņā ar 4. panta 9. punkta 1. apakšpunkta b) daļu;

b) *sportista bioloģiskās pases* papildu veidlapu un/vai papildu informāciju par *sportista bioloģisko pasi*, kas savākta saistītā pārskata veidlapā;

c) uzraudzības ķēdē – temperatūras datu reģistratora ID (nenorādot laiku) un laika zonu, kurā atrodas *pārbaudes* vieta, pēc *GMT*.